ﷲގެ މަގުގައި ހޭދަކުރުމުގެ ބައެއް އަދަބުތަކާއި ހޭދަކުރެވިދާނެ މަގުތައް – DhiSalafiyyah\nﷲގެ މަގުގައި ހޭދަކުރުމުގެ ބައެއް އަދަބުތައް:\n1. ނިޔަތް އިޚްލާޞްތެރިކުރުން:\nﷲގެ މަގުގައި ހޭދަކުރާއިރު ނިޔަތް ﷲ ސުބުޙާނަހޫ ވަތަޢާލާއަށް އިޚްލާޞްތެރިކުރަންޖެހެއެވެ. އެކުރާ ޞަދަޤާތަކީ ހަމައެކަނީ ﷲއަށްޓަކައި ކުރާ ޞަދަޤާތެއްކަމުގައި ދެކެންޖެހެއެވެ. ނިޔަތް އިޚްލާޞްތެރިނުވެއްޖެނަމަ އެކަމުގެ ތެރެއަށް ދެއްކުންތެރިކަން ވަންނާނެއެވެ. މިއީ އަޅުކަންތައް ﷲ ޙަޟްރަތުގައި ޤަބޫލުނުވެވި އެކަމެއް ބާޠިލުކޮށްލާނެކަމެކެވެ. ކީރިތިރަސޫލާ ޙަދީޘް ކުރައްވާފައިވެއެވެ. ((إِنَّمَا الْأَعْمَالُ بِالنِّيَّةِ وَإِنَّمَا لِكُلِّ امْرِئٍ مَا نَوَى)) (البخاري) މާނައީ “ހަމަކަށަވަރުން ޢަމަލުތައް ބިނާވެގެންވަނީ ނިޔަތުގެ މައްޗަށެވެ. އަދި ކޮންމެ މީހަކަށް ވެސް ވަނީ އެމީހަކު ނިޔަތް ގަތް ކަމެކެވެ.”\nޞަހީޙް މުސްލިމްގައި އައިސްފައިވާ ޙަދީޘެއްގައިވެއެވެ. ޤިޔާމަތްދުވަހު އެންމެ ފުރަތަމަ ޙިސާބު ބެއްލެވޭނޭ ތިން މީހަކުވެއެވެ. އެއިގެ ތެރެއިން އެކަކީ ﷲ ތަޢާލާ ތަނަވަސްކަން ދެއްވާ ތަފާތު ބާވަތްބާވަތުގެ މުދާ ދެއްވި މީހެކެވެ. އޭނާ ގެނެވޭނެއެވެ. ދެންއޭނާއަށް ދެއްވުނު ނިޢުމަތްތައް ހަނދާންކޮށްދެވޭނެއެވެ. އަދި އެކަން ހަނދާންވާނެއެވެ. އަދި އޭނާއަށް ބުނެވޭނެ އެވެ. އެ ނިޢުމަތްތަކާމެދު ކަލޭ ކަންތައްކުރި ގޮތަކީ ކޮބާހެއްޔެވެ؟ އެނާ ޖަވާބުދޭނެއެވެ. އިބަ އިލާހު އެމަގަކުން ހޭދަކުރައްވަން ރުހިވޮޑިގެންނެވި އެއްވެސް މަގެއް ތިމަންނަ އިބައިލާހަށްޓަކައި ހޭދަނުކޮށް ދޫނުކުރަމެވެ. ދެން އޭނައަށް ބުނެވޭނެއެވެ. ކަލޭ ތިހެދީ ދޮގެވެ. އެހެނެއްކަމަކު ކަލޭ ތިކަންކުރީ މީސްތަކުން ކަލެއަށް ނިސްބަތްކޮށް އެއީ ދީލަތި މީހެކޭބުނުމަށްޓަކައެވެ. ދުނިޔެމަތީގާ މީސްތަކުން ކަލޭތީ ދީލަތި މީހެކޭ ކިޔާ އުޅުނެވެ. ދެން އޭނާ މޫނުވަތަށް ދަމާފައި ގެނައުމަށް އަމުރުކުރެވޭނެއެވެ. އެގޮތުގައި ގެންގޮސް ނަރަކައަށް އެއްލާލެވޭނެއެވެ.\n2. ޙަލާލު ރަނގަޅު މުދަލުން ހޭދަކުރުން:\nﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((يَا أَيُّهَا الَّذِينَ آمَنُوا أَنفِقُوا مِن طَيِّبَاتِ مَا كَسَبْتُمْ وَمِمَّا أَخْرَ‌جْنَا لَكُم مِّنَ الْأَرْ‌ضِ ۖ وَلَا تَيَمَّمُوا الْخَبِيثَ مِنْهُ تُنفِقُونَ وَلَسْتُم بِآخِذِيهِ إِلَّا أَن تُغْمِضُوا فِيهِ)) البقرة: 267 މާނައީ: “އޭ إيمان ވެއްޖެ މީސްތަކުންނޭވެ! ތިޔަބައިމީހުން ހޯދިތަކެތީގެ ތެރެއިން ރަނގަޅު ތަކެތިން ތިޔަބައިމީހުން ހޭދަކުރާށެވެ! އަދި، ތިޔަބައިމީހުންނަށްޓަކައި ބިމުން ތިމަންރަސްކަލާނގެ ނެރެދެއްވި ތަކެތިންވެސް މެއެވެ. އަދި، އެއިން ހޭދަކުރުމަށްޓަކައި، ދެރަ ތަކެތި ޤަޞްދު ނުކުރާށެވެ! ތިޔަބައިމީހުން (އެފަދަ ތަކެތީގައި ހިފާންޖެހޭ މީހުން ކަމުގައިވާނަމަ) އެ ތަކެއްޗާމެދު ނުރުހުންވެ ލޯމަރައިގެން ނޫނީ އެ ތަކެތީގައި ތިޔަބައިމީހުންވެސް ނުހިފާނެއެވެ.” އަދި ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((أَيُّهَا النَّاسُ إِنَّ اللَّهَ طَيِّبٌ لاَ يَقْبَلُ إِلاَّ طَيِّبًا)) مسلم މާނައީ: “އެންމެހާ މީސްތަކުންނޭވެ! ހަމަކަށަވަރުން ﷲ އީ ހެޔޮ ރަނގަޅު އިލާހެކެވެ. ހެޔޮ ރަނގަޅުތަކެތި މެނުވީ އެކަލާނގެ ޤަބޫލުނުކުރައްވައެވެ.”\n3. ޞަދަޤާތްދިނުމުގައި ގާތްތިމާގެ މީހުން އިސްކުރުން:\nޞަދަޤާތްކުރުމުގައި ގާތްތިމާގެ މީހުންގެ ތެރެއިން ބޭނުންޖެހިފައިވާމީހުންނަށް ޞަދަޤާތްކުރުމަކީ މަތިވެރިކަމެކެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((الصَّدَقَةُ عَلَى الْمِسْكِينِ صَدَقَةٌ وَهِيَ عَلَى ذِي الرَّحِمِ اثْنَتَانِ صِلَةٌ وَصَدَقَةٌ)) أحمد والترمذي والنسائي وصححه الألباني في صحيح الجامع މާނައީ: “މިސްކީނަކަށް ކުރާ ޞަދަޤާތަކީ (ހަމައެކަނި) ޞަދަޤާތެކެވެ. އަދި ރަޙިމުގެ ގުޅުންހުރިމީހަކަށް ކުރާ ޞަދަޤާތުގައި ދެކަމެއްވެއެވެ. އެއީ ގާތްތިމާގެކަމުގެ ގުޅުން ގުޅުވުމާއި، ޞަދަޤާތެކެވެ.” އެބަހީ؛ ގާތްތިމާގެ މީހަކަށް ޞަދަޤާތްކުރުމުން ދެކަމެއް ޙާޞިލުވެއެވެ. އެ ޞަދަޤާތްކުރުމުގެ ސަބަބުން ގާތްތިމާގެކަމުގެ ގުޅުން ގުޅުވިކަމުގައި ވުމާއެކު އެއީ ޞަދަޤާތެއްގެގޮތުގައިވުމެވެ.\n4. ހޭދަކުރާއިރު ޞާލިޙު ރަނގަޅުމީހުންނަށް ހޭދަކުރުން:\nހޭދަކުރާއިރު ދީންވެރި ރަނގަޅުމީހުންނަށް ހޭދަކުރުމަކީ މުހިއްމުކަމެކެވެ. އެފަދަ މީހަކު އެ ހޭދަކުރާނީ ﷲއަށް ކިޔަމަންތެރިވުމަށާއި، ﷲ ރުއްސަވާ މަގުގައެވެ. އެއާޚިލާފަށް ނުބައި ފާޖިރުމީހުންނަށް ހޭދަކުރުމަކީ އެ ހޭދަކުރާ އެއްޗެއް ﷲ ޙަރާމްކުރެއްވި މަގުގައި ހޭދަކޮށްފާނެ ބައެކެވެ. އަދި އެބައިމީހުންގެ ކުރާ ނުބައިކަމަށް ވެވޭ އެހީތެރިކަމެކެވެ.\n5. ކުރާ ޞަދަޤާތް ސިއްރުކުރުން:\nޞަދަޤާތް ސިއްރުކުރުމަކީ ދެއްކުންތެރިކަމުން ސަލާމަތްވާނެކަމެކެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((إِن تُبْدُوا الصَّدَقَاتِ فَنِعِمَّا هِيَ ۖ وَإِن تُخْفُوهَا وَتُؤْتُوهَا الْفُقَرَ‌اءَ فَهُوَ خَيْرٌ لَّكُمْ ۚ)) البقرة: 271 މާނައީ: “(ވާޖިބު ނޫން) ޞަދަޤާތްތައް، ތިޔަބައިމީހުން ފާޅުގައި ދެނީނަމަ، ފަހެ، އެއީ ނުހަނު މޮޅު ކަމެކެވެ. އަދި، ތިޔަބައިމީހުން ވަންހަނާކޮށް، އެ ޞަދަޤާތްތައް ފަޤީރުންނަށް ދެނީނަމަ، ތިޔަބައިމީހުންނަށް އެކަމުގެ ހެޔޮކަން މާބޮޑެވެ.”\nޤިޔާމަތްދުވަހު ﷲ ސުބުޙާނަހޫ ވަތަޢާލާގެ ޢަރުޝީގެ ހިޔާވަހިކަން ފިޔަވައި އެހެން ހިޔާވަހިކަމެއް ނުވާދުވަހު އެއިލާހު ހިޔާވަހިކަން ދެއްވާ ހަތްބައެއްގެ ތެރެއިން އެއްބަޔަކީ ((وَرَجُلٌ تَصَدَّقَ أَخْفَى حَتَّى لَا تَعْلَمَ شِمَالُهُ مَا تُنْفِقُ يَمِينُهُ)) މާނައީ: “ޞަދަޤާތްކުރާއިރު އެމީހާގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރުން ހޭދަކުރިމީހާއެވެ.”\n6. ޞަދަޤާތްކުރުމަށްފަހު ކަލަނުގޮވުން.\nޞަދަޤާތްކުރުމަށްފަހު ކަލަގޮވުމަކީ ޞަދަޤާތް ބާޠިލުކުރުވާކަމެކެވެ. އެއީ އެމީހެއްދެކެ ރުޅިއައިސްގެން އެހެންބުނިނަމަވެސްމެއެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((لَّذِينَ يُنفِقُونَ أَمْوَالَهُمْ فِي سَبِيلِ اللَّـهِ ثُمَّ لَا يُتْبِعُونَ مَا أَنفَقُوا مَنًّا وَلَا أَذًى ۙ لَّهُمْ أَجْرُ‌هُمْ عِندَ رَ‌بِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ)) البقرة: 262 މާނައީ: “އެއުރެންގެ މުދާ، اللَّه ގެ މަގުގައި ހޭދަކޮށް، ދެން އެއަށްފަހު، އެއުރެން ހޭދަކުރި އެއްޗަކާ ގުޅިގެން ކަލަގޮވުމެއްނުވާ، އަދި (ބަހުން ނުވަތަ عمل ން ވިޔަސް) އުނދަގުލެއް ނުދޭ މީހުންނަށް އެއުރެންގެ އުޖޫރަ (އެބަހީ: ثواب) އެއުރެންގެ ވެރިރަސްކަލާނގެ حضرة ގައި އެއުރެންނަށް ވެއެވެ. އަދި، އެއުރެންގެ މައްޗަކަށް އެއްވެސް ބިރެއް ނެތެވެ. އަދި އެއުރެންނީ ހިތާމަކުރާނޭ ބަޔަކު ކަމުގައިވެސް ނުމެވޭމެއެވެ.”\nﷲ ގެ މަގުގައި ހޭދަކުރެވޭނެ ވަރަށް ގިނަގޮތްތައްވެއެވެ.\n1. ފަޤީރުންނަށާއި ޙާޖަތައްޖެހިފައިވާ މީހުންނަށް ހޭދަކުރުން. އޭގެ ތެރޭގައި ދަރަނިވެރިވެފައިވާ މީހުންގެ ދަރަނިތައް ފުއްދައިދިނުން ހިމެނެއެވެ.\n2. މިސްކިތްތައް ބިނާކުރުމާއި، މިސްކިތްތަކަށް ހޭދަކުރުމާއި، މިސްކިތްތަކުގެ އިމާމުންނާއި، މުދިމުންނާއި، ބަލަހައްޓާމީހުންނަށް އުޖޫރަދިނުން.\n3. ފެން ނުލިބޭ މީހުންނަށް ފެންފޯރުކޮށްދިނުމަށް ވަޅު ނުވަތަ އެނޫންފަދަ ފެން ލިބޭނެ ވަސީލަތްތައް ބިނާކުރުން.\n4. ދަތިޙާލުގައިވާމީހުންނަށް ކާބޯތަކެއްޗާއި، އަންނައުނު ފަދަ ތަކެތި ފޯރުކޮށްދިނުން.\n5. އިސްލާމްދީނަށް ފައިދާކުރާ ޢިލްމު އުގެނޭކުދިންނަށް ހޭދަކުރުން. ޚާއްޞަކޮށް ދީނީ ޢިލްމު އުގެނޭކުދިންނަށް ހޭދަކުރުން.\n6. ދީނީ ފޮތްތައް ޗާޕުކުރުމާއި، ދީނީ ދަރުސްތަކާއި ފޮތްތައް ބެހުން.\n7. ޤުރުއާނުގެ މުސްޙަފުތައް މިސްކިތްތަކަށާއި، ޤުރުއާން ކިޔަވާ މީހުންނަށް ފޯރުކޮށްދިނުން.\n8. ޤުރުއާން ކްލާސްތަކަށާއި، ޤުރުއާން ކިޔަވާ ހިތުދަސްކުރާކުދިންނަށާއި، މުދައްރިސުންނަށް އުޖޫރަދިނުން.\n9. ހުވަފަތްވެފައިވާ އަންހެނުންނަށާއި، ޔަތީމުންނަށާއި، އުމުރުން ދުވަސްވެފައިވާ މީހުންނަށް ހޭދަކުރުން.\n10. ﷲގެ މަގުގައި ޖިހާދުކުރާމީހުންނަށް ހޭދަކުރުމާއި، އެކިކަންކޮޅުތަކުގައި ޙާލުގައިޖެހިފައިވާ މުސްލިމުންނަށް ހޭދަކުރުން.\n11. އިސްލާމްދީނަށް ދަޢުވަތުދޭމީހުންނަށާއި، އިސްލާމީ ދަޢުވަތު ދިނުމަށް ހޭދަކުރުން.\n12. ތަފާތު ކާރިސާތަކާއި ޙާދިސާތަކުގެ ސަބަބުން ޙާލުގައި ޖެހޭމީހުންނަށް ހޭދަކުރުން.\n13. މަރުވާމީހުން ހިނަވާތަންތަން ހެދުމަށާއި، ކަފުނަށާއި، އެނޫންވެސް މައްޔިތުން ވަޅުލުމާ ގުޅޭ ކަންކަމުގައި ހޭދަކުރުން.\nމިފަދަ އެތައް ގޮތަކަށް ﷲ މަގުގައި ހޭދަކުރެވިދާނެއެވެ.


Fail vefai mivany Rahyithu meehatho? Sarukaarutho? - AO News\nމުޅި ދުނިޔެއަށް ކުރިމަތިވެފައިވާ ބޮޑު ޕެންޑަމިކްގެ އަސަރު 2020ގައި ރާއްޖެއަށްވެސް ފޯރައިފައިވެއެވެ. ނަމަވެސް ސަރުކާރުން އޭރު އަޅާފައިވާ ވަރުގަދަ ފިޔަވަޅު ތަކާއި އެކު މާލެ ފިޔަވައި ރާއްޖެތެރޭގައި ބަލީގެ އަސަރު ފެތުރިފައިވަނީ މަދު އަތޮޅަކާއި ރަށްތަކަކަށް ކަމަށް ބުނުމަކީ ކުށަކަށް ނުވާނެއެވެ. މަޑުމަޑުން ބަލީގެ އަސަރުތައް ކޯންޓްރޯލް ކުރެވި ސަރުކާރުން ދެން ނިންމި ނިންމުމަކީ ބަންދުގައި އަބަދު ރައްޔިތުން ބައިތިއްބައިން ނުތިބެވޭނެ ކަމެވެ. ދޫތަކެއްދީ ލޮކްޑައުން އުވާލުމާއި އެކު ނިއު ނޯމަލް އަކަށް މިސްރާބް ޖެހިއެވެ. މަލޭގެ ލޮކްޑައުން ހާލަތު އުވާލައި ސައި ހޮޓާ، ރެސްޓޯރަންޓްތައް ހުޅުވަން ހުއްދަވެސް ދިނެވެ. ވިޔަފާރިވެރިންނަށް ވިޔާފާރި ކުރާނެ ފުރުސަތުތައް ހުޅުވާލައި ފިހާރަތައް ހުޅުވާ ލެވުމުގެ ހުއްދަވެސް ދިނެވެ. ބަރަކާތްތެރި ރަމަޟާން މަހެއް ނިމި ދާންޖެހުނީ މިސްކިތުގައި ތަރާވީސް ނުކުރެވޭ ހާލަތުގައި ކަމުން މިސްކިތްތައްވެސް ޖަމާއަތުގައި ނަަމާދު ކުރެވޭހެން ހުޅުވާލެވުނެވެ. ގެއިން ވުޟޫކޮށްގެން އަމިއްލަ މުސައްލަ ހިފައިން ދިޔުމަށް ނަސޭހަތްތެރިވަމުންނެވެ. ގައިދުރުކަން ބަހައްޓައި މާސްކް އެޅުމާއި އެކު މީހުން އެއްވެ އުޅެން ހުއްދަ ލިބުނަސް ރަށްފުށުގައި ދިރިއުޅޭ މީހުންނަށް މާސްކް އަޅަން މަޖްބޫރު ކަމެއް ނެތި އޭރު ދޫކޮށްފައި އޮތީ ބަލީގެ އަސަރު ބޮޑަށް ފެތުރިފައިވަނީ މާލޭގައި ކަމުންނެވެ.\nހާލަތު ބަދަލް ވާން ފެށި ހިސާބު އެއްވެސް ބަޔަކަށް އޮޅިފައި ނޯންނާނެ ކަން ޔަޤީނެވެ. ހަރުކަށި ފިޔަވަޅު ތަކަކާއި އެކު މާލެއިން ރާއްޖެތެރޭ ރަށަކަށް ދާ މީހެއް ނަމަ 14 ދުވަހުގެ ކަރަންޓީން މުއްދަތެއް ފުރިހަމަ ކުރަން ހެލްތް ޕޮރޮޓެކްޝަން އެޖެންސީ އާއި ސަރުކާރުން އަންގާފައި އޮތް އެންގުމަށް ލުޔެއް ދިން ހިސާބުންނެވެ. ހާލަތްތަކާއި އެކު ނުބާއްވާ ދިގު ދަންމާލި 2021 ވަނަ އަހަރުގެ ކައުންސިލް އިންތިހާބާއި އެކު ކަރަންޓީން ނުވެ ވޯޓުލާން ރަށަށް ދެވޭނެ ކަމަށް ބުނުމުން ރައްޔިތުން ހީވީ ކޮށްޓަކުން މިނިވަން ވާން ބޭނުން ވެފައި ތިބި ގުރާތަކެއް އުދުއްސާލި ހެންނެވެ. މިއުޅެނީ މާލެއިން ކޮވިޑް 19 ވައިރަސް ނުފިލާ ކަމެއް ހަނދާންވި ފަރުދެއްވެސް ނެތެވެ. ސަރުކާރުން ހާއްސަ ހުއްދައެއް ދަށުން ސަރުކާރުގެ މުއައްސަސާ ތަކުގެ ވެރިން ރަށްތަކަށް އަރާ ފޭބުން ވެގެން ދިޔައީ ރައްޔިތުންނަށް ރަތަށް އަރާވަރު ކަމަކަށެވެ. އެހެން ކަމުން މާލެއިން ބޭރަށް ދާން ލިބުނު ފުރުސަތުގެ ބޭނުންހިފަން ދުއްވައިގަތީ ވެހޭވާރޭގަޑަކުން ޗަކަވެފައި އޮންނަ މަގުގެ ޗަކަ ހަރުވާޅަށް ނުވަތަ ފަޓްލޫނަށް ނުބުރާނެހެން އަރުވާ ޖަހައިންނެވެ. ފަހުން ވާނެ ގޮތަކަށް ވިސްނުމެއް ނެތްތާ އަމިއްލަ މީހާ ހުރި ހާލަތުވެސް ނޭނގޭ ހާލު ގިނަ މީހުން ދަތުަރަށް ފުރަމުން ބުނަމުން ދިޔައީ އެލުޔަށް ފަހު އަނެއްކާވެސް ލޮކްޑައުންއެއް އަންނާނެ ކަމެވެ. ވޯޓް ނޭޅިޔަސް ރަށަށް ދާނެ ކަމެވެ. ވޯޓްލާން ދާން ދިން ލުއިގައި ގިނަ ރައްޔިތުންތަކެއް ރުޅިއައިސް ސަރުކާރަށް ފާޑުކިޔުން އަމާޒުކުރިއެވެ. ކޮވިޑް 19 ގެ ސަބަބުން ނިޔާވެ ގޮސްފައިވާ އާއިލާ މެމްބަރުންނާއި އަނބިމިހާ ވިހަން ވައްދައިން ހޮސްޕިޓަލް ލޭބަރ ރޫމަށް ނުވެއްދި ފިރިންވެސް ސޯޝަލް މީޑިޔާ ފްލަޑް ކުރިއެވެ. ސިއްޙީ ހިދުމަތްތެރިންގެ ކަންބޮޑުވުން އިންތިހާއަށް މައްޗަށް ގޮސް ގައުމު މިދަނީ ނާޒުކު ފައްތަރަކަށް ކަމަށް ބުނަމުން ދިޔައެވެ. އާއެކެވެ! މިހުރިހާ ކަމެއް ދިމާވެގެން ދިޔައިރުވެސް ލޯބިވެރިއަކު ނުފޮނުވާ ވަރަށް ހެލްތް ޕްރޮޓެކްޝަން އެޖެންސީ އިން ދިޔައީ ފޯނު މެމޮރީ ފުރެންދެން ގައިދުރުކަން އިސްކޮށް މާސްކް އަޅަން އިލްތިމާސްކޮށް މެސެޖް ކުރަމުންނެވެ. އެ މެސެޖް ތަކަކީ ރައްޔިތުމީހާއަށް މުހިންމު ކަމަކަށް ވެސް ނުވިއެވެ.\nދެންވީގޮތް ބަލަމާ ހިނގާށެވެ! ކޮށިން ދޫކޮށްލި ގުރާތައް އެކި ތަން ތަނަށް ޕުއްޕުލާ ރީތީ ގެތަކުގެ ފުރާޅު ނަޖިސް ކުރާ ފަދައިން ރަށްތަކަށް ދަތުރު ކުރި މީހުންގެ ސަބަބުން މިވަނީ ކޮވިޑް 19 އަތޮޅު ތަކަށާއި ރަށްތަކަށް ފެތުރިފައެވެ. ދަތުރު ކުރުމުގެ ކުރިން ޕޯޓަލް ގައި ރެޖިސްޓްރީ ވާންޖެހޭ ގަވައިދު ތަކެއް ވެސް ހެދިފައި ހުއްޓެވެ. ނަމަވެސް ޕޯޓަލް ގައި ރެޖިސްޓަރ ނުވެ ރަށްތަކަށް ވެސް މީހުން އަރާ އަމިއްލަ ވަޒަނުގައި މިނިވަންކަމާއި އެކު އުޅެމުން ދާން ފެށީ ސަރުކާރަށް އިގިލި ދިއްކޮށް ކައުންސިލް ތަކަށާއި އީއޯސީ ތަކަށް އިގިލި ދިއްކުރަމުން ނެވެ. ބުނަމުން ދިޔައީ ކަރަންޓީން ނޯޓިސް ނުހިއްޕާ ކަމަށެވެ. ކަރަންޓީން ވާން ނާންގާ ކަމަށެވެ. ލިޔަން ކިޔަން ނޭނގޭ މީހަކަށް ލިޔެފަ އޮތް އެއްޗެއް ނޭނގިދާނެއެވެ. ނަމަވެސް ޓީވީންނާއި ރޭޑިޔޯއިން ކަންވާންވީ ގޮތް ގޮވާއިރު ކަންކުރަންވީ ގޮތް އެނގޭނެތާއެވެ. ޕޯޓަލް ގައި ރެޖިސްޓްރީ ނުވެ ރަށަށް އެރުމުން ގެއްލުންވަނީ ތިމާ އަށް އެކަނި ނޫންކަން ވިސްނެން ޖެހެއެވެ. ތުންތުން މަތިން މިވެނި ގެޔެއްގެ މީހަކު ބަލި އޮތް ރަށަކުން އައިސް ކަރަންޓީން ނުވެ ރަށު ތެރޭގައި އުޅޭ ވާހަކަ ބުނުމުން ކައުންސިލް ތަކުން އެމީހެއް ދަތުރު ކުރި ތާރީޚް ދެނެގަނެ ކަރަންޓީން ވާން އަންގައި، ކަރަންޓީން މުއްދަތު ހަމަވާ އިރު މިއޮންނަނީ ނަތީޖާ ފައްސިވެ އެމީހެއް ފުށުންވެސް އެތައް ބަޔެއް ނުރައްކަލަށް ހުށަހެޅިފައެވެ. ދެން ބުނަންވީ ކީކޭ ތޯއެވެ! އެރަށެއްގެ ކައުންސިލް އޮތީ ފެއިލްވެފައި ތޯއެވެ!\nފަރުދީ ޒިންމާ ގެ ވާހަކައަކީ އަބަދުވެސް އެހެން މީހުންގެ ކުށް ހޯދަން ބޭނުންވާ ބަޔަކަށް ފަސޭހަ ބަހަކަށްވެސް ނުވެއެވެ. ފަރުދީ ޒިންމާގެ ވާހަކަ ދެކެވޭ ކޮންމެ ފަހަރަކު ރުގިއްޔާގެ ދަރި ހަސަނު މިހެން ހެދި އެހެން ކަންތައްކުރި އޭ ކިޔާ ގޮވަންފަށައެވެ. ޤައުމު މިއޮތް ހާލަތާއި މެދު އެންމެންވެސް ވިސްނަން ޖެހެއެވެ. ސިއްޙީ ހިދުމަތްތެރިން ކުރާ ބުރަ މަސައްކަތް އަގު ވަޒަން ކޮށް އެމީހުންނަށް ވެސް ލުޔެއް ލިބޭނީ ޔަޤީނުންވެސް ފަރުދީ ޒިންމާ އާއެކު މުޢައްސަސާ ތަކުގެ ޒިންމާ ތައްވެސް މިއަށްވުރެ ހަރުދަނާ ކޮށްގެންކަން ޔަޤީނެވެ. މިއަދާ ހިސާބަށް 21،000 މަތީ އަދަދަކަށް މިވަގުތު އެކްޓިވް ކޭސް އަރާފައި ވާއިރު 177 މީހުން މިވަނީ މިބަލީގައި ނިޔާވެފައެވެ. ޤަވައިދު ތަކެއް ހަދައި ލިޔުމެއް ގައި ސޮއި ކޮށް މި ޤަވައިދޭ ބުނުމަކުންވެސް ނުވާނެއެވެ. ބޮއްސުން ލައިން ކަމެެއް ދިޔުމުން މާފަށް އެދުމަކުންވެސް ނުވާނެވެ.ރައްޔިތުންނާއި ކައިރިން އެހީވާން އެބަތިބީމޭ ބުނެ އެމެޖަންސީ ހޮޓްލައިންތައް ތައާރަފް ކޮށް އެނަމްބަރުތައް ފޯނު ނުނަގާ ލަސްވުމުން އަނެއްކާވެސް މައާފަށް އެދުމުން ފުދޭ ހެއްޔެވެ. މަސްއޫލިއްޔަތުތަށް ހަވާލުކޮށްފައިވާ މީހުން މަސްއޫލިއްޔަތުތައް ރަނގަޅަށް އަދާކުރޭތޯ ބަލަން ޖެހެއެވެ. ކަމެއް ދިމާވުމުން އިހުމާލެއް ވޭތޯ ތިން ދުވަހަށް ދިގު ދެމިގެން ދިޔުމަކީ މަސްއޫލިއްޔަތުތައް އަދާ ނުވާ ކަމުގެ ހެއްކަކަށް ނުފުދޭ ހެއްޔެވެ!\nވަކި ބަޔެއްގެ ޖީބަށް ފައިސާ ވަންނަ ގޮތަށް ޕޯޓަލް ގައި ރެޖިސްޓްރީ ވެފައި ވޭތޯ ނުވޭތޯ ނުބަލާ ރާއްޖެތެރޭގެ ރަށްތަކަށް މީހުން ފުރުވާލާ ފުރުވާލުމަކީ ކުޑަ ކަމެއްވެސް ނޫނެވެ. ޕޯޓަލް ގައި ރެޖިސްޓަރ ނުކުރާ މީހުން އެއަރލައިންގައި ދަތުރު ނުކުރެވޭ ގޮތް ހަދަންޖެހެއެވެ. ނަގާލާ ޓިކެޓް އިން ލިބޭ އާމްދަނީ އަށްވުރެ ޤައުމުގެ ސަލާމަތާއި ރައްކާތެރިކަން އިސްކުރަން ޖެހެއެވެ. މި ޖެހިފައިވާ މުސީބާތުން އަރައިގަނެވޭނީ ރައްޔިތު މީހާވެސް ފަރުދީ ޒިންމާ އަދާކޮށް ސަރުކާރުގެ އުސޫލުތައް މިހާރަށް ވުރެ ހަރުދަނާ ކޮށް ޒިންމާދާރުވެގެންނެވެ.\nރައްޔިތު މީހާކޮރޯނާ ވައިރަސްސަރުކާރު\nސަރުކާރުގެ އޮފީސްތައް ހުޅުވައިގެން މަސައްކަތް ނުކުރަން ހަމަޖެއްސި މުއްދަތު އިތުރުކޮށްފި


Lockdown ge haalathugai huri rahrashugai ge school thah nuhulhuvaa gothah hamajahsaifi – Iru\nލޮކްޑައުންގެ ހާލަތުގައި ހުރި ރަށްރަށުގެ ސްކޫލަތްތައް ނުހުޅުވާ ގޮތަށް ހަމަޖައްސައިފި\nކޮވިޑް-19 އިން އަރައިގަތުމަށް ނިއުނޯމަލަށް ދިއުމުގެ މަގްސަދުގައި ސްކޫލްތަކުގައި ކިޔަވައިދޭން ފެށުމަށް ހަމަޖައްސާފައިވާ ޕްލޭންގެ ދަށުން ލޮކްޑައުންގެ ހާލަތުގައި ހުރި ރަށްރަށުގެ ސްކޫލަތްތައް ނުހުޅުވާ ގޮތަށް އެޑިއުކޭޝަން މިނިސްޓްރީން ހަމަޖައްސައިފިއެވެ.\nކޮވިޑް-19 އާ ގުޅިގެން ސްކޫލްތައް ބަންދުކޮށްފައި އޮތުމަށް ފަހު ނިއުނޯމަލްގައި ސްކޫލްތައް އަލުން ހުޅުވުމަށް ކުރެވޭ މަސައްކަތުގެ ތެރެއިން ސްކޫލްތައް ހުޅުވުމަށް ހަމަޖެހިފައި ވަނީ ތިން ކެޓަގަރީއަކަށް ބަހާލައިގެންނެވެ. އަދި ސްކޫލްތައް އަލުން ހުޅުވުމުގައި އަމަލު ކުރަމުން ދާނީ ރަށްރަށުގައި ސިއްހީ ހާލަތާ މެދު ހެލްތް ޕްރޮޓެކްޝަން އެޖެންސީގެ މިންގަޑުތައް ބަޔާން ކުރާ ގޮތަށް ބަލައިގެން ކަމަށް ވެސް އެޑިއުކޭޝަނުން ބުނެއެވެ.\nސްކޫލްތައް ހުޅުވުމުގައި ތިން ކެޓަގަރީއަކަށް ބަހާލައިގެން ކަންކަން ކުރިއަށް ގެންދިއުމަށް ހަމަޖައްސާފައިވާ އިރު އޭގެތެރެއިން ފުރަތަމަ ކެޓަގަރީއަކީ ކޮވިޑް-19 އާ ގުޅިގެން ފުލް ލޮކްޑައުންގެ ހާލަތުގައި ހުރި ރަށްރަށެވެ. އެ ރަށްރަށުގައި ތައުލީމް ފޯރުކޮށްދޭ ހުރިހާ ސްކޫލްތަކެއް ބަންދުކުރަން ހަމަޖައްސާފައިވާ ކަމަށް އެޑިއުކޭޝަންގެ ގައިޑްލައިންގައި ބުނެއެވެ. ދެވަނަ ކެޓަަރީއަކީ މޮނިޓަރިންގެ ހާލަތުގައި ހުރި ރަށްރަށް ކަމަށާއި އެ ރަށްރަށުގައި ސްކޫލްތައް ހުޅުވައިގެން ކިޔަވައިދިނުން ކުރިއަށް ގެންދާނީ ކީސްޓޭޖް4އަދި5(ގްރޭޑް9އިން 12 އާ ދެމެދު) ގެ ދަރިވަރުންނަށް ކަމަށް އެ ގައިޑްލައިންގައި ވެއެވެ.\nމީގެ އިތުރުން ފަހު ކެޓަގަރީ އަކަށް ފާހަގަ ކޮށްފައި ވަނީ ކޮވިޑް-19 ގެ ބަލިމަޑުކަން ފެނިފައިނުވާ ރަށްރަށެވެ. އެ ރަށްރަށުގައި ކީ ސްޓޭޖް 1 އިން5(ގްރޭޑް 1 އިން 12 އާ ދެމެދު) ގެ ދަރިވަރުންނަށް ކިޔަވައިދިނުމަށް ހަމަޖެހިފައިވާ ކަމަށް އެޑިއުކޭޝަނުން ބުނެއެވެ. އަދި އެ ކެޓަގަރީތަކުގައި ހުރި ރަށްރަށުގެ ހާލަތަށް އެޗްޕީއޭއިން ބަދަލު ގެނައުމާއެކު އެ ގައިޑްލައިން ބަދަލުވެގެން ދާނެ ކަމަށްވެސް ބުނެފައި ވެއެވެ.\nމީގެ ކުރިން ރަސްމީ ފަސްދުވަހު ކިޔަވައިދީފައި ވީ ނަމަވެސް ނިއުނޯމަލްގައި ހުޅުވާ ސްކޫލަތަކުގައި ކިޔަވައި ދިނުމަށް ހަމަޖެހިފައި ވަނީ ހަފްތާއަކު4ދުވަހެވެ. އަދި ރަސްމީ5ދުވަހުގެ ތެރެއިން އެއް ދުވަހަކީ ޓީޗަރުން ސްކޫލަށް ހާޒިރުވެ، ކުދިންނަށް ދޭ ފިލާވަޅުތަކަށް ތައްޔާރުވާން ޖެހޭ ދުވަހެއް ކަމަށް މިނިސްޓްރީން ބުނެއެވެ.\nނިއުނޯމަލްގައި ހުޅުވައިގެން ސްކޫލަތަކުގައި ކިޔަވައިދޭ އިރު ކިޔެވުން ބަހާލާފައިވާ ގޮތުގެ ތަފްސީލެއްވެސް މިނިސްޓްރީން ސްކޫލަތަކަށް ފޮނުވާފައިވާ ގައިޑްލައިންގައި ވެއެވެ. އެ ގޮތުން ކީ ސްޓޭޖް 1 (ގްރޭޑް 1، 2، 3) އަދި ކީ ސްޓޭޖް2(ގްރޭޑް 4، 5، 6) ގެ ދަރިވަރުންނަށް ހަފްތާއަކު 19 ޕީރިއަޑާއި، ހަފްތާއަކު ފަސް ޓެލިކިލާސް ސެޝަން ނެގުމަށް ހަމަޖެހިފައި ވެއެވެ. ހަމައެއާއެކު ކީ ސްޓޭޖް3(ގްރޭޑް 7، 8) ގެ ދަރިވަރުންނަށް ހަފްތާއަކު 18 ޕީރިއަޑް އަދި ކީ ސްޓޭޖް4(ގްރޭޑް 9، 10) ގެ ދަރިވަރުންނަށް ކޮންމެ މާއްދާއަކަށް ޖުމްލަ 180 ގަޑިއިރާއި ހަފްތާއަކު ދެ ޓެލިކިލާސް ސެޝަން ފުރިހަމަ ކުރަން ޖެހޭ ކަމަށް އެ ގައިޑްލައިންގައި ވެއެވެ.\nމީގެ އިތުރުން ކީ ސްޓޭޖް5(ގްރޭޑް 11، 12) ގެ ދަރިވަރުން ދެ އަހަރުގެ ތެރޭގައި ކޮންމެ މާއްދާއަކަށް ޖުމްލަ 230 ގަޑިއިރު ފުރިހަމަ ކުރަން ޖެހޭ ކަމަށާއި ހަފްތާއަކު ދެ ޓެލިކިލާސް ސެޝަން ނަގަން ޖެހޭ ކަމަށް ވެސް އެ ގައިޑްލައިންގައި ވެއެވެ.\nކޮވިޑް19 އާ ގުޅިގެން މިދިޔަ މާޗު މަހުގެ ތެރޭގައި ސްކޫލްތަކުގެ ކިޔެވުން ވަނީ މެދުކަނޑާލައި ފައެވެ.


Belarus ge Olympic Athlete aku rashah dhiumah dhekolhu hadhaifi - vNews.mv\nއޮލިމްޕިކް ކުޅިވަރުތަކަށް ސިޔާސީ ނުފޫޒު ވަދެގެން ދުވުންތެރިޔަކު ސިޔާސީ ޙިމާޔަތް ހޯދައިފި\nޖާދުﷲ ސައީދު 02 August 2021, 16:09\nޓޯކިޔޯ 2020 އޮލިމްޕިކްސްގައި ދުވުމުގެ ރޭހުގައި ބައިވެރިވި ބެލަރޫސްގެ އަންހެން ކުއްޖަކު ސިޔާސީ ޙިމާޔަތް ހޯދުމަށް ޓޯކިޔޯގައި ހުންނަ ޕޮލެންޑުގެ އެމްބަސީއަށް ވަދެއްޖެއެވެ.\nޢުމުރުން 24 އަހަރުގެ މި ދުވުންތެރިޔާ ކްރިސްޓީނާ ޝިމަނޫސްކާޔާ ޕޮލެންޑުން ޙިމާޔްތަ ހޯދަން އުޅޭކަން އެކުއްޖާއާ ގުޅުންހުރި ބެލަރޫސްގެ މަދަނީ މުޖުތަމަޢަކުން ވަނީ ބުނެފައެވެ.\nޓޯކިޔޯގައި ހުންނަ ޕޮލެންޑުގެ އެމްބަސީއަށް މިކުއްޖާ ދިޔައީ އޭނާގެ ނުރުހުމުގައި އެއަރޕޯރޓަށް ގެންގޮސް ރަށަށް ފޮނުވައިލަން އުޅުމުން ކަމަށް ރޮއިޓާރސްއިން ވަނީ ބުނެފައެވެ. އެކުއްޖާ މަތިންދާ ބޯޓަށް އަރަން ދެކޮޅުހަދައި އެއަށްފަހު އެއަރޕޯރޓުން ނިކުމެގެން ޕޮލެންޑުގެ އެމްބަސީއަށް ދިޔައީއެވެ.\nޓޯކިޔޯގައި ހުންނަ ޕޮލެންޑުގެ އެމްބަސީއަށް މިދުވުންތެރިޔާ ދިޔަކަމަށްވަނީ ރިހިކުލައިގެ ބަހެއްގައެވެ. މިބަހަކީ ރަސްމީ އެއްވެސް ނިޝާނެއް ނެތް ބަހެކެވެ. އެކުއްޖާ އޮލިމްޕިކްސްގައި ބައިވެރިވުމަށް ގެންދިޔަ ދަބަސްތަކާއެކު ބަހުން ފައިބައިގެން އެމްބަސީތެރެއަށް ވަނުމުގެ ކުރީން އެމްބަސީގެ ދެ އޮފިޝަލުން އެކުއްޖާއާ ބައްދަލުކުރިއެވެ.\nބައިނަލްއަޤުވަމީ އޮލިމްޕިކް ކޮމިޓީގެ ތަރުޖަމާނު އާދީއްތަ ދުވަހު ނޫސްވެރީންނާއި ބައްދަލު ކުރައްވައި ވިދާޅުވީ ވަރަށް ގިނަ މަދަނީ ޖަމާޢަތްތަކުން އެކުއްޖާއާއި ވާހަކަ ދައްކަމުން ގެންދާ ކަމަށެވެ. އޭގެތެރޭގައި އދ. ގެ ހައިކޮމިޝަނަރ ފޯރ ރެފިއުޖީސް މާރކް އެޑަމްސްވެސް ހިމެނިވަޑައިގަންނަވާ ކަމުގައެވެ.\nޕޮލެންޑާއި ޗެކް ރިޕަބްލިކާއި ދެމެދު ހޫނުވެގެންދިޔަ ޑިޕްލޮމެޓިކް ޒުވާބެއްގެ ތެރެއިން ދެ ޤައުމުންވެސް ވަނީ އެ ދުވުންތެރިޔާއަށް އެހީތެރިކަން ފޯރުކޮށްދޭނެކަން ޢާންމުކޮށް އިޢުލާން ކޮށްފައެވެ.\nއެޑަމްސް ވިދާޅުވީ އެ ދުވުންތެރިޔާ ރައްކާތެރިކަމާއިއެކު ހެޔޮ ޙާލުގައި ހުރިކަން އޭނާގެ ފަރާތުން ޔަޤީން ކޮށްދީފައިވާ ކަމުގައެވެ. އަދި މިއަދު އެކުއްޖާއާއި އަދި އެއްފަހަރު ވާހަކަ ދައްކަވާނެ ކަމަށެވެ. އެކުއްޖަގެ ވާހަކަ އަޑުއަހަންޖެހޭ ކަމަށާއި އެކުއްޖާ ބޭނުންވެގެން އުޅޭކަމެއް ބަލާ އެކުއްޖާގެ އެ ނިންމުމަށް އެހީތެރިކަން ފޯރުކޮށްދޭންޖެހޭ ކަމުގައިވެސް އޭނާ ވިދާޅުވިއެވެ.\nމިކުއްޖަ އޮލިމްޕިކް ސްޓޭޑިއަމްގައި ދުވުމަށް ހަމަޖެހިފައިއޮތީ 200 މީޓަރުގެ ހީޓުގައި ހޯމަދުވަހުއެވެ. ނަމަވެސް އެކުއްޖާގެ ކުޅިވަރާއި ކަސްރަތު އޮލިމްޕިކްސްގައި ހުއްޓުމަކަށް އައީ އެކުއްޖާގެ ނުރުހުމުގައި އެއަރޕޯޓަށް ގެންގޮސް ތުރުކީ އެއަރލައިންގެ ފްލައިޓެއްގައި ރަށަށް ފޮނުވައިލުމަށް އެއަރޕޯރޓަށް ގެންދިއުމުންނެވެ.\nމި ޚބަރު އެންމެ ފުރަތަމަ ރިޕޯރޓުކުރި ރޮއިޓާރސްއިން އެކުއްޖާއާއި ޙަވާލާދީ ބުނެފައިވަނީ ބެލަރޫސްގެ އިސް ކޯޗު އާދީއްތަދުވަހު އެތުލީޓުންގެ ވިލެޖުގައި އެކުއްޖާ ހުންނަ ކޮޓަރިއަށް އައިސް އެކުއްޖާ ރަށަށްދާންޖެހޭ ކަމަށް ބުނި ކަމުގައެވެ.\nރޮއިޓާރސްއިން ބުނެފައިވަނީ އެކުއްޖާ ރޮއިޓާރސްއާއި ވާހަކަ ދެއްކީ ޓެލެގްރާމުން ކަމުގައެވެ.\nއެކުއްޖާ ލިޔުނު މެސެޖުގައި ބުނެފައިވަނީ އިސް ކޯޗު އޭނާ ހުންނަ ތަނަށް އައިސް އޮލިމްޕިކުން އޭނާ ވަކިކުރުމަށް ވަރަށް މަތީން އަމުރެއް ލިބިފައިވާ ކަމުގައެވެ. އަދި ހަވީރު5ޖަހާ އެހާކަންހާއިރު އޭނާގެ ކޮޓަރިއަށް އެމީހުން އައިސް ދަބަސްތަކަށް އޭނާގެ ހުރިހާ ތަކެއްޗަކާއި ސާމާނު އަޅަން އެންގިކަމަށާ އެކަން ނިމުމުން ދެން ގެންދިޔައީ އެއަރޕޯރޓަށް ކަމުގައެވެ.\nނަމަވެސް އެ ދުވުންތެރިޔާ ފްލައިޓަށް އަރަން ދެކޮޅުހަދައި ރޮއިޓާރސްއަށް މަޢުލޫމާތު ދެމުން ބުނެފައިވަނީ ބެލަރޫސްއަށް ނުދާނެ ކަމުގައެވެ.\nބެލަރޫސްގެ އޮލިމްޕިކް ކޮމިޓީން ނެރުނު ބަޔާނެއްގައި ބުނެފައިވަނީ ޝިމަނޫސްކާޔާއި ގުޅޭގޮތުން ޑޮކްޓަރުން ދީފައިވާ އިރުޝާދަކާއި ގުޅިގެން އޮލިމްޕިކް ކުޅިވަރުތަކުން އެކުއްޖާ ވަކިކުރުމަށް ބެލަރޫސްގެ ކޯޗުން ނިންމައިފި ކަމުގައެވެ. ޑޮކްޓަރުން ދީފައިވާ އިރުޝާދަކީ އެކުއްޖާގެ ކިބައިގާވާ ނަފްސާނީ އަދި ޖަޒުބާތީ ޙާލަތެއްގެ ސަބަބުން ކުޅިވަރުތަކުގައި ބައިވެރިކުރުމަށް ނުފެންނަ ކަމުގައެވެ.\nބެލަރޫސްގެ އެތުލެޓިކް ކޯޗު ޔޫރީ މޮއިސެވިޗް ޤައުމީ ޓީވީގައި ވާހަކަ ދައްކަމުން ބުނެފައިވަނީ އެކުއްޖާގެ ކިބައިން ކޮންމެވެސް މައްސަަލައެއް ހުރިކަމަށް އޭނާއަށް ފެންނަ ކަމުގައެވެ. އަދި އެކަމަކީ އެކުއްޖާގެ ކިބައިގައި އަމިއްލައަށް އެކަހެރިވެގެން އުޅުން ހުރުން ނުވަތަ އެއްވެސް މީހަކާއި ވާހަކަ ދައްކަން ބޭނުން ނުވަނީ ކަމުގައެވެ.\nމިއަދު ބައިނަލްއަޤުވާމީ އޮލިމްޕިކް ކޮމިޓީން ޝިމަނޫސްކާޔާއާއި ވާހަކަދައްކަމުން ގެންދާނެއެވެ. އަދި އޮލިމްޕިކް ހިންގާ ބޯރދުންވަނީ ބެލަރޫސްގެ އޮލިމްޕިކް ކޮމިޓީއާއިގުޅޭ ފުރިހަމަ ރިޕޯރޓެއް ދިނުމަށް އަންގައިފައި ކަމަށް އެޑަމްސް ވިދާޅުވިއެވެ.\nމިމައްސަލައިގައި އޮލިމްޕިކް ކޮމިޓީން އޮލިމްޕިކް ވިލެޖުގައި ތިބިހައި އެތުލީޓުންނާއިމެދު ކަށަވަރު ކަމެއް ދިނުމަށް ކުރާނީ ކޮންކަމެއްތޯ ޖާނަލިސްޓުން ކުރަމުން ގެންދިޔަ ގިނަ ސުވާލުތަކާއި ގުޅިގެން އައިއޯސީގެ ތަރުޖަމާނު ވިދާޅުވީ އެ ކޮމިޓީން އަދިވެސް ގެންދަނީ އަޞްލުގައި ކަންހިނގައިދިޔަ ގޮތާއި ގުޅޭގޮތުން މަޢުލޫމާތު އެއްކުރަމުން ކަމުގައެވެ.\nމިދުވުންތެރިޔާއަށް މައްސަލަ ކުރިމަތިވި ހިސާބުން ފެށިގެން އެ ކުއްޖާއާއި ވާހަކަ ދައްކަމުންދިޔަ ބެލަރޫސްގެ ޢާންމު ފަރާތްތަކުން ބުނެފައިވަނީ އެކިއެކި އޮފިޝަލުންނާއިއެކު ވަރަށް ގިނައިރު ވާހަކަ ދެއްކުމަށްފަހު އެކުއްޖާ ހުށަހެޅީ ޖަޕާނުން ޙިމާޔަތް ހޯދުމަށް ކަމުގައެވެ.\nޖަޕާނު ސަރުކާރުން ބުނެފައިވަނީ ޓޯކިޔޯ 2020 އިންތިޒާމުކުރި ފަރާތާއި އައިއޯސީން އެކުއްޖާ ބޭނުންވާ ގޮތެއް ނުވަތަ މަޤުޞަދު ސާފުކުރަންދެން އެ ދުވުންތެރިޔާ ހުރީ ޙިމާޔަތާއި ރައްކާތެރިކަމުގައި ކަމުގައެވެ.\nޖަޕާނުގެ ކެބުނެޓްގެ ޗީފް ސެކްރެޓަރީ ކަޓްސުނޮބޯ ކާޓޯ ވިދާޅުވީ ޖަޕާނުން ގެންދަނީ ކަމާގުޅުންހުރި ފަރާތްތަކާއި ވާހަކަ ދައްކަމުން ކަމުގައެވެ. އަދި ކަމާއި ގުޅޭގޮތުން އެކަސީގެންވާ ފިޔަވަޅުތައް އަޅަމުން ގެންދާނެ ކަމުގައެވެ.\nޕޮލެންޑުގެ ޚާރިޖީ ވުޒާރާގެ އޮފިޝަލް މާރކިން ޕްރްޒިޑަކްސް ޓުވިޓަރގައި ލިޔުއްވައިފައިވަނީ ޝިމްނޫސްކާޔާއަށް އިންސާނީއެހީގެ ވިސާއެއް ދީފައިވާ ކަމުގައެވެ. އަދި ޕޮލެންޑުގައި އޭނާ ކުޅިވަރުގެ ރޮނގުން ކުރިއަށްދާން ބޭނުންވާނަމަ އެފުރުޞަތު މި ދުވުންތެރިޔާއަށް އެބައޮތް ކަމުގައެވެ. އެހެން ނަމަވެސް ޕޮލެންޑުގެ އޮލިމްޕިކް ކޮމިޓީން މިކަމައިމެދު އަދި ވަކިއެއްޗެއް ބުނެފައެއް ނުވެއެވެ.\nޗެކް ރިޕަބްލިކްގެ ޚާރިޖީ ވަޒީރު ޔަޢުޤޫބު ކުލްހާނިކް ވިދާޅުވީ އޭނާ ދެކިވަޑައިގަންނަވާ ގޮތުގައި އެ ޙާލަތު ގެނެސްފައިވަނީ ބެލަރޫސްގެ ޙީލަތްތެރި ރޭވުމުގެ ތެރެއިން ކަމުގައެވެ. އޭނާ ކުރެއްވި ޓުވީޓެއްގައި ވިދާޅުވެފައިވަނީ ބައިނަލްއަޤުވަމީ ޙިމާޔަތް ހޯދުމަށް އެ ދުވުންތެރިޔާ އެދޭނަމަ ޗެކް ރިޕަބްލިކަށް އެކުއްޖާ އައުމަށް ވިސާ ދީފައިވާ ކަމުގައެވެ. އަދި ޓޯކިޔޯގައި ހުންނަ ޗެކް އެމްބަސީން އެހީވުމަށް ތައްޔާރަށް ތިބި ކަމުގައެވެ.\nޝިމަނޫސްކާޔާ ފްލައިޓަށް އަޅަން ދެކޮޅުހެދިކަން ރޮއިޓާރސްއިން ފުރަތަމަ ރިޕޯރޓުކުރުމާއި ގުޅިގެން ބެލަރޫސްގެ މަޞްލަޙަތު ގެއްލިފައިވާކަމާއި ރައްޔިތުންނާއި ސަރުކާރާއި ދެމެދުގައި އޮންނަންޖެހޭ ނަޒާހަތްތެރިކަން ގެއްލިފައިވާކަން ފާހަގަ ކުރެވިފައިވެއެވެ. އެގޮތުން ކުރިން ސޯވިއެޓުގެ ޤައުމެއްގެ ގޮތުގައި އޮތް ބެލރޫސްގެ ވެރިކަމުގައި ރައީސް އަލެކްޒާންޑަރ ލުކަޝެންކޯ ޤައުމު ހިންގެވުމުގައި ގަދަބާރު ދައްކަވަމުން ގެންދަވާކަމަށް މީޑިއާތަކުން ބުނެފައިވެއެވެ.\nމިއަދު އައިއޯސީގެ ތަރުޖަމާނު ވިދާޅުވީ އެ ކޮމިޓީން ބެލަރޫސްގެ އޮލިމްޕިކް ކޮމިޓީއާއި ދެކޮޅަށް ވަރަށް ގިނަ ފިޔަވަޅުތަކެއް އަޅައިފައިވާ ކަމުގައެވެ. އެ ފިޔަވަޅުތައް އަޅައިފައިވަނީ އޮލިމްޕިކް ގޭމްސްއަށް ތައްޔާރުވަމުން ދިޔައިރު މުޅި ޤައުމުގައި ހިނގަމުންދިޔަ ހަޅުތާލުތަކުގެ ސަބަބުން ކަމުގައެވެ.\nމީގެ އިތުރުން މިއަހަރުގެ މާރޗްމަހު ރައީސް ލުޝެންކޯގެ ފިރިހެން ދަިކަލުން އެ ޤައުމުގެ އޮލިމްޕިކް ކޮމިޓީގެ ވެރިއަކަށް އިންތިޚާބުކުރުމުން އައިއޯސީން ވަނީ އެކަން ބަލައިވެސް ނުގެންފައެވެ. އަދި ޑިސެމްބަރުމަހު އައިއޯސީން ބައްޕައާއި ދަރިފުޅު އޮލިމްޕިކް ކުޅިވަރުތަށް ބަލަން ދިއުން މަނާވެސް ކޮށްފައެވެ.\nސިޔާސީ ރިޕޯޓް ކުޅިވަރު


މިނިސްޓްރީ އޮފް އެންވަޔަރަންމަންޓް އެންޑް އެނަރޖީ /މާލެ/ ވޭސްޓް މެނޭޖްމަންޓް އެންޑް ޕޮލިއުޝަން ކޮންޓްރޯލް ޑިޕާޓްމަންޓް\nއެންވަޔަރަންމެންޓަލް ސައިންސް ނުވަތަ ވޭސްޓް މެނޭޖްމަންޓް މަސައްކަތާ ގުޅޭ ތަޢުލީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން\nވޭސްޓް މެނޭޖްމަންޓާއި ޕޮލިއުޝަންގެ ދާއިރާއިން ރާއްޖޭގައި ހިންގާ މަޝްރޫޢުތައް ހިނގާ ނުހިނގާގޮތް ބަލައި މަޝްރޫޢުތައް ހިންގުމަށް ބޭނުންވާ އެހީތެރިކަން ފޯރުކޮށްދިނުމަށް ބޭނުންވާ އެހީތެރިވުން.\nވޭސްޓް މެނޭޖްމަންޓާއި ޕޮލިއުޝަން ދާއިރާއިން ރާއްޖޭގައި ހިންގާ މަޝްރޫޢުތައް ތަންފީޒުކުރެވޭ މިންވަރު ދެނެގަތުމަށް ކުރާ މަސައްކަތްތަކުގައި އެހީތެރިވުން.\nވޭސްޓް މެނޭޖްމަންޓާއި ޕޮލިއުޝަންގެ ދާއިރާ ހަރުދަނާ ކުރުމަށްޓަކައި އެކުލަވާލަންޖެހޭ ޕްރޮޖެކްޓްތައް އެކުލަވާލުމުގައި ބޭނުންވާ އެހީތެރިކަން ފޯރުކޮށްދިނުން\nޔުނިޓް ހެޑަށް ލަފައާއި މަޝްވަރާ ދިނުމާއި، އޮފީހުގެ އެކިއެކި ނިންމުންތައް ނިންމުމަށް އެހީތެރިވުން. އަދި\nމަޤާމަށް އެދި ހުށަހަޅަށްޖެހޭ ތަކެތި ހުށަހަޅާނީ 2018 ސެޕްޓެންބަރ5ވާ ބުދަ ދުވަހުގެ 12:00 ގެ ކުރިން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ އަށެވެ.ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަން ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއުއާއި އިމްތިޙާން ކުރުން6ސެޕްޓެމްބަރ 2018 އާއި 27 ސެޕްޓެމްބަރ 2018 އާ ދޭތެރޭގެ ތާރީޚެއްގައި މި މިނިސްޓްރީގައި އޮންނާނެއެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޙުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n27 ޛުލްޤައިދާ 1439\nސުންގަޑި: 05 ސެޕްޓެންބަރު 2018 1200


Dhauvaa Kuriyas Isthiufaa Nudheynan: Mahloof – adduLIVE\nދައުވާ ކުރިޔަސް އިސްތިއުފާ ނުދޭނަން: މަހުލޫފް\nNov 24, 2021, 20:51 ހަސަން ރަޝީދު\nއެމްއެމްޕީއާރްސީގެ ހިޔާނާތުގެ މައްސަލާގައި ދައުވާކުރި ނަމަވެސް މަގާމުން އިސްތިއުފާ ނުދެއްވާނެ ކަމަށް ޔޫތް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nމަހުލޫފްގެ މައްޗަށް ދައުވާ ކޮށްފައިވަނީ ކޮރަޕްޝަން ހުއްޓުވުމާއި މަނާކުރުމުގެ ޤާނޫނު ގެ3ވަނަ މާއްދާގެ (ހ) އާ ޙަވާލާދީ އެމާއްދާގެ (ށ) ގެ ދަށުން ރިޝްވަތު ހިފުމުގެ ކުށުގެ ދަޢުވާއެވެ.\nއެކަމާ ގުޅިގެން މަހުލޫފް މިރޭ ވިދާޅުވީ މިއީ ކަނޑައެޅިގެން ޕްރޮސެކިއުޓަރ ޖެނެރަލް ހުސެއިން ޝަމީމްގެ ވަރަށް ޒާތީ ނިންމުމެއް ކަމަށެވެ. މަހުލޫފް ވަނީ ޕީޖީ ޝަމީމް އާއި ޔޫތް މިނިސްޓްރީގެ ސިޔާސީ މަގާމެއްގައި ހުންނެވި އަޒްމޫން އާއި ދެމެދު ދައްކާފައިވާ ޗެޓްލޮގުތަކެއް ވަނީ ހާމަކުރައްވާފައެވެ.\n"ޝަމީމްގެ ފޮތުގައި އޮންނަގޮތުން ދައުވާ ކުރުމަށް ނިންމަނީ އަޅުގަނޑު "ފުއްޕާވަރަށް އަދި ސައިޒުވާ" މިންވަރުގެ މައްޗަށް" މަހުލޫފް ވިދާޅުވި އެވެ.\nމަހުލޫފް ވިދާޅުވީ ދައުވާކުރި ނަމަވެސް އިސްތިއުފާ ނުދެއްވާނެ ކަމަށެވެ. އަދި ކޯޓުގައި ހަގީގަތް ސާފުވާނެ ކަމަށްވެސް މަހުލޫފް ވިދާޅުވި އެވެ.\nމިމައްސަލައިގައި ދައުވާ ކުރުމާމެދު ގޮތެއް ނިންމުމަށް، އޭސީސީން ޕީޖީއަށް މައްސަލަ ފޮނުވުމުން މަހުލޫފް މަގާމުން ސަސްޕެންޑް ކޮށްފައިވެއެވެ. އެހެންނަމަވެސް ދައުވާ ކުރުމާމެދު ގޮތެއް ނުނިންމި ގިނަ ދުވަސްވުމުން މަހުލޫފްގެ ސަސްޕެންޝަން އުވާލާ މަސައްކަތަށް ނެރެފައިވެއެވެ.


SARS-CoV-2: Aharuvee iruves baleege sirreh neyngunu - vNews.mv\nކޮވިޑް-19 އަށް 1 އަހަރު، އަދިވެސް ވަބާގެ ސިއްރު ދަނީ ފުންވަމުން\nސާޒް-ކޯވީ-2: އަހަރުވީއިރުވެސް ބަލީގެ ސިއްރެއް ނޭނގުނު\nޖާދުﷲ ސައީދު 26 January 2021, 20:01\n2020 ވަނަ އަހަރުގެ ޖެނުއަރީ މަހުގެ 23 ވަނަ ދުވަހު ވީ ނިއުސްގައި ކޮވިޑް ކޮރޯނާ ވައިރަހާއިގުޅުންހުރި ޚަބަރެއް ވާނީ ގެނެސްދީފައެވެ. މި ވައިރަހަކީ ޗައިނާގެ ވޫހާން ޝަހަރުން ފެނިގެން އުޅޭ ވައިރަހެއް ކަމަށާއި އެހިސާބަށް ދިޔައިރު އެތައް ބަޔަކު އެވައިރަސްހުން ޖައްސާ ބައްޔެއްގައި މަރުވި ވާހަކަ ވާނީ ގެނެސްދެވިފައެވެ. އެހެން ނަމަވެސް އެއިރު މި ވައިރަހާއި ގުޅޭގޮތުން މާގިނަ މަޢުލޫމާތެއް ލިބިފައެއްނުވެއެވެ. ކިހާވަރެއްގެ ގެއްލުންތަކެއް ދީފާނެ އެއްޗެއްކަން ޚިޔާލުވެސްކޮށް ނުލެވެއެވެ. އަދި މި ކޮރޯނާ ވައިރަހުން ޖައްސާ ބައްޔަށް އެއިރު އަދި ނަމެއްވެސް ނުކިޔޔައެވެ. ދިވެހި ރާއްޖެއިން މިބަލި ފެނިފައިވާ ކަމަކަށް ރަސްމީކޮށް އިޢުލާނެއްވެސް ނުކުރެއެވެ.\nސިއްރުން ފުރިފައިވާ މިޖަރާސީމަށް މިއަދު އަޅުގަނޑުމެން މިކިޔަނީ ސާޒް-ކޯވީ-ޓޫ އެވެ. މިއީ ނޭވާލުމުގެ ނިޒާމަށް ޙަމަލާދޭ ކޮވިޑް-19 ބަލި ޖައްސައި އަދި މިއަދު މިޖަރާސީމު ފެތުރި 100 މިލިއަނަށްވުރެ ގިނަ މީހުންނަށް ބަލި ޖައްސައިފައިވާ ޖަރާސީމެކެވެ. އަދި އެންމެ އަހަރެއްގެ ތެރޭގައި2މަރުން ދުނިޔޭގެ އެކި ކަންކޮޅުތަކުގައި2މިލިއަނަށްވުރެ ގިނަ މަރު ގެނުވި ޖަރާސީމެކެވެ.\nރާއްޖޭގައި މިބަލީގެ ވާހަކަ ތުންތުން މަތީން ދެކެވެމުންދަނިކޮށް ފުރަތަމަ ޚަބަރަކަށް އަޑުއިވިގެން ދިޔައީ ވެލާނާ އިންޓަރނޭޝަނަލް އެއަރޕޯރޓުގައި ތަރމަލް ކެމެރާ (އިންސާނުންގެ ހަށިގަނޑުގެ ހޫނުމިން ނުވަތަ އެ ކެމެރާގެ ކުރިމައްޗަށް އެރުމުން ހަށިގަނޑުގެ ހޫނުމިން ދައްކައިދޭ ކެމެރާ) ބޭނުންކުރަން ފެށި ވާހަކައެވެ.\nއަޑު އިވެމުންދިޔައީ ގޮތްނޭނގޭ ވައިރަސްގެ ސަބަބުން ޗައިނާއިން އެކަނިވެސް އެހާތަނަށް 17 މީހުން މަރުވެފައިވާ ކަމަށެވެ. 571 މީހަކަށް މި ވައިރަސް ވަނީ ޖެހިފައެވެ. ވައިރަސް ޖެހިފައިވާ މީހުންގެ ތެރެއިން 95 މީހެއްގެ ހާލު ސީރިއަސްކަމަށް ޗައިނާގެ ނޭޝަނަލް ހެލްތު ކޮމިޝަނުން ވަނީ ބުނެފައެވެ.\n2020 ވަނަ އަހަރުގެ ޖެނުއަރީ މަހަކީ ސައިންޓިސްޓުންގެ ފިކުރުތައް ހުސްކޮށްލައި ކޮވިޑް-19 އާއި ދެކޮޅަށް ކުރެވިދާނެ ކަންކަން ދިރާސާކޮށް ތަހުލީލުކުރަން ފެށުނު ދުވަސްކޮޅެވެ. އަދި މި ނުރައްކާތެރި ބަލި ވަބާއަކަށްވެގެން ހިނގައިދާނެކަމުގެ އިންޒާރުތައް އައުމުގެ ކުޑަ ދުވަސްކޮޅެއްކުރީން އެ ޖަރާސީމާއި ބެހޭގޮތުން އާ މަޢުލޫމާތުތަކެއް އަވަސްގޮތެއްގައި ދައުރުވާންވެސް ފެށިއެވެ. ނަމަވެސް އަޅުގަނޑުމެންގެ މަޢުލޫމާތާއި ވިސްނުމާއި ވައިރަހާއި ދެމެދު ހުސްކަމެއް ނެތެކޭ ދެންނެވޭކަށްނެތެވެ. އެކަމުގެ ސަބަބުން މަޢުލޫމާތުގެ އުނިކަމާއި ނުރަނގަޅު މަޢުލޫމާތު ފެތުރުމާއި ހަދަހަދައިގެން ވާހަކަތަކެއް ދައްކަފާނެ ކަމާއި ބިރު މީހުންގެ ހިތްތަކަށް ވަދެގެން ދިއުމުގެ މަގު ހުޅުވިގެން ދިޔައެވެ.\nވީ ނިއުސްއިން ވަރަށް ގާތުން މިވައިރަހުގެ ޚަބަރު ގެނެސްދެމުން ދިޔައީމުއެވެ. އެހެން ނަމަވެސް ދެތިން ސުވާލެއްގެ ޖަވާބު ހޯދޭތޯ މަސައްކަތް ކުރެވުނެވެ. އެއީ މި ވައިރަހާއި ގުޅޭ މުހިންމު އަދި އެންމެ އަސާސީ ސުވާލުތައް ކަމަށްވެސް ވެދާނެއެވެ. ޖަރާސީމުން ޖައްސާ ބަލީގެ ޢަލާމާތްތަކާއި އެ ޖަރާސީމު ނުވަތަ ބަލި ފެތުރެމުންދާ ގޮތެވެ.\nމިހާރު އަހަރެއްވީއެވެ. މިއަދު އަނެއްކާވެސް އެ ސުވާލުތަކުގެ ތެރެއަށް މިވަނީ ދާން ޖެހިފައެވެ. މި ރިޕޯރޓުގައި ބަލައިލެވޭތޯ މި މަސައްކަތްކުރަނީ މިވަބާއިން ދަސްވި ކަންކަމާއި ލިބިފައިވާ ތަފާސް ހިސާބުތަކާއި ޗާރޓުތަކުން ސައިންސްގެ ޒަރީޢާއިން ލިބިފައިވާ އުއްމީދުތަކުގެ މައްޗަށެވެ. ޤަރުނަކަށްފަހު ދުނިޔެދުށް އެންމެ ބޮޑު ޞިއްޙީ މައްސަލައިގެ ތެރޭގައި އެކަމުން އަރައިގަނެވޭނެ ކަށަވަރު ކަމެއްގެ އުއްމީދުގައެވެ.\nނެތުމުގެ ތެރެއިން އެތައް ކަމެއް ފާޅުވެގެން އައުމާއިމެދު މުސްލިމަކު ޝައްކެއް ނުކުރާނެއެވެ. ނަމަވެސް އެކަމަށް ހެކިތަކެއް ހުރެއެވެ. މިއަދު ސައިންސާއި ޓެކްނޮލޮޖީވެސް ވަނީ އެކަން ވަރަށް ރަނގަޅަށް ސާފުކޮށްދީފައެވެ. ނަމަވެސް ވަބާއެއްގެ ދެވަނައަހަރަށް އެޅިގެން އަންނައިރު ގިނަ ކަންތައްތަކެއްވަނީ އަދިވެސް ނޭނގުމުގެ ތެރޭގައެވެ.\nކޮރޯނާ ވައިރަހަކީ ކޮންއެއްޗެއްހެއްޔެވެ. މިއަށްވުރެ ދުނިޔެ ދަންނަ އެހެން ޖަރާސީމެއް ނެތެވެ. އެހެން ނަމަވެސް ސާޒް-ކޯވީ-2 މިވައިރަސް ފެނުނީ 2019 ވަނަ އަހަރުގެ ޑިސެމްބަރު މަހުގެ ތެރޭގައި ޗައިނާގެ ވޫހާން ޝަހަރުންނެވެ. މިވައިރަހުގެ ކާމިޔާބަކަށްވީ އެބޯލާއާއި އިންފުލުއެންޒާ، އެޗްއައިވީ އެއިޑްސްއާއި ޢާންމު އާދައިގެ އަރިދަފުހާއި ހުމުގެ ރޯގާ ޖައްސާ ވައިރަސްތަކުގެ މަތީން ރަސްކަންކުރާ ކަމަކަށެވެ. އެހެން ނަމަވެސް މިއީ ހަމައެކަނި ކޮރޯނާ ވައިރަހެއްނޫނެވެ.\nކޮރޯނާ ވައިރަސްތަކަކީ ސައިންސްގެ ޒަރީޢާއިން ނަންކިޔައިގެން ހޯދާފައިވާ ކޮރޯނާ ވައިރަހޭ ނަމަކަށްކިޔާ ޖަރާސީމުގެ ޢާއިލާގެ ވައިރަސްތަކެކެވެ. މީގައި ތަފާތު އެތައް ބާވަތެއްގެ ޖަރާސީމު ހިމެނެއެވެ. 1968 ވަނަ އަހަރު އެންމެ ފުރަތަމަ މިވައިރަސްތައް ސިފަކޮށްފައިވަނީ ފުޓުބޯޅައެއްގެ ބޭރުން އުންތަކެއް ފަޅައިފައިވާ އުރައެއް ލައްވައިފައި އޮންނަ އެއްޗެއްހެން ހީވާ ކަމަށެވެ. އަދި އިލެކްޓްރޯން މައިކްރޮސްކޯޕަކުން ބެލީމާ އެ އުންތައް ފެންނާނީ އިރުގެ ބޭރުން ފެންނަ ވަށްރޮނގުގެ އަލިތައް ފަދައިންނެވެ. އޭގެ ނަމާއި އެއްފަދައިންނެވެ. ނަމަވެސް މީގެ ވަރަށް މަދު ޖަރާސީމަކުން ނޫނީ އިންސާނުންނަށް ގެއްލުމެއް ނުލިބެއެވެ.\n2002-03 ގައި ފެނުނު ސާޒް ރޯގާއާއި 2012 ވަނަ އަހަރު ފެނުނު މާސް ރޯގާއިން ފެނިގެން ގޮސްފައިވަނީ، ކޮރޯނާ ވައިރަހަކީ މަރުބަލި ފަދަ ފާހަގަކޮށްލެވޭ ވަބާއެއް ފަތުރައިފާނެ ކަމުގެ ޤާބިލްކަން ލިބިފައިވާ އެއްޗެއްކަމުގައެވެ. އަދި އެރޯގާތައް ވެގެން ދިޔައީ ކޮރޯނާ ވައިރަހުން ގެނެސްފާނެ ވަބާއެއް އޮވެދާނެތޯ ބެލުމުގެ މަސައްކަތް ބައިނަލްއަޤުވާމީ ފެންވަރެއްގައި ކުރަން ފެށުމަކަށެވެ.\n2020 ވަނަ އަހަރު ކޮރޯނާ ވައިރަހުގެ ދާއިރާގެ މައްޗަށް 65 ހާސް ކަރުދާސް ތައްޔާރުކޮށް ޝާއިޢު ކުރެވުނެވެ. ނަމަވެސް އޭގެ ކުރީއަހަރު އެ ޢަދަދު އޮތީ 885 ގައެވެ. ސާޒް-ކޯވީ-2 އިން ފިލާވަޅު ދަސްވަމުންދަނީ މިވައިރަހާއި ގުޅުންހުރި ކަންކަން އެކަންޏެއް ނޫނެވެ. ތަފާތު ކޮރޯނާ ވައިރަސްތަކާ ގުޅުންހުރި އިތުރު ކަންކަންވެސް މެއެވެ.\nއޮސްޓްރޭލިއާގެ ކާރބީ އިންސްޓިޓުއުޓްގެ އިމިއުނޯވައިރޮލޮޖިސްޓް ސްޓުއަރޓް ޓްރޫވިލް ވިދާޅުވީ މިއީ އޭނާގެ ޢުމުރުގައިވެސް އެންމެ ބޮޑަށް އަދި އެންމެ ދުރަށް އޭނާއަށް ވެދެވަޑައިގެންނެވުނު ދާއިރާ ކަމުގައެވެ.\nކޮރޯނާ ވައިރަސް ދެނެގަނެވިގެން އަންނަ އެއްސިފައަކީ އޭގެ ވަށައިގެން ފަޅައިފާ ހުންނަ އުންތަކެވެ. މި އުންތައް މަސައްކަތްކުރަނީ ތަޅުދަނޑިތަކެއް ފަދައިންނެވެ. ނުވަތަ ސޯބުތަކެއް ފަދައިންނެވެ. އެއީ ސެލްތަކުގެ ތެރެއަށް ވަނުމަށް ބޭނުންކުރާ އެއްޗެއްގެ ގޮތުގައެވެ. އިންސާނުންނާއި ޖަނަވާރުންގެ ހަށިތަކުގައިވާ ސެލްތަކުގެ ތެރެއަށް ތަޅެއް ހުޅުވައިލައިގެން ވަނުންފަދަ ގޮތަކަށެވެ.\nދިރާސާކުރާ ފަރާތްތަކުން މި ސެލްތަކުގެ ބޭރު ފަށަލަ ސާޒް-ކޯވީ-2 މަސައްކަތްކުރާ ގޮތަށްބަލައި ސިފަކުރަނީ ތަޅެއް ފަދައިންނެވެ. އަދި އެއަށް އެމީހުން ކިޔައި އުޅެނީ އޭސް2 އެވެ. މިއީ ދެ ޒައްރާއަކުން ޙަރަކާތްތެރިވާ މޮލެކިއުލާރ (ދިރުންހުރި ޒައްރާއެއްގެ އެންމެ ކުޑަ މިންވަރު) މެޝިނަރީއެއް ކަމަށްބަލައި 2020 ވަނަ އަހަރުގެ ޖެނުއަރީ މަހުން ފެށިގެން ދުނިޔޭގެ އެކި ކަންކޮޅުތަކުގައި ތަހުލީލުތައްކުރާ ސައިންޓިސްޓުންގެ ސަމާލުކަން ދީފައިވާ ނިޒާމެކެވެ.\nސާޒް ރޯގާގެ ދުވަސްވަރު ސައިންޓިސްޓުންނަށް ހޯދިފައިވަނީ ވައިރަހުގެ ވަށައިގެންވާ އުންތައް ނުވަތަ ކަށިތަކުން ސެލްތަކުގެ ޙަރަކާތްތަކަށް ބަދަލުގެނުވައި ވައިރަހާއި ދެކޮޅަށް އެންޓި ބޮޑީޒް ބާރުގަދަ ކުރުވާ ދިފާޢީ ސިފަތަކެއް އެކުލެވިގެންވާ އެއްޗެއް ކަމެވެ. އެހެންވީމާ މިއީ ސައިންޓިސްޓުންނަށް ސާޒް-ކޯވީ-2 އާއިދެކޮޅަށް ވެކްސިނެއް އުފެއްދުމަށް މަގުދެއްކި އެއްޗަކަށްވިއެވެ.\nއޮސްޓްރޭލިއާގެ ކުއީންސްލޭންޑް ޔުނިވަރސިޓީގެ އިމިއުނޮލޮޖިސްޓް ލަރީޒާ ލެބްޒިން ވިދާޅުވީ ސައިންޓިސްޓުންނަށް އެ އުންތައް (ސްޕައިކް ޕްރޮޓީން) އުފެދިފައިވާ ސިފަތަކުގެ ބަހާތަކުގެ މަޢުލޫމާތު ދެނެގަނެވިގެން ވެކްސިނެއް ތައްޔާރު ކުރުމުގެ މަސައްކަތް ފެށިދާނެ ކަމުގައެވެ. އަދި ޗައިނާގެ ސައިންޓިސްޓުން އެ ބަހާތަކުގެ ކަސްރު ނިންމައިލުމާއެކު 2020 ވަނަ އަހަރު ނިމުނު އިރު އެތައް ވެކްސިނެއްވަނީ ބޭނުންކުރެވޭ ވަރަށް ތައްޔާރު ކުރެވިފައެވެ.\nނަމަވެސް ސާޒް-ކޯވީ-2 ގައިވާ ކަށިތައް ނުވަތަ އުންތައް ފެންނަނީ ބަދަލުވަމުންދާތަނެވެ. އަދި މިހާރު ފެންނަމުން ދަނީ ދުނިޔޭގެ އެކި ކަންކޮޅުތަކުގައި ވައިރަހުގެ އާ ސިފަތަކެއް ފެންނަމުންދާތަނެވެ. ސްޕައިކް ޕްރޮޓީނަށް އަންނަ ކުޑަކުޑަ ބަދަލަކާއި އެކުގައެވެ.\nސައިންޓިސްޓުން ގެންދަނީ މިބަދަލު އަންނަމުންދާ ފިޠުރަތީ ސިފަތައް ބަދަލުވަމުންދާ ޙާލަތުގެ ވަގުތުގައި ބަލަމުންނެވެ. އެއީ އެ ޒައްރާ އުފެދިފައިވާ ސިފަތަކާއި ބަދަލުވަމުން އަންނަ ސިފަތައް ދަސްކުރެވޭތޯއެވެ. އެހެން ނަމަވެސް އަދިވެސް އެ ބަދަލުތައް އަންނަނީ ކީއްވެގެންކަމެއް ދެނެގަނެވޭ ގޮތެއް ނުވެއެވެ.\nމި ވައިރަސްގެ ސިފަތައް ބަދަލުވަމުންދަނީ އިންސާނުންގެ ދިފާޢީ ނިޒާމު ފޫއަޅުވައިލެވޭފަދ ގޮތަކަށެވެ. އަދި ހަމަ އެއާއި އެކު އެ ވައިރަހުގެ ބަދަލުވަމުންދާ ސިފަތައް ދުނިޔޭގެ ކަންކޮޅުތަކަށް ދަނީ ފެތުރެމުންނެވެ. އަދި ވައިރަސް ތަރައްޤީވަމުންދާ ސިފައަކީ މިހާރު އުފެއްދިފައިވާ ވެކްސިންތަކަށްވެސް އަސަރުކުރުވަފާނެ ކަމެކެވެ.\nމި ކޮވިޑް-19 ވަބާ ފެތުރި ޖަރާސީމު ނުވަތަ ވައިރަސް އައީ ކޮންތާކުން ހެއްޔެވެ. މިއީ ޖަވާބުދޭން އެންމެ އުނދަގޫ ސުވާލެވެ. މިވަބާގެ އުފެދުން އައިގޮތުގެ ތަޙުޤީޤުތައް އައިސް ޖެހެނީ ރޭވުންތަކާއި ސިޔާސީ މަޅިތަކުގެ ދަލެއްގެ ތެރެއަށެވެ.\nބައިނަލްއަޤުވާމީ ރިޕޯރޓުތަކުގައި ބުނަމުން އައިސްފައިވަނީ މިވައިރަސް ފުރަތަމަ ފެނުނީ ނުވަތަ އުފެދިގެން އައީ ވޫހާންގެ ހުއަންނަނާން ސީފުޑް ނުވަތަ މަސް މާރުކޭޓަކުން ކަމުގައެވެ. 2019 ވަނަ އަހަރު ފެނުނު މިބަލީގެ ގިނަ ކޭސްތައް ގުޅިފައިވަނީ އެ އަހަރުގެ ޑިސެމްބަރު މަހު އެ މާރުކޭޓާއެވެ. ނަމަވެސް އިތުރު ތަޙުޤީޤުތަކުން އެނގުނީ މާރުކޭޓާއި ގުޅުމެއް ހުރިކަމަށް އެނގިފައިނުވާ އެތައް ބަޔަކަށް ކޮވިޑް-19 ޖެހިފައިވާ ކަމެވެ.\nކޮންމެއަކަސް ޖެހިގެން އައި 2020 ވަނަ އަހަރުގެ ޖެނުއަރީ މަހުގެ ފުރަތަމަ ދުވަހު އެ މާރުކޭޓު ބަންދުކުރެވުނެވެ. އަދި އެތަނާއި އެ މާޙައުލުގެ ވެށީގެ އެތައް ސާމްޕަލްތަކެއް ނަގައިގެން ތަހުލީލު ކުރިއެވެ. އަދި ސާޒް-ކޯވީ2 ގެ އަސަރު ފެނިފައިވެއެވެ. ނަމަވެސް އެ މާރުކޭޓުގައި ވިއްކި މަސްމަހާމެއްސާއި ޖަނަވާރާއި ދެމެދުގައި ސީދާ ގުޅުމެއްވާކަމަށް ކަނޑައެޅިގެން ބުނެދެވިފައެއް ނުވެއެވެ.\nދުނިޔޭގެ ޞިއްޙަތު ޖަމިއްޔާއާއި ޗައިނާގެ ސެންޓަރ ފޯރ ޑިޒީސް ކޮންޓްރޯލުން ލަފާކޮށްފައިވަނީ މި ވަބާ ފެތުރިގަތުމުގެ ކުރީން ވޫހާންގައި އެވައިރަސް އެނބުރެމުން ސެނބުރެމުން ގޮސްފައި އޮވެދާނެ ކަމުގައެވެ. އަދި އެމާރުކޭޓަކީ ހަމައެކަނި އެ ވައިރަސް ފެތުރުމުގެ އެންމެ ބޮޑު އެހީތެރިޔާކަމަށް ވެދާނެއެވެ. މިހާރު އަހަރެއްވެގެން ދިޔައިރުވެސް މި ވަބާ ފެތުރުމުގައި އެ މާރުކެޓުގެ ދައުރަކީ ކޮބައިކަން ރަނގަޅަށް ސާފެއްނުވެއެވެ.\nއިންސާނުން އެމީހުންގެ ކާބަފައިންނޭ ބުނާހެން ސާޒް-ކޯވީ-2 ދަރިފަސްކޮޅު ސީދާ ގުޅިފައި އޮތީ ނުވަތަ އުފެދުން އޮތީ ކޮންތާކު ކަމެއް ސައިންޓިސްޓުންނަށް އަދިވެސް ނުހޯދެއެވެ. ނަމަވެސް މިވައިރަހުގެ ސިފަތަކާއި އެއްފަދަ ނުވަތަ އެފަދަ އެތައް ވައިރަހެއް ވާލުގައި ހުރިކަމަށް ހޯދައިފައިވެއެވެ. އެގޮތުން މިވައިރަހުގެ އުފެދުމާއި ދިރުމުގެ 96.2 އިންސައްތަ އެއްގޮތް އެކައްޗަކީ އާރުޓީޖީ13 އިގެ ނަންދީފައިވާ ކޮރޯނާ ވައިރަހެވެ. އަދި އެފަދަ އަނެއް ވައިަރަހަކީ އާރުއެމްވައިއެންޒީރޯޓޫ އެވެ. މިއީ ސާޒްކޯވީއާއި 93.3 އިންސައްތަ އެއްގޮތް ވައިރަހެކެވެ. އެހެންވީމާ ސާޒް-ކޯވީ-2 ފަދަ ޢާލަމީ ވަބާ ފަތުރާ ޖަރާސީމަކީ ޤުދުރަތީ ގޮތުން އުފެދިގެން އަންނަ އެއްޗެއްކަމަށް ސައިންސްވެރީން ދެކެއެވެ. ބައެއް ސައިންޓިސްޓުން އެއްވެސް ޝައްކަކާއި ނުލައި އެކަން ޤަބޫލުވެސް ކުރެއެވެ.\nކަން މިހެން އޮތްއިރު މި ވައިރަސް އުފެދުމުގެ އަޞްލާއިމެދު އުފައްދަމުންދާ ސުވާލުތަކަށް އަދިވެސް ވަނީ ޖަވާބެއް ނުލިބިއެވެ. އަދި ޤދުރަތީ އުފެދުމެއްކަމުގައިވީ ނަމަވެސް ވޫހާން އިންސްޓިޓިއުޓް އޮފް ވައިރޮލޮޖީން މިވައިރަސް އެކްސިޑެންޓަކުން ލީކުވީކަމަށް ސައިންވެރީން ބުނާބުނުމަށްވެސް ދެކޮޅުހެދޭކަށްނެތެވެ. އަދި އެކިޔާ ލެބް ލީކު އޮނިގަނޑު، ފާއިތުވެ ދިޔަތަނުގައި ފެނިގެން ގޮސްފައިވަނީ ޒީރުހެދުންކަހަލަ ކަމަކަށެވެ. ކޮންމެވެސް ރޭވުމެއްގެ ތެރެއިން ބައެއްގެ ބޮލުގައި ކަންކަން އެޅުވުމުގެ ސަޤާފަތުގެ ތެރޭގައި ކަމަށްވެދާނެއެވެ.\nއެހެން ނަމަވެސް މިވައިރަހުގެ އުފެދުމާއިމެދު ދެކެވޭ ޙައްދަފަހަނަޅައިފައިވާ ވިސްނުމާއި ހަދަހަދައިގެން ދައްކާވާހަކަތަކާއި ދެމެދުގައިވާ ތަފާތު ވަކިކޮށްފައި ބޭއްވުމަކީ މުހިންމު ކަމެކެވެ. (މިސާލަކަށް އެއީ ކޮމްޕިއުޓަރު ވައިރަސްފަދަ ވައިރަހެކޭ، އުފެއްދީ ބިލްގޭޓްސްއޭ ނުވަތަ އެއީ ޖަރާސީމު ހަތިޔާރެކޭ ބުނުން ފަދަ) މި ދެކަންތައް އެއްކޮށް މަސްހުނިކޮށްގެން ނުވާނެއެވެ. އެހެންވީމާ ޤާނޫނީ ޙައްޤުތަކުގެ ތެރެއިން މިކަން ތަޙުޤީޤުކުރެވެން ވާނެއެވެ.\n2021 ވަނަ އަހަރުގެ ޖެނުއަރީމަހު ޑަބްލިޔުއެޗްއޯގެ 10 މެމްބަރުން ހިމެނޭ ޓީމެއް ޗައިނާގެ ވޫހާނަށްވަނީ ފޮނުވައިފައެވެ. އެއީ ހުއަނާން މާރުކޭޓު ބަލައި އެތަނުން ތަކެތި ގެންދެވުނު ތަންތަނުގެ ޗާރޓެއް ކުރަހައި ނަރުދަމާގެ ތެރޭގައި ގަނޑުވެފައިވާ ތަކެތީގެ ސާމްޕަލް ނަގައި ވައިރަހާއި ބެހޭގޮތުން މަޢުލޫމާތު އެއްކުރެވޭތޯ ބެލުމަށެވެ. މި ތަޙުޤީޤުގައި ލަފާކޮށްބަލަންޖެހޭ ހިސާބެއްގައި ލެބް ލީކު ހިމަނައިފައެއް ނުވެއެވެ. އެހެންވީމާ ބައެއް ސައިންޓިސްޓުން ވަނީ އެދިމާއަށް އެކަށީގެންވާ ވަރަށް ބަލައިލައިފައިނުވާތީ ކަންބޮޑުވުން ފާޅުކޮށްފައެވެ. އަދި އެކަމުގައި ކޮންފްލިކްޓް އޮފް އިންޓަރެސްޓް އޮތް ކަމަށް ބުނެއެވެ.\nމިމައްސަލައިގާ ސީނެޓާއި ވާހަކަދެއްކެވި ބްރޯޑް އިންސްޓިޓިއުތް އޮފް ހާރވަރޑް އެމްޑް އެމްއައިޓީގެ ސައިންޓިސްޓު އެލައިނާ ޗެން ވިދާޅުވެފައިވަނީ ޑަބްލިޔުއެޗްއޯގެ ޓީމާއިމެދު އޭނާއަށް އޮތީ ސުމެއްގެ އިތުބާރެއް ކަމުގައެވެ.\nމިހާރު ދުނިޔޭގެ އެކިކަންކޮޅުތަކުގައި 100 މިލިއަނަށްވުރެ ގިނަ މީހުނަށް ކޮވިޑް-19 ޖެހިފައިވާ ކަމަށްމިވަނީ ރިޕޯރޓް ކޮށްފައެވެ. ދުނިޔޭގެ ހުރިހާ ބައްރަކަށް ފެތުރި ދުނިޔޭގެ ދެކުނު ޠޫލުގެ އެންމެ ދެކުނު ތަނޑި، އެންޓާރކްޓިކާއިންވެސް ސާޒް-ކޯވީ-2 ފެނިފައެވެ.2މިލިއަނަށްވުރެ ގިނަމީހުންވަނީ މަރުވެފައެވެ.\nމީގެތެރެއިން މަރުވި މީހުންގެ ދެބައިކުޅަ އެއްބައި ނިސްބަތްވަނީ އެންމެ6ޤައުމަށެވެ. އެއީ އެމެރިކާއާއި ބްރެޒިލް، އިންޑިއާއާއި މެކްސިކޯ، އަދި ޔޫކޭއާއި އިޓަލީއެވެ. އެމެރިކާއިން އެކަނިވެސް4ލައްކައަށްވުރެ ގިނަ މީހުން މަރުވެފައިވެއެވެ.\nތާރީޚުގައި މި ވަބާގެ ވާހަކަ ލިޔާއިރު މި ޤައުމުތަކަކީ ފޭލިވެފައިވާ ޤައުމުތައް ކަމުގައި ލިޔެވިގެންދާނެއެވެ. އެއީ ބައްޔާއިމެދު އެ ޤައުމުތަކުގެ ސަރުކާރުތަކުން އިހުމާލުވިކަމަށްވެސް ބުނެވިދާނެއެވެ. ބަލި ކޮންޓްރޯލްކުރުމުގެ ނިޒާމު ދޯހަޅިވުމާއި އެކަށީގެންވާ ގޮތުގައި މަޢުލޫމާތު ފޯރުކޮށްނުދެވުމާއި ފުރުހަމައަށް ބަލީގެ ނުރައްކަލާއި ކުޑަބޮޑުމިން ދެނެގަތުމުގައި ނުކުޅެދުންތެރިކަން ހުރުން ފަދަ ކަންކަމެވެ. އަދި އެކަމުގެ ސަބަބުން އަތްނުފޯރާ ހިސާބަށް ގޮސް ޞިއްޙީ ނިޒާމަށް ނުތަކާ ވަރަށް ބަލި ފެތުރިގެން ދިއުމެވެ.


Mata vikkaalumuge visnumeh neiy: Mourinho | Mihaaru\nޔުނައިޓެޑްގެ ކޯޗު މޮރީނިއޯ (ކ) އެ ޓީމުގެ މިޑްފީލްޑަރު މަޓާއާ އެކު.-- ފޮޓޯ: އޭއެފްޕީ\n22 ޖުލައި 2016 - 17:32\nމަޓާ އަކީ މޮރީނިއޯގެ އިރުޝާދުގެ ދަށުން ކުރިން ޗެލްސީ އަށް ކުޅުނު ކުޅުންތެރިއެކެވެ. މޮރީނިއޯ 2013 ވަނަ އަހަރު ޗެލްސީގެ ކޯޗުކަމާ ހަވާލުވި ސީޒަނުގައި މަޓާ ގިނަ މެޗުތަކުގައި އިންނަން ޖެހުނީ ބެންޗުގަ އެވެ. އަދި 2014 ވަނަ އަހަރުގެ ޖެނުއަރީ މަހު ޓްރާންސްފާގައި މަޓާ ޔުނައިޓެޑަށް ބަދަލުވީ ޗެލްސީން ފުރުސަތު ނުލިބޭތީ އެވެ.\nޔުނައިޓެޑްގެ ކޯޗުކަމާ މޮރީނިއޯ ހަވާލުވުމުން ޔުނައިޓެޑުން ވިއްކާލާނެ ކުޅުންތެރިންގެ ތެރޭގައި މަޓާ ހިމެނޭ ކަމަށް މީޑިއާ ރިޕޯޓްތައް ބުނި ނަމަވެސް މޮރީނިއޯ ވަނީ އެކަން ދޮގުކޮށްފަ އެވެ.\n"މަޓާ އަކީ ޔުނައިޓެޑްގެ ކުޅުންތެރިއެއް. އަހަރެންގެ ޓީމުން މަޓާ އަށް ފުރުސަތު އެބައޮތް. އޭނާ ވިއްކާލުމުގެ ވިސްނުމެއް ނުގެންގުޅެން. އަހަރެން މަޓާ ވިއްކާލަން އުޅޭ ކަަމަށް ބުނެ ދެކެވޭ ވާހަކަތަކުގައި ހަގީގަތެއް ނެތް،" މޮރީނިއޯ ބުންޏެވެ.\nއޭނާ ބުނީ ޓްރާންސްފާ މާކެޓް އަންނަ މަހުގެ 31 ވަނަ ދުވަހާއި ހަމައަށް ހުޅުވިފައި ހުންނާނެ ކަމަށާއި ހިތްހަމަ ނުޖެހޭ ކުޅުންތެރިއަކު ކްލަބް ދޫކޮށްލަން އެދޭނަމަ މަޝްވަރާ ކުރުމަށް ފަހު އެ ފުރުސަތު ދޭނެ ކަމަށެވެ.\nއުމުރުން 28 އަހަރުގެ މަޓާ ސީނިއާ ފުޓްބޯޅަ ކެރިއަރު ފެށީ ރެއާލް މެޑްރިޑްގެ ޔޫތު ޓީމު ކަމަށްވާ ކަސްޓީއާ އިން 2006 ވަނަ އަހަރު އެވެ. އެ ޓީމު ރެލިގޭޓްވުމުން މަޓާ ދެން ފެނުނީ ވެލެންސިއާ އިންނެވެ. އޭނާ ޗެލްސީ އަށް ބަދަލުވީ 2011 ވަނަ އަހަރު އެވެ. ޗެލްސީގެ މޮޅު ކުޅުންތެރިއާގެ މަގާމު ދެ ސީޒަނުގައި ހޯދި މަޓާ ޔުނައިޓެޑާ ގުޅުނީ 2014 ވަނަ އަހަރެވެ.\nމެންޗެސްޓާ ޔުނައިޓެޑް ހޯޒޭ މޮރީނިއޯ ހުއާން މާޓާ


JP aameduhu hiyham nujehunthah ebahuri: Riyaz\nމެންބަރު އަބްދުﷲ ރިޔާޒް: ޕާޓީއާ މެދު ހިތްހަމައެއް ނުޖެހޭ -- ފޮޓޯ: އަވަސް އާކައިވް\nޖޭޕީގެ ހަރަކާތްތަކުން ނުފެންނަނީ ހިތްހަމަ ނުޖެހުންތަކެއް އޮތުމުން ކަމަށް ތިމަރަފުށީ ދާއިރާގެ މެންބަރު އަބްދުﷲ ރިޔާޒް ވިދާޅުވެއްޖެ އެވެ.\nޓީވީ ޕްރޮގްރާމެއްގައި ބައިވެރިވެ ވަޑައިގެން ރިޔާޒު ރޭ ވިދާޅުވީ އޭނާ މިވަގުތު އެންމެ އިސްކަމެއް ދެއްވަނީ ރައީސް އިބްރާހިމް މުހައްމަދު ސޯލިހުގެ ސަރުކާރާ ގުޅިގެން އެމަނިކުފާނުގެ ވައުދުތައް ފުއްދުމުގެ މަސައްކަތަށް ކަމަށެވެ. އަދި ސަރުކާރު ކާމިޔާބު ކަމާއެކު ބޭއްވުމުގެ އަމާޒެއްގައި ކަމަށެވެ. ޖޭޕީގެ ހަރަކާތްތަކުން އޭނާ ނުފެންނަނީ އެހެން ވެގެން ކަަމަށް ވެސް ރިޔާޒް ވިދާޅުވި އެވެ.\nރިޔާޒް ވިދާޅުވީ ޖޭޕީގެ ބައެއް ނިންމުންތަކާއި ސިޔާސަތުތަކާމެދު ވެސް އޭނާގެ ހިތްހަމަ ނުޖެހުން އެބަައޮތް ކަމަށާއި އެހެންވެ ޕާޓީ ހަރަކާތްތަކުން އެއްފަރާތަަށް ޖެހިލައިގެން ހުރުމުގެ ހައްގު ވެސް އޮންނަންވާނެ ކަމަށެވެ.\nއޭނާ އެހެން ވިދާޅުވި ނަމަވެސް ހިތްހަމަ ނުޖެހުން އޮތް ކަންކަމުގެ ތަފުސީލަށް ވަޑައިގަންނަވާކަށް ބޭނުންފުޅެއް ނުވި އެވެ.\n"ޖުމްހޫރީ ޕާޓީގައި އެބަހުރި އަޅުގަނޑުގެ ހިތްހަމަ ނުޖެހުން، ޕާޓީގެ ބައެއް ސިޔާސަތުތަކާއި ބައެއް ނިންމުންތައް ވެސް... އަޅުގަނޑު ޕާޓީގެ އެތެރޭގެ ބައެއް ކަންކަންވީމަ ޕަބްލިކްކޮށް އެ ވާހަކަތައް ދައްކާކަށް ބޭނުމެއް ނުވޭ. ނަމަވެސް އެ ހިތްހަމަނުޖެހުން ހުންނާތީވެ [ދުރުގައި ހުރީ] ކޮންމެ ގޮތެއް ވިޔަސް އެއީ އޮބްވިއަސް ކަމެއް، މީހަކު ގަބޫލު ނުކުރާ ކަމެއްގައި އެ މީހަކު ނޫޅުމަކީ އެއީ އެ މީހަކަށް އޮންނާނެ ހައްގެއް ކަމަށް އަޅުގަނޑު ގަބޫލު ކުރަނީ," ރިޔާޒް ވިދާޅުވި އެވެ.\nރައީސް ސޯލިހު ރިޔާސީ ކެމްޕެއިން ދުވަސްވަރު ޖޭޕީގެ ލީޑަރު ގާސިމް އިބްރާހިމް ރާއްޖެއިން ބޭރުގައި ހުންނެވުމުން އެ ޕާޓީގެ ފަރާތުން އެންމެ އިސްކޮށް ހަރަކާތްތެރިވީ ރިޔާާޒެވެ. އަދި އެއަށް ފަހު ވެސް ވަރަށް ހަރަކާތްތެރިކޮށް އުޅުއްވުމަށް ފަހު ޖޭޕީގެ ހަރަކާތްތަކުން ރިޔާޒު ގެއްލުނީ މަޖިލިސް އިންތިހާބުގައި ޕީޕީއެމާ ގުޅުމެއް އުފެއްދި ހިސާބާއި ފަހުން ޕީޕީއެމްގެ ގިނަ މެންބަރުންތަކެއް އެ ޕާޓީއަށް ވެއްދި ހިސާބުންނެވެ.\nޖުމްހޫރީ ޕާޓީ އަބްދުﷲ ރިޔާޒް ގާސިމް އިބްރާހިމް + ޕޮލިޓިކްސް


Hrithik Roshanaa eku filmeh kulhen Kriti Sanon kehmadhuvefai | Mihaaru\nއެކްޓަރު ރިތިކް ރޯޝަނަކީ ވަރަށް ޕްރޮފެޝަނަލް އަދި އިންސްޕިރޭޝަނެއްގެ ގޮތުގައި އަބަދު ވެސް ދެކޭ އެކްޓަރެއް ކަމަށާއި އޭނާއާ އެކު ފިލްމެއް ކުޅެން ލިބޭނެ ދުވަހަކަށް ކެތްމަދުވެފައިވާ ކަމަށް ޒުވާން ބަތަލާ ކްރިތީ ސެނަން ބުނެފި އެވެ.\nބޮލީވުޑްގައި މިހާރު އެންމެ ބާރަށް ކުރިއަރަމުން އަންނަ ބަތަލާއިންގެ ތެރޭގައި ހިމެނޭ ކްރިތީ ބުނީ އޭނާ އަކީ ރިތިކްގެ ވަރަށް ބޮޑު ފޭނެއް ކަމަށެވެ. އަދި ރިތިކް 2000 ވަނަ އަހަރު ބޮލީވުޑަށް ތައާރަފުވި ފިލްމު "ކަހޯ ނާ ޕިޔާރު ހޭ" އަކީ ވަރަށްް ބޮޑު ފެވަރިޓެއް ކަމަށް ބުންޏެވެ.\n"އޭނަގެ ޕޯސްޓަރުތައް ވެސް އަހަރެންގެ ކޮޓަރީގެ ފާރުތަކުގައި ކުރިން ވަރަށް ގިނައިން ހުންނާނެ. އަހަރެން މިހާރު މި އިންތިޒާރުކުރަމުން އަންނަނީ ރިތިކާ އެކު ފިލްމެއް ކުޅެން ލިބޭނެ ދުވަހަކަށް." ޕާނިޕަތާއި ހީރޯޕަންތީ އަދި ލުކާ ޗުއްޕީ ފަދަ ފިލްމުތައް ކުޅުނު ބަތަލާ ބުންޏެވެ. "ވަރަށް ގިނަ އިންޓަވިއުތަކުގައި ކުރިން ވެސް އަހަރެން ހަމަ މި ވާހަކަ ދައްކާފައި ހުންނާނެ."\nކްރިތީ ބުނީ އޭނާއާ ރިތިކާ ބައްދަލުވެ ވާހަކަ ވެސް ދެކެވިފައިވާ ކަމަށާއި އެއީ ވަރަށް ހިތްހެޔޮ ވެސް މީހެއް ކަމަށެވެ.\n"އޭނާގެ ފަރާތުން އަހަންނަށް ފާހަގަކުރެވޭ އެންމެ ހާއްސަ އެއް ސިފަ އަކީ ކުރާ ކޮންމެ ކަމެއް ވަރަށް މޮޅަށް އަދި އެހާމެ ފުރިހަމަ އަށް ކުރާ މީހެއްކަން. އެހެންވެ ރިތިކަކީ އިންސްޕިރޭޝަނެކޭ ބުނާ ހިތްވަނީ،" އޭނާ ބުންޏެވެ. "ރިތިކާ އެކު މަސައްކަތްކޮށްލަން ލިބޭނީ ކޮން އިރަކު، ކޮން ކަހަލަ ފިލްމަކުން ކަމެއް ނޭނގުނަސް، އެފަދަ ފުރުސަަތަކަށް އަހަރެން ކުރާ އުންމީދު އަބަދު ވެސް އޮންނާނެ."\nމީގެ ކުރިން ބައެއް މީޑިއާތަކުން ރިޕޯޓްކޮށްފައިވާ ގޮތުގައި ރިތިކްގެ ސުޕަހީރޯ ފްރެންޗައިޒްގެ ހަތަރު ވަނަ ފިލްމު "ކްރިޝް 4" ގެ އިން ކްރިތީ ފެނުމުގެ ފުރުސަތު ބޮޑެވެ. އެ ފިލްމަކީ ކުރިން މި އަހަރު ގެނެސްދޭން ރޭވި ފިލްމެއް ނަމަވެސް، ރިތިކްގެ ބައްޕަ އަދި ޑައިރެކްޓަރު ރާކޭޝް ރޯޝަން ސިއްހީ މައްސަލަތަކެއްގެ ތެރޭގައި އުޅޭތީ ފިލްމުގެ މަސައްކަތް ފަށާނެ އިރެއް އަދި އޮތީ ނޭނގުމެއްގެ ތެރޭގަ އެވެ.\nމީގެ އިތުރުން ރޯހިތު ޝެޓީއާ ގުޅިގެން ފަރާ ޚާން ހަދާ ފިލްމުން ވެސް ރިތިކާއި ކްރިތީ އަށް ފުރުސަތު ލިބިފައިވާކަމުގެ އަޑުތަކެއް އަރާފައިވެ އެވެ.\n"Krish 4" ge bathalaa akah Kritri Sanon?\nކްރިތީގެ ކުރިއަށް އޮތް ފިލްމަކީ މި އަހަރުގެ ޖުލައިގައި ގެނެސްދޭ "މިމީ" އެވެ. އެ ފިލްމުގައި ރަހިމު ވިއްކައިގެން އާމްދަނީ ހޯދާ މައެއްގެ ރޯލް ކުޅެން ވަރަށް ބޮޑަށް ފަލަވުމަށް ފަހު އޭނާ މިހާރު އަންނަނީ ހިކެން މަސައްކަތްކުރަމުންނެވެ.


Gadhafadha Bengaluru balikoh Maziya furusathu bodukohfi | Mihaaru\nގަދަފަދަ ބެންގަލޫރު ބަލިކޮށް މާޒިޔާ ފުރުސަތު ބޮޑުކޮށްފި\n19 ފެބުރުއަރީ 2020 - 18:569comments\nއޭއެފްސީ ކަޕްގެ ޕްލޭއޮފް ބުރުގެ ފުރަތަމަ ލެގުގައި މިއަދު ހަވީރު ރާއްޖެ ޗެމްޕިއަން މާޒިޔާ އިން އިންޑިއާގެ ސުޕަ ލީގުގެ ޗެމްޕިއަން ބެންގަލޫރު 2-1 އިން ބަލިކޮށް މުބާރާތުގެ ގްރޫޕް ސްޓޭޖުން ފުރުސަތު ހޯދުމުގެ އުއްމީދު ބޮޑުކޮށްފި އެވެ.\nމިއީ ބެންގަލޫރު އަތުން ރާއްޖޭގެ ޓީމެއް މޮޅުވި ދެ ވަނަ ފަަހަރެވެ. މީގެ ކުރިން ރާއްޖޭގެ ޓީމުތަކުން ބެންގަލޫރާ ދެކޮޅަށް ކުޅުނު އަށް މެޗުގެ ތެރެއިން އެ ޓީމު އަތުން މޮޅުވީ 2018 ވަނަ އަހަރުގެ ގްރޫޕް ސްޓޭޖުގައި ނިއު ރޭޑިއަންޓުންނެވެ. މިއަދުގެ މެޗުގެ ކުރިން މާޒިޔާއާ ދެކޮޅަށް ބެންގަލޫރުން 2015 އާއި 2017 ވަނަ އަހަރުގެ ގްރޫޕް ސްޓޭޖުގައި ކުޅުނު ހަތަރު މެޗުން ވަނީ މޮޅުވެފަ އެވެ.\nމި މޮޅާ އެކު މާޒިޔާ އަށް އޮތް ހިތްހަމަ ޖެހުމަކީ އަންނަ ހަފްތާގައި އިންޑިއާގައި ކުޅޭ ބެންގަލޫރުގެ ހޯމް މެޗު އެއްވަރުކޮށްލައިގެން ވެސް ގްރޫޕް ސްޓޭޖުގެ ޖާގައެއް ކަށަވަަރުކުރުމެވެ. މާޒިޔާ އިން ރަށުންބޭރުގައި ލަނޑެއް ޖަހައިފިނަމަ ބެންގަލޫރަށް ފުރުސަތު ލިބޭނީ ދެ ލަނޑުގެ ތަފާތުން މޮޅުވެގެންނެވެ. އެ މެޗުގައި އިތުރު ވަގުތު ކުޅެން ޖެހޭނީ 2-1 އިން ބެންގަލޫރު މޮޅުވެއްޖެނަމަ އެވެ. އެ ނޫން ސްކޯ އަކުން އެއް ގޯލުގެ ތަފާތުން މާޒިޔާ ބަލިވި ނަމަވެސް އެ ޓީމަށް ގްރޫޕް ސްޓޭޖުން ފުރުސަތު ލިބޭނެ އެވެ.\nޕްލޭއޮފުން މޮޅުވާ ޓީމަކަށް ލިބޭނީ އޭއެފްސީ ކަޕްގެ ދެކުނު އޭޝިއާގެ ޓީމުތަކަށް ހާއްސަ ގްރޫޕުގެ ފަހު ޖާގަ އެވެ. އެ ގްރޫޕުގައި މި ވަގުތު އޮތީ 2018 ވަަނަ އަހަރުގެ ރާއްޖޭގެ ލީގު ޗެމްޕިއަން ޓީސީ ސްޕޯޓްސް ކްލަބާއި ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އަދި އިންޑިއާގެ ޗެންނާއީ ސިޓީ އެވެ.\nމާޒިޔާގެ ފޭދޫ އިއްބެ ލަނޑު ޖެހުމުން އޭނާ އަށް ހަމްޕު މަރުހަބާ ކިޔަނީ. --ފޮޓޯ: ނިޝާން އަލީ/ މިހާރު\nމާޒިޔާ އިން މި މެޗަށް ނުކުތީ އަބަހާނީއާ ދެކޮޅަށް ދެ ވަނަ ލެގުގައި ކުޅުނު ފުރަތަމަ އެގާރަ އަށް ބަދަލެއް ނުގެނެސް އެވެ. އަނިޔާގެ ސަބަބުން މާޒިޔާގެ ނާއިޒް ހަސަން (ދާދު) މި މެޗުގައި ވެސް ނުކުޅެ އެވެ.\nއަނިޔާގެ ސަބަބުން ޓީމުގެ ކެޕްޓަން ސުނިލް ޗެތުރީ ނުލައި މި މެޗާ ކުރިމަތިލާ ބެންގަލޫރުގެ ފޯވާޑް ލައިން ލީޑުކުރަން ހުރީ ބާސެލޯނާ އަށް 2016 ވަނަ އަހަރު ކުޅުނު ފޯވާޑް ނިލީ ޕެޑްރޯމޯ (ނިލީ) އެވެ. މެޗުގެ ފުރަތަމަ ހަމަލާ ފޮނުވާލީ ވެސް ނިލީ އެވެ. މެޗުގެ އަށް ވަނަ މިނިޓްގައި އޭނާ ޖެހި ބޯޅަ މާޒިޔާ ޑިފެންޑަރުން ވަނީ ބްލޮކްކޮށްފަ އެވެ.\nމާޒިޔާ އަށް މައްސަލަ ދިމާވީ މެޗުގެ 10 ވަނަ މިނިޓްގައި ކެޕްޓަން އަސަދުﷲ އަބްދުﷲ (އަސައްކޮ) ކަކުލަށް އަނިޔާވެ ބަދަލުކުރަން ޖެހުމުންނެވެ. އޭނާގެ ބަދަލުގައި ކުޅެން އެރީ މޫސާ ޔާމީން (ޔާމްބެ) އެވެ. މާޒިޔާގެ ފުރަތަމަ ހަމަލާ ފޮނުވާލީ 21 ވަނަ މިނިޓްގައި ހަމްޒާ މުހައްމަދު (ހަމްޕު) ނަަގައިދިން ހިލޭޖެހުމަކުން އިބްރާހިމް އައިސަމް ބޮލުންނެވެ. އެ ބޯޅަ ދިޔައީ ބޭރުންނެވެ.\nބެންގަލޫރުގެ އޮސްޓްރޭލިއާގެ މިޑްފީލްޑަރު އެރިކް ޕާޓަލޫ މެދުތެރޭގެ ކޮންޓްރޯލް ނަގައި ބޯޅަ ހިފަހައްޓައިގެން މަސައްކަތްކުރި ނަމަވެސް ޖުމްލަގޮތެއްގައި މާޒިޔާއިން ދިޔައީ ބެންގަލޫރުގެ އެޓޭކްތައް ހުއްޓުވަމުންނެވެ. ބެންގަލޫރުގެ އެންމެ ކުރިއަށް ކުޅުނު ސެމްބޯއީ ހޯކިޕް އަށް ލިބޭ ބޯޅަތަކުގައި އޭނާ އަށް ދިޔައީ އެންމެ ރަނގަޅަށް ބޭނުންނުކުރެވި އެވެ.\nފުރަތަމަ ހާފުގައި މާޒިޔާ އަށް ލީޑުނަގައިދޭން އެންމެ ހުސް ފުރުސަތު ލިބުނީ އިބްރާހިމް މަހުދީ (ފޭދޫ އިއްބެ) އަށެވެ. މެޗުގެ 39 ވަނަ މިނިޓްގައި ކައުންޓަ އެޓޭކުގައި ހަމްޕު ބޯޅަ ހިފައިގެންވަދެ ހުސްކޮށްލާފައި އޭރިއާތެރެއިން ދިނީ ފޭދޫ އިއްބެ އަށެވެ. އޭނާ ހުސްކޮށް ކަހަލަ ގޮތަކަށް ހުރެފައި ޖެހި ބޯޅަދިޔައީ ހުރަސްދަނޑިމަތިންނެވެ. އޭގެ ފަހުން ބެންގަލޫރުގެ ނިލީ އޭރިއާ ބޭރުން ތިރިތިރިން ފޮނުވާލި ބޯޅަ މާޒިޔާގެ އަފްގާނިސްތާން ކީޕަރު އޮވޭސް އަޒީޒީ ވަނީ މަތަކޮށްފަ އެވެ.\nބެންގަލޫރުން ދެ ވަނަ ހާފުގެ ކުރީކޮޅުގައި ރަނގަޅަށް ކުޅެ މެޗުގެ 60 ވަނަ މިނިޓްގައި ލަނޑެއް ޖެހުމާ ގާތަށް ޖެހިލި އެވެ. އެ ގޮތުން އޭރިއާ ތެރެއިން ޕާޓަލޫ ބޮލުން ޖެހި ބޯޅަ އަމާޒުވީ ގޯލުގެ ހުރަސްދަނޑިއަށެވެ. އޭގެ ތިން މިނިޓްގައި ފަހުން މާޒިޔާ އަށް ލީޑުނަގައިދިނީ ފޭދޫ އިއްބެ އެވެ. އައިސަމް ދެ ކުޅުންތެރިން ކައިރިން ދެމިގަތުމަށް ފަހު ފޭދޫ އިއްބެ އަށް ޖައްސާލި ބޯޅަ އޭނާ ވަނީ ތިރިތިރިން ގޯލުގެ ދުރު ކަނަށް ބޯޅަ އަމާޒުކޮށްލައިފަ އެވެ. އެ ބޯޅަ ހުއްޓުވަން އިންޑިއާ ގައުމީ ޓީމުގެ ގޯލްކީޕަރު ގުރްޕްރީތު ސިންގް އަށް މާ ބޮޑު ކަމެއް ނުކުރެވުނެވެ.\nމާޒިޔާގެ ހަމްޕު (ވ) އަތުން ބޯޅަ ހޯދަން ބެންގަލޫރުގެ އޮގަސްޓިން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމާޒިޔާ އިން ލީޑުނެގުމާ އެކު ބެންގަލޫރުން ވަނީ ޖެމެއިކާގެ ފޯވާޑް ޑެޝޯން ބްރައުން ކުޅެން އަރުވައިފަ އެވެ. އޭނާ ކުޅެން އެރިތާ ހަތް މިނިޓް ތެރޭ ބެންގަލޫރުން ވަނީ ނަތީޖާ ހަމަހަމަކޮށްފަ އެވެ. މެޗުގެ 70 ވަނަ މިނިޓްގައި މި ލަނޑު ޖެހީ ޕެނަލްޓީ އަކުން ނިލީ އެވެ. މި ޕެނަލްޓީ އަކީ ބްރައުން ބޮލުން ޖަހަން އެރި ބޯޅައެއް ހުއްޓުވަން މާޒިޔާގެ ސާބިއާ ޑިފެންޑަރު ޕީޓަ ޕެލަނިޗް އެރި ވަގުތު އޭނާ އަތުގައި ބޯޅަ ޖެހުމުންނެވެ.\nމާޒިޔާ އަށް ދެ ވަނަ ފަހަރަށް ލީޑުނަގައިދިނީ މެޗުގެ 80 ވަނަ މިނިޓްގައި ސެއިން ވިންސެންޓްގެ ފޯވާޑް ކޮނޭލިއަސް ސްޓެވާާޓް (ކޯނޭ) އެވެ. މެދުތެރެއިން ހަމްޕު ހުސްކޮށްލާފައި ދިން ބޯޅަ ހިފައިގެން އޭރިއާ ތެރެއަށް ވަދެ ކޯނޭ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ. މެޗުގެ ފަހު ވަގުތު ބެންގަލޫރުން ކުރިއަށް ޖެހިގެން ނަތީޖާ ހަމަހަމަކުރަން މަސައްކަތްކުރި ނަމަވެސް ކާމިޔާބުވާގޮތެއްނުވި އެވެ.\nމާޒިޔާ އިން ޕްލޭއޮފުގެ ޖާގަ ހޯދީ ޕްރިލިމިނަރީ ބުރުގައި ކުޅުނު ދެ މެޗުން ވެސް ބަންގްލަދޭޝްގެ ޑާކާ އަބަހާނީއާ އެއްވަރުވި ނަމަވެސް، ލަނޑުގެ ތަފާތުން ކުރި ލިބުމުންނެވެ. ބެންގަލޫރު ޕްލޭއޮފަށް އައީ ބޫޓާނުގެ ޕާރޯ އެފްސީ އަތުން ދެ ލެގުން ވެސް މޮޅުވެގެންނެވެ. ފުރަތަމަ ލެގުން ރަށުން ބޭރުގައި 1-0 އިން މޮޅުވިއިރު ދެ ވަނަ ލެގުން މޮޅުވީ 9-1 އިންނެވެ.\nމިއަދުގެ މެޗު ބަލަން 650 ވަރަކަށް ސަޕޯޓަރުން ދަނޑަށް ވަނެވެ. މިއީ އެންމެ ފަހުން މާޒިޔާ އިން އަބަހާނީއާ ދެކޮޅަށް ކުޅުނު މެޗަށް ވަން އަދަދަށް ވުރެ މަދު އަދަދެކެވެ. އެކަމަކު އެ މެޗުގައި ގިނައީ ބަންގްލަދޭޝް ސަޕޯޓަރުންނެވެ.\nސަޕޯޓަރުންގެ އެހީ މާޒިޔާ އަށް މުހިއްމު ދުވަހެއް\n"ރެކޯޑް ރަނގަޅު ވިޔަސް ބެންގަލޫރަކީ ފޭވަރިޓެއް ނޫން"\nކުރީގެ ތަޖުރިބާއާ އެކު މާޒިޔާ އިތުރަށް ސަމާލުވެގެން


Amaa Bunee Thee Farah Dhaa Usoolun Photoshop Beynun Kuraa Meeheh އަމާ ބުނީތީ ފަރަށް ދާ އުސޫލުން ފޮޓޯޝޮޕް ބޭނުން ކުރާ މީހެއް! – Huvadhoo News Amaa Bunee Thee Farah Dhaa Usoolun Photoshop Beynun Kuraa Meeheh Huvadhoo News\nއަމާ ބުނީތީ ފަރަށް ދާ އުސޫލުން ފޮޓޯޝޮޕް ބޭނުން ކުރާ މީހެއް!\nފޮޓޯޝޮޕް ތަޖުރިބާކާރުންނަކީ އަމިއްލަ ވިސްނުމާއި އެއްގޮތައް ކޮންމެ ފޮޓޮއެވެސް ބަދަލުކޮށްލުމުގެ މޮޅު ހުނަރު ލިބިގެންވާ ބައެކެ. ފޮޓޯގެ އަސްލު އޮޅޭވަރަށް އެޑިޓް ކުރުމާއި، ތަފާތު އެކި ޑިޒައިން ތައް ހެދުމުގެ އިތުރުން، ފޮޓޯ ޝޮޕްގެ އެހީގައި ސަރުކާރުގެ ބޮޑެތި ލިޔުންތައް ބަދަލު ކޮށް ނަފާ ހޯދައިގެން ހައްޔަރުގައި ވެސް މީހުން އެބަތިއްބެވެ.\nމި ސޮފްޓްވެއާ އަކީ ފޮޓޯގެ ދުނިޔޭގެ އެންމެ ބާރުގަދަ އެއް ސޮފްޓްވެއާއެވެ. މިގޮތުން ޖޭމްސް ފްރައިޑްމަން ނަމަކަށް ކިޔާ ޑިޖިޓަލް އާޓިސްޓަކީ ފޮޓޯޝޮޕަށް ވަރަށް މޮޅު މީހެކެވެ. މީނާ ފޮޓޯޝޮޕުން ސަކަރާތްޖަހާތާ އަހަރުތަކެއް ވެއްޖެއެވެ. ދުނިޔޭގެ އެކި ކަންކޮޅުތަކުން މީހުންގެ އެދުމުގެ މަތިން ފޮޓޯތައް އެޑިޓްކުރަމުން ދާއިރު މީނާ މިކަން ކުރަނީ ދެވަނަ ފަހަރަށް މީނާގެ ގާތުގައި ކަމަކު ނުކިޔާ ވަރަށެވެ.\nމީހުންގެ އެދުންތައް ވަރައް ސީރިއަސްކޮށް ނަގައި ފޮޓޯހަދަމުން ދަނީ ހީވެސް ނުކުރާގޮތަކަށެވެ. އެއް އަންހެނަކު އޭނާ ނެގި ފޮޓޮއެއްގެ ފަހަތުގައި ހުރި އޭނާގެ ރަހުމަތްތެރިޔަކު ފޮހެލަން އެދުމުން ޖެހިގެންހުރި ފާރާއި އެއްގޮތްކޮށް ދެލޮލާއި ދަތްޕިލައެއް ލިޔެވެ. ފޮޓޯ ފޮނުވަމުން މީނާ ރައްދުގައި “ވަޓް ފްރެންޑް” އޭ ވެސް ޖެހިޔެވެ. މިގޮތައް އަދި ބައިވަރު އެބަހުއްޓެވެ.\nޖޭމްސް ފްރައިޑްމަން އަށް ގިނަ ބަޔެއްގެ ސަމާލުކަން ލިބެން ފެށީ، މީހުންގެ އެދުންތައް ޖޭމްސް ފުރިހަމަ ކުރާގޮތް މާބޮޑަށް ރަނގަޅުވީމައެވެ. “އަމާ ބުނީތީ ފަރަށް” ދާ އުސޫލުން މިހުންނަށް ޚިދުމަތް ދެމުން ދާ ޖޭމްސް ގެ ހެއްވާ މަޖާ ކަންކަމަށް ލޯބި ކުރާ ގިނަބަޔަކު އެބަތިއްބެވެ. އެގޮތުން އެނާގެ ޓްވިޓާރ ގައި މިހާރު2މިލިއަނާއި ކައިރި ކުރާ އަދަދަށް ފޮލޯވަރުން އެބަތިއްބެވެ.


Solar Energy ah investkohgen dhuniyeah namoona dheikumah Saleem...\nސޯލަރ އެނަރޖީއަށް އިންވެސްޓް ކޮށްގެން ދުނިޔެއަށް ނަމޫނާ ދެއްކުމަށް ސަލީމު އެދިވަޑައިގެންފި\nތެލަށް ދޭ ސަބްސިޑީ ހުއްޓާލާ އިޔާދަ ކުރަނިވި ހަކަތައާ ދިމާއަށް މިސްރާބު ޖަހަންޖެހޭ ކަމަށް ސަލީމު ވިދާޅުވި\nކ. މާލެ6ނޮވެންބަރު 2019 | ބުދަ 17:54 2,608\nހޯރަފުށީ ދާއިރާގެ މެމްބަރ އަހުމަދު ސަލީމު - މަޖިލިސް\nއަންނަ އަހަރަކީ ދިވެހި ރާއްޖެއިން ސޯލަރއަށް އިންވެސްޓް ކޮށްގެން ދުނިޔެއަށް ނަމޫނާ ދައްކާ އަހަރަކަށް ހެދުމަށް ހޯރަފުށީ ދާއިރާގެ އެމްޑީޕީ މެމްބަރ އަދި އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީގެ މުގައްރިރު އަހުމަދު ސަލީމު އެދިވަޑައިގެންފި އެވެ.\nސަލީމު މިގޮތަށް އެދިވަޑައިގަތީ ސަލީމު ހުށަހެޅުއްވި ދުނިޔޭގެ މޫސުމަށް އަންނަ ބަދަލުތަކުގެ މައްސަލައަށް ހައްލެއް ނުލިބި އަދި މިބޮޑު ނުރައްކަލުން ދުނިޔެ ސަލާމަތްކުރުމަށް އޮތް ހަނި ފުރުސަތު ދުވަހެއް ދުވަހަކަށް ކުޑަވަމުންދާތީ އެކަމުގެ ކަންބޮޑުވުން ދުނިޔޭގެ ސަމާލުކަމަށް ގެނައުމަށް އެދި ހުށަހަޅާ ގަރާރަށް ފަހު ބަސް ވިދާޅު ވަމުންނެވެ. ސަލީމު ވިދާޅުވީ ތެލަށް ދޭ ސަބްސިޑީ ހުއްޓާލާ އިޔާދަ ކުރަނިވި ހަކަތައާ ދިމާއަށް މިސްރާބު ޖަހަން ޖެހޭކަމަށެވެ.\nމިހިނގަމުންދާ އަހަރު ތެލުގެ އަގު ހެޔޮ ކުުރުމުގެ ގޮތުން ބިލައަނަކާ ގާތަށް ފައިސާ ހޭދަކުރާކަމަށް މެމްބަރ ސަލީމު ވިދާޅުވި އެވެ. ކުރިޔަށް އޮތް އަހަރަށް ހުށަހަޅާފައިވާ ބަޖެޓުގައިވެސް ކަންއޮތީ އެގޮތަށްކަން ފާހަގަ ކުރައްވާ ސަލީމު ވިދާޅުވީ މަޖިލީހުން ފާސްކުރާ ބަޖެޓުގައި އެގޮތަށް އެކަން އޮވެ ތެލަށް ދޭ ސަބްސިޑީ ހުއްޓާލުމަށް މިގަރާރުން ގޮވާލުމަކީ ކަންބޮޑުވެ ވަޑައިގަންނަވާ ކަމެއްކަމުގަ އެވެ. އެހެންކަމުން ބަޖެޓް ކޮމެޓީން ބަޖެޓް ދިރާސާކުރާއިރު އެކަމަށް ސަމާލުކަން ދެެއްވުމަށް ސަލީމު އެދިވަޑައިގެންނެވި އެވެ.\nސަލީމު ވިދާޅުވީ ތެލަށް ދީފައިވާ ސަބްސިޑީގެ ތެރެއިން 119 މިލިއަން ރުފިޔާ ދެހާހުން ދަށުގެ 143 ރަށަކަށް ދީގެން ކަރަންޓު ބިލު ކުޑަކުރެވިގެންދާނެ ކަމަށެވެ. އެއީ އެއިން ކޮންމެ ގެއެއްގެ ފުރާޅުގައި ތިން ކިލޯ ވޮޓުގެ ސޯލަރ ޕެނެލް ބަހައްޓައިގެން ކަމަށް ސަލީމު ވިދާޅުވި އެވެ. އޭރުން މަހެއްގެ މައްޗަށް މިހާރު ދައްކަމުންދާ ހާހަކަށް ވުރެ ބޮޑު ކަރަންޓު ބިލް 700 ރުފިޔާއަށް ތިރިކުރެވޭނެ ކަމަށް ސަލީމު ވިދާޅުވި އެވެ. ސަލީމު ވިދާޅުވީ މިއަދަދުތަކަކީ މިދާއިރާގެ ތަޖުރިބާ ކާރުންނާއެކުގައި ޖަހާފައިވާ ހިސާބުތަކަކުން ފެންނަ އަދަދު ކަމަށެވެ.\nތެލަށް ދޭ ސަބްސިޑީ އެބަޖެހޭ ފުރޮޅާލަން. އަޅުގަނޑު މިހުށަހަޅަނީ 119 މިލިއަން ރުފިޔާ ޖުމްލަ 143 ރަށަށް ކަނޑައަޅުއްވާ އެއީ އަންނަ އަހަރު އަޅުގަނޑުމެން އިއާދަ ކުރަނިވި ހަކަތައަށް ދޭ ސަބްސިޑީގެ ގޮތުގައި ބަދަލުކުރުމަށް. އަޅުގަނޑު މިކަމާބެހޭ އިތުރު ތަފްސީލު ބަޖެޓް ކޮމެޓީގެ މެމްބަރުންނަށް ހާމަކުރާނަން. އަޅުގަނޑު މިހިސާބު ހެދިގޮތަކީ އެވްރެޖްކޮށް ރަށެއްގައި ހުރީ 150 ގެ ކަމަށް ބެލިއަސް އަދި އެވްރެޖް ގެ އަކަށް ބޭނުންވަނީ 400 ކިލޯވޮޓު އަވަރ ކަމަށް ބެލިއަސް އެވްރެޖް ގެއަކަށް ބޭނުންވާނީ3ކިލޯ ވޮޓުގެ ސޯލަރ ޕެނަލް ޖަހަން އެނގޭތޯ. ސޯލާރގެ އަގު މިހާރު ހުރީ 3000 ޑޮލަރަށް ކަމަށްވެފައި އިންޓެރެސްޓް ރޭޓް ނުލާ އަޅުގަނޑު މިހުށަހަޅާ 119 މިލިއަން ރުފިޔާ އަކީ ކައުންސިލްތަކުން މިކަމުގައި ލޯނު ނަގާ މީހުންނަށް އިންޓްރެސްޓް ދެއްކުމަށް އެހީތެރިވެދޭން.\n~ ހޯރަފުށީ ދާއިރާގެ މެމްބަރ އަހުމަދު ސަލީމު\nސަލީމު ވިދާޅުވީ 119 މިލިއަން ރުފިޔާ އަކީ ކައުންސިލްތަކުން އިންޓެރެސްޓް ކުޑަކުރުމަށް ހުށަހަޅާ ފައިސާގެ ގޮތުގައި ހަމަޖެއްސިދާނެ ކަމަށެވެ. ސަލީމު ވިދާޅުވީ އިންޓަރެސްޓަކާއި ނުލާ ގޭގޭގައި ސޯލާރ ޕެނަލް ހަރުކުރުމަށްދަނީ 46،000 ރުފިޔާއަށް ކަމަށެވެ. އެހެންކަމުން މިމިސްރާބަށް ދާންނުޖެހޭ ސަބަބެއް އޮތް ކަމަށް ދެކިވަޑައިނުގަންނަވާ ކަމަށާއި މާލޭގައި ރަނގަޅު ފެންވަރެއްގައި ގްރިޑްގެ ހިދުމަތް މިހާރުވެސް ދެމުން ގެންދާކަން ސަލީމު ފާހަގަކުރެއްވި އެވެ.\nއަޅުގަނޑު ވާހަކަ ދައްކައިފިން ސްޓެލްކޯ އާ ފެނަކަ އާ ވެސް. އެކުންފުނި ތަކުންވެސް ބޭނުންވަނީ މި މިސްރާބަށް ދާން. އެއްވެސް ހުރަހެއް މިހާރު އޮތް ކަމަކަށް ނުދެކެން.\nމީގެއިތުރުން ސަލީމު ވިދާޅުވީ ދުނިޔޭގެ މޫސުމަށް އަންނަ ބަދަލުގެ މައްސަލާގައި ރާއްޖެއިން ކަންކުރާ ގޮތް ބަދަލުކުރަން ޖެހޭކަމަށެވެ. ކުލައިމެންޓް ކޮންފަރެންސްތަކަށް ގޮސް ކުރިމަތިވެގެން އުޅޭ މައްސަލަ ހާމަކުރުމުން ކޮންމެސް މަޝްރޫޢަކަށް ފައިސާ ލިބޭކަމަށާއި އެފައިސާއިން ކުލައިމެޓް އެޑަޕްޓޭޝަންގެ ނަމުގައި ކޮންމެސް މަޝްރޫޢެއް ހިންގަނީ ކަމަށާއި ނަމަވެސް ހަގީގީ މައްސަލައަކީ ޖައްވަށް ބޭރު ކުރާ ގްރީން ހައުސް ގޭސް ކަމަށް ސަލީމު ވިދާޅުވި އެވެ.\nކިތަންމެ ވަރަކަށްވެސް ތޮށި ލެވިދާނެ. އެކަމަކު ކަނޑުގެ ލޮނިގަނޑު އުސްވުން ނުހުއްޓެވޭހާ ހިނދަކު އެ ތޮށިގަނޑު އުސްކުރުން ނޫންކަމެއް ނުވާނެ. އެހެންވީމާ އަޅުގަނޑު މިދަންނަވަނީ އަޅުގަނޑުމެން މިހާރު މިކުރާ ވަކާލާތުގައި އަޅުގަނޑުގެ ޕޮޒިޝަން ބަދަލުކޮށް ކުލައިމެޓް މެޓިގޭޝަނަށް ގައުމުތަކަށް އެބަ ގޮވާލަންޖެހޭ. އަދި ޕެރިސް އެގްރިމެންޓްގެ ރޫހާ ހިލާފަށް އާދަޔާ ހިލާފަށް ގިނަ އިން ޖައްވަށް ގްރީން ހައުސް ގޭސް ބޭރުކުރާ ގައުމުތަކާއި ދެކޮޅަށް ފިޔަވަޅު އެޅޭނެ އުސޫލުތަކެއް އދ ގެ ގިޔުގަނޑުގެ ތެރެއިން ގެންނަންވެއްޖެ\nސަލީމު ވިދާޅުވީ ދިވެހިރާއްޖޭގައި ކުލައިމެޓް އެމަރޖެންސީ އިއުލާން ކުރަންޖެހޭ ކަމަށާއި މި ގަރާރު މަޖިލީހުން ފާސްވެެއްޖެނަމަ އެކަން ކާމިޔާބު ވެގެންދާނެ ކަމަށެވެ. މިއަދުގެ ޖަލްސާގައިވަނީ މިގަރާރު މަޖިލީހަށް ބަލައިގަނެ އިތުރަށް ދިރާސާކުރުމަށް އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީ އަށް ފޮނުވާފައެވެ.


Loaneh nulai aamdhanee hoadhidhaane goithakeh Loaneh nulai aamdhanee hoadhidhaane goithakeh\nފައިސާގެ ބެކަޕެއް ނެތް ނަމަވެސް ވިޔަފާރިއެއް ފެށިދާނެ--\nލޯނެއް ނުލައި އާމްދަނީ ހޯދިދާނެ ގޮތްތަކެއް\nބުދަ 06 އޮކްޓޯބަރ 2021 | ލަޒީނާ ޢަބްދުالله\nމާ ބޮޑު ސޭވިންއެއް ނުވަތަ އިންވެސްޓް ކުރާނެ މީހެއް ނުވި ނަމަވެސް ފަސޭހައިން ވިޔަފާރިއެއް ފަށައިގަނެވިދާނެއެވެ. ބޭނުންވަނީ ތިމާގެ ހުރި ތައުލީމާއި ހުނަރުގެ ބޭނުން ހިފާށެވެ. ތިމާ ގަޔާވާ ކަމަކީ ކޮބައިތޯ އާއި ތިމާގެ ގާބިލްކަން ތަންދެނީ ކޮން ކަމެއްތޯ ދެނެގަތުމެވެ. ބޭނުންވަނީ ހިތްވަރާއި އަޒުމެވެ.\nހާއްސަ މުނާސަބަތުތަކާއި ގުޅިގެން ހަދިޔާ ދިނުމަކީ އާއްމުކަމެކެވެ. ކޮންމެ މީހަކުވެސް ހަދިޔާއެއްދޭއިރު، އެ ދޭ ހަދިޔާ ރީތި ގޮތަކަށް ޕާރސަލް ކޮށްލާފައި ދިނުމަށް އިސްކަންދެއެވެ. ރީތި ކަރުދާހަކުން ޕާރުސަލްކޮށްލުމަކުން މިހާރު ނުފެދެއެވެ. އޭގެ ބަދަލުގައި މިހާރު އެންމެން ބޭނުންވަނީ ރީތި ފޮއްޓެއްގައި، ރީތި ގޮތަކަށް ރިބަން ފަދަ ތަކެތި އައްސާލައިގެން ހަދިޔާ ދިނުމަށެވެ.\nމިއީ އަލަށް ފަށައިގަންނަން ރަނގަޅު ވިޔަފާރިއެކެވެ. އެއްޗެހި ހުސްކޮށްފައި ހުންނަ ފޮށީގައި ތަފާތު އެކި ކުލަ ކުލައިގެ ކަރުދާސް ނުވަތަ ފޮތި ތަތް ކޮށްގެންވެސް ފޮށި ހަދާލެވިދާނެއެވެ. ނުވަތަ އަމިއްލައަށް ތަފާތު އެކި ކަހަލަ ފޮށި ތައްޔާރުކޮށް، ޕާރުސަލް ބަންދުކޮށްދިނުމުގެ މަސައްކަތް ފެށިދާނެއެވެ. އޭގެ އިތުރަށް ޕާރސަލް ފޮށި އެކި ސައިޒްތަކަށް ހަދައި ހުސް ފޮށިވެސް ވިއްކިދާނެއެވެ. ހަމަ އެއާއިއެކު ތަފާތު އެކި މުނާސަބަތު ތަކާއި ގުޅުވައިގެން ހަދިޔާ ޕެކްވެސް ތައްޔާރުކުރެވިދާނެއެވެ.\nކޮވިޑް 19ގެ ބަލިމަޑުކަމަށްފަހު އޮންލައިންކޮށް ތަފާތު އެކި ކަހަލަ ކޯސްތަކާއި ތަފާތު އެކި ކަހަލަ އެއްޗެހި ހަދަން ދަސްކޮށްދިނުމުގެ ކޯސްތައް ހިންގުންވަނީ ވައިގައި ހިފައިފައެވެ. ޓިއުޝަން ދިނުމާއި ބަސް ދަސްކޮށްދިނުމުން ފެށިގެން ކައްކާ ކޯސްތަކާއި މާޖެހުން ތަފާތު އެކި ކަހަލަ ކްރާފްޓްސް ހަދަން ދަސްކޮށްދޭ ކޯސްތައް ފަސޭހައިން އޮންލައިންކޮށް ކުރިއަށް ގެންދެވޭނެއެވެ.\nވަޒީފާތަކަށާއި ކިޔަވަންދާ މީހުންގެ ދަރިން ބެލުމަކީވެސް ގޭގައި އިދެގެން ކުރެވިދާނެ ކަމެކެވެ. މިއީ އަތުގައި އެއްވެސް ފައިސާއެއް ނެތިވެސް ކުރަން ފެށިދާނެ ކަމެކެވެ. ބައެއް މީހުންނަކީ ދެތިން ގަޑި އިރަށް ބޭރަށް ދާއިރުވެސް ކުދިން ޑޭ ކެއާއަށްލާން ބޭނުންވާ މީހުންނެވެ. އެފަދަ މީހުންގެ ކުދިންވެސް ގެއަށް ގެނެވިދާނެއެވެ. ނުވަތަ އެކުދިންގެ ގެއަށް ގޮސްވެސް ކުދިން ބެލިދާނެއެވެ.\nމީރު ކޮށް ކައްކަން އެނގޭ ހެއްޔެވެ؟ ކައްކަން ނޭނގުނަސް މީވެސް ކުރެވިދާނެ ކަމެކެވެ. ތަފާތު އެކި ރެސިޕީ ހޯދައިގެން އެ ބަލައިގެން ކެއްކި ދާނެ ނޫން ހެއްޔެވެ؟ ގޭގައި ކައްކައިގެން މީހުންނަށް ޑެލިވަރީ ކޮށްދޭން ފަށާށެވެ. މަދު މަދުން އޯޑަރތައް ލިބި ކުރިއަށްދެވޭ ގޮތްވާނެއެވެ. ރަހަ ރަނގަޅުކޮށް އެއް މިނެއްގައި ރަހަތައް ހިފެހެއްޓުމަށް އިސްކަންދޭށެވެ.\nކޭކު އެޅުމަކީވެސް ވަރަށް ޑިމާންޑް ބޮޑު ކަމެކެވެ. ކޭކުގެ އިތުރަށް ކުކީސް އާއި ތަފާތު އެކި ކަހަލަ ޕޭސްޓްރީގެ ބާވަތްތައް ހަދާފައި ވިއްކި ދާނެއެވެ.\nޕްލޭނިން އެންޑް ޑިޒައިން\nމި ޒަމާނަކީ ކޮންމެ ކަމެއްވެސް ފެށުމުގެ ކުރިންވެސް ކުރިއަށްދާނެ ގޮތުގެ ޕްލޭންތައް ހަދައި ޑިޒައިން ކުރާ ޒަމާނެވެ. އިންޓީރިއާ ޑިޒައިން، ފެޝަން ޑިޒައިން ފަދަ ކަންތައްތަކަކީ ފަސޭހައިން ގޭގައި އިނދެގެން ކުރެވިދާނެ، އަގު ބޮޑު މަސައްކަތެވެ.


Rapist In Mujuthamau Ah Dhoovaathee Gaanoon Ah Islaahu Hushahalhaifi - Vaguthu\nރޭޕިސްޓުން މުޖުތަމައަށް ދޫވާތީ ގާނޫނަށް އިސްލާހު ހުށަހަޅައިފި\nޖިންސީ ކުށުގެ ގާނޫނުގެ 53ވަނަ މާއްދާގެ (ނ) (ރ) އަދި (ބ) އުވާލުމަށް އިސްލާހު ހުށަހެޅުއްވީ ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމްއެވެ. އޭނާ ކުރެއްވި ޓްވީޓެއްގައި މިއަދު ވިދާޅުވީ ރޭޕްކުރަނީ ޝިކާރައަށްވާ ފަރާތް ލާ ހެދުމާއި އޭނާގެ އަބުރުވެރިކަމާއި އަހްލާގަށް ބެލުމަށްފަހު ނޫން ކަމަށެވެ.\nމީކާއިލް ވިދާޅުވީ އޭނާ އެ އިސްލާހު ހުށަހެޅުއްވީ މިހާރު ގާނޫނު އޮތްގޮތުން ޝިކާރައަށްވާ ފާރަތް ރޭޕް ރިޕޯޓުކުރަން ޖެހިލުންވެ، ރޭޕިސްޓުން މުޖުތަމައަށް ދޫވާނެ ފުރުސަތު ބޮޑުވާތީ ކަމަށެވެ.\nޖިންސީ ކުށުގެ ގާނޫނުގެ 53 މާއްދާ އަކީ ކުށުގެ ޝިކާރައަށްވީ ފަރާތާ ދެކޮޅަށް ބޭނުންކުރެވިދާނެ ހެކި ބަޔާންކުރާ މާއްދާއެވެ. އެގޮތުން އެ މާއްދާގެ (ނ)ގައި ބުނެފައި ވަނީ ކުށުގެ ޝިކާރައަށްވީ ފަރާތުގެ ނަފްސުގެ އަބުރުވެރިކަމާއި އަޚްލާޤާ ގުޅުންހުރި ކަންކަމުގެ ތެރެއިން ކޯޓަށް ސާބިތުވާ ކަންކަމުގެ މައްޗަށް ބަލާއިރު، އެފަދަ ކުށެއް އޭނާއާ މެދު ހިނގާފައިވާ ކަމަށް ދޮގު ހެކި ދީފާނެ މީހެއް ކަމަށް ކޯޓަށް ޤަބޫލުކުރެވޭ ފަދަ ޙާލަތެއް ކޯޓަށް\nމި މައްސަލަ ހުށަހަޅާފައި މިވަނީ މިދިޔަ ބުރާސްފަތި ދުވަހު ހުޅުމާލެ ފަޅުގައި އަޅާފައި އޮތް ސަފާރީއެއްގައި ބިދޭސީ އަކު ރޭޕްކުރި މައްސަލާގައި ތުހުމަތު ކުރެވޭ ދެ މީހަކު ފުލުހުން ހައްޔަރު ކުރުމަށްފަހު ފަހުން އެ ދެމީހުން ދޫކޮށްލުމުން އާއްމުން "ރަތަށް" އަރާފައި ވަނިކޮށެވެ.\nގާނޫނު ނެތިގެނެއްނޫން މިގައުމުގައި ގާނޫނު ނުހިންގެނީ. މިގައުމުގައިކަންހިނގާ ގޮތަކީ، ކުށެއް ކުރުމުން ކުށްކުރި މީހާއަކީ ކާކުތޯއާއި، ދައުލަތުގެ ހިންގުމުގެ މަގަމެއްގައި ހުރިމީހަކާ ގުޅުމެއްވޭތޯ ޗެކް ކުރަންޖެހޭ. މަޖްލިސްމެންބަރަކާ، ދައުލަތުގެ ވެރިއަކާ ގުޅުން ހުރެއްޖެނަމަ އެމީހަކީ ގާނޫނު ނުހިނގާނެ މީހުން. ގާނޫނުތަކަށްވުރެ މާމަތީގައި ތިބި ބައެއް. އަނެއްހެން ބުނަންޏާ ބަނީ އިސްރާއީލް ބާގައިގެ މީހުން ގަބޫލުކުރާގޮތަށް އެމީހުންނަކީ ހުރިހާ ކުށަކުން މައުސޫމު ބައެއް.\nމީކައިލް އަހުމަދު ނަސީމު ބަލަ ކަލޭ އަށް ނުފެންނަނީތަ ﷲ ބާވައިލެއްވި ޝަރީޢަތުގައި ތިކަމަށް އޮތް ހުކުމްފުޅު. ކަލޭމެންގެ ހުރި މަގުފުރެދުމުގެ ބޮޑުކަމާއެވެ.\nމާނައީ: "ކަލޭގެފާނު ވިދާޅުވާށެވެ ޙުކުމްކުރާ މީހަކު ކަމުގައި الله ނޫންފަރާތެއް އަހުރެން\nތިޔަބައިމީހުންނަށް ފޮތް ބާވައިލެއްވި ކަލާނގެއެވެ.\nމާނައީ: "...الله ޙުކުމްކުރައްވަތެވެ. އެކަލާނގެ ޙުކުމަށް ބަދަލެއްގެންނާނޭ އެއްވެސް ފަރާތެއް\nނުވެތެވެ. އަދި އެކަލާނގެއީ، ޙިސާބު ބެއްލެވުން އަވަސްވެވޮޑިގެންވާ ރަސްކަލާނގެއެވެ."\nމާނައީ: "އޭ އީމާންވެއްޖެ މީސްތަކުންނޭވެ. ތިޔަބައިމީހުން، الله އަށް ކިޔަމަންވާށެވެ. އަދި،\nރަސޫލާއަށާއި، ތިޔަބައިމީހުންގެ ތެރެއިން ވެރިންނަށްވެސް ކިޔަމަންވާށެވެ. ފަހެ، ކަމަކާމެދު ތިޔަބައިމީހުން ދެބަސްވެއްޖެނަމަ، الله އަށާއި، ރަސޫލާއަށް އެކަމެއް ރައްދުކުރާށެވެ. އެބަހީ: އެކަމާމެދު الله އާއި، އެކަލާނގެ ރަސޫލާގެ ޙުކުމްއޮތްގޮތެއް ބަލައި އެގޮތަށް ޢަމަލު ކުރާށެވެ. ތިޔަބައިމީހުން، الله އަށާއި، އާޚިރަތްދުވަހަށް އީމާންވާ ކަމުގައި ވާނަމައެވެ. އެގޮތް ތިޔަބައިމީހުންނަށް ހެޔޮކަންބޮޑެވެ. އަދި،\nނިމުމެއްގެގޮތުން ރީތިކަންވެސް ބޮޑުމެއެވެ."\nމީސްތަކުންގެ ތެރެއިން ގިނަ މީހުންގެ ހާލު މިއޮތީ ޤުރުއާނުގައި:\nމާނައީ: "ކަލޭގެފާނަށް ބާވައިލައްވާފައިވާ ފޮތަށާއި، ކަލޭގެފާނުންގެ ކުރިން ބާވައިލައްވާފައިވާ\nފޮތްތަކަށް، އީމާންވެގެން ތިބިކަމަށް ބުނާ މީހުން ކަލޭގެފާނު ދެކެވަޑައިނުގަންނަވަމުތޯއެވެ؟ އެއުރެން\nޙުކުމްލިބިގަންނާން، ޠާޣޫތުކައިރިއަށް ދިއުމަށް އެއުރެން އެދެތެވެ. ހަމަކަށަވަރުން، އެފަރާތަށް ކާފަރުވުމަށް އެއުރެންނަށް އަމުރުކުރައްވާފައިވާ ޙާލު ގައެވެ. އަދި، ޝައިޠާނާ އެދެނީ، ޙައްޤު މަގުން ދުރުވެގެންވާ މަގުފުރެދުމަކުން، އެއުރެން މަގުފުރެއްދުމަށެވެ.އަދި، الله ބާވައިލައްވާފައިވާ ފޮތަށާއި، ރަސޫލާ އަންގަވާ ގޮތަށް ތަބަޢަވާން ތިޔަބައިމީހުން އަންނާށޭ ބުނެފިނަމަ،މުނާފިޤުން، ނަފުރަތުވެ ކަލޭގެފާނަށް ފުރަގަސްދޭތީ ދެކެވަޑައިގަންނަވާނޫއެވެ.\nޖޫން 28, 2020 17:07\nޖޫން 28, 2020 17:17\nގާނޫންގައި މިހާރުވެސް އެބައޮތޭ ކަލޯމެންގެ ސަރުކާރުގެ\nޙީލަތްތެރިކަމުން ގާނޫން ނުހިންގެނީ\nމީނާވެސް މިއީ 2023 ގެ ރަނިން މޭޓޯ\nޖޫން 28, 2020 17:29\nއަނބިމީހާ ގާނޫނު ހަދާ މަޖިލިހުގައި އިނުމަކީ ކުށްކުރުމަށް ލިބޭ ހުއްދައެއްވީމަ، ތިހެން ބޭކާރު އަނގަތެޅުމުގެ ބޭނުމެއް އެބައޮތްތަ؟ ހަދަންޏާ ހަދަންވީ ގާނޫނަކީ، މަޖްލިހުގެ މެންބަރެއްގެ ގާތްމީހެއް ކުށުގެ ތުހުމަތުގައި ހިފަހައްޓައިފި ފުލުހެއް އުލުބައިންދާ އިރަށް ދޮންކުރަން.\nޖޫން 28, 2020 17:46\nކިތަންމެ ވަރަކަށް އިސްލާހުކޮށް ކޮށާއި މަށާއި އޮފްދާރުކުރިޔަސް ތިޔާކަމެއް ހައްލެނުވާނެ ފިސާރިކެރިގެން މިބުނަނީ ހައްލުވާނީ ﷲ ގެ މަގަށް ރުޖޫއުވެ ކީރިތި ގުރުއާނާއި ރަސޫލު(ޞޢވ)އަށް އަމަލު ކުރަން ފެށި ދުވަހަކުން\nޖޫން 28, 2020 18:16\nފުރަތަމަ އެމީހުން ކިތަންމެ ބާރުގަދަވިޔަސް ހިފާ ހައްޔަރުކޮށްފަ ގާނޫނަށް ބަދަލުގެނެސްބަލަ. އޭރުން ތިކަމުގަ އިހްލާތެރިކަމެއް ހުރިކަމަށް ގަބޫލުކުރެވޭނި\nޖޫން 28, 2020 18:22\nތިކަމައް އިސްލާހު ލިބޭނެ ކަލޭ އިސްތިއުފާ ދީފިއްޔާ.\nޖޫން 28, 2020 18:46\nކޮންމެ ގާނޫނެއް ހެދިޔަސް ބޮޑުން ބުމީމަ ދޫކުރާކައްނުޖެހޭނީ ފޮތު ގަ ގާނޫނުލިޔެފަ އޮތީމަ އޮންނަނީނު ސަދޫމު ގެ ވެރިކަމެއް ނޫންތަ މިތާ މިއޮތީ ލަދުން ބޯފަޅައި ގެން ދާވަރުވޭ މިހުރިހާ ކަމެއް ގެ ޒިންމާ އީސީ ސަރީފް ނަ ގަންޖެހޭނެ ބަޔަކައް ވަ ގައް ވެރިކަން ހަވާލުކޮއް ގެން މީނަ ހެވިފަ މިހުންނަނީ މިކަމު ގެ ހިތި މީނަޔައް ލައްވާލާނެ\nޖޫން 28, 2020 20:01\nބަލަ މީކާއީލް ކަލޯމެންގެ ސަރުކާރުންނޭ މިކަން މިކުރަނީ ކޮން އިންސާފެއް ކަލެއަށް ހޯދާ ދެވޭނީ އަދި މީނާ ހިތުން މީ 2023 ގައި އަންނިގެ ރަނިންމޭޓޯ ހައްހާ ހައްހާ


Hanimadhoo dhan'duthah huskuran angaifi\nހަނިމާދޫ ދަނޑުތައް ހުސްކުރަން އަންގައިފި\nހދ. ހަނިމާދޫ: ސިފައިންގެ ހެޓް ކުއާޓާސް އެޅުމަށް ދަނޑުތައް ހުސްކުރަން ވަނީ އަންގާފައި -- ފޮޓޯ: އަވަސް\nސިފައިންގެ ނޮދަން އޭރިއާ ހެޑްކުއާޓާސް އިމާރާތް ކުރަން ހދ. ހަނިމާދޫގެ ދަނޑުބިންތައް ހުސް ކުރަން އެ ރަށު ކައުންސިލުން އަންގައިފި އެވެ.\nދަނޑުތައް ހުސްކުރުމާ ގުޅޭގޮތުން ހަނިމާދޫ ކައުންސިލުން އިއްޔެ ކުރި އިއުލާނެއްގައި ބުނީ އެރަށުގެ އެކި ފަރާތްތަކުން ދަނޑުވެރިކަން ކުރަން ކަސްޓަމްސްގެ އިރުން ދޫކޮށްފައިވާ އަރާމަގާއި، ރަންވޭމަގާއި، ވަޑައިގެންނެވިމަގާއި ދަނޑުތައް ހުސް ކުރުމަށެވެ. އޮގަސްޓު 31 ވަނަ ދުވަހުގެ ނިޔަލަށް އެތަންތަން ހުސްކުރަން ކައުންސިލުން ވަނީ އަންގާފަ އެވެ.\nހުސްކުރަން އަންގާފައި ވަނީ މޫސުމީ ދަނޑުވެރިކަން ކުރުމަށް ދޫކޮށްފައިވާ ބިންތަކެކެވެ. އެ ބިންތައް ދީފައިވާ މުއްދަތު ވެސް މިހާރު ވަނީ ހަމަވެފަ އެވެ. ނަމަވެސް ކައުންސިލުން ބުނީ އެ ތަނުގައި ރައްޔިތުންގެ މުދާ ހުރެދާނެ ކަމަށް ގަބޫލު ކުރެވޭތީ އެތަން ހުސް ކުރުމަށް އެއް މަސްދުވަހުގެ މުއްދައްތެއް ދިނީ ކަމަށެވެ.\nދަނޑުބިންތައް އޮތް ސަރަހައްދު އެމްއެންޑީއެފަށް ދިނީ ރައްޔިތުންގެ ރުހުމާ އެކުގައި ކަމަށާއި ދަނޑުވެރިކަން ކުރަން ބޭނުންވާ މީހުންނަށް ރަށުގެ ބޭނުންތާކުން ބިން ލިބޭނެ ކަމަށް ވެސް ކައުންސިލުން ބުނެ އެވެ. އަވަސް އަށް އެނގެފައިވާ ގޮތުގައި ހުސްކުރަން އަންގާފައިވާ ސަރަހައްދުގައި 20 އަށް ވުރެ ގިނަ ދަނޑު އޮވެ އެވެ.\nއެމްއެންޑީއެފް ނޮދާން އޭރިއާ ހެޑްކުއާޓާސް އަޅަން ކައުންސިލުން މިހާރު ސަރުކާރަށް ދޭން ނިންމާފައި ވަނީ 420,316 އަކަފޫޓުގެ ބިމެކެވެ.\nކައުންސިލްގެ ރައީސް އަބްދުލް ސައްތާރު ހަސަން ކުރިން އަވަސް އަށް ވިދާޅުވެފައި ވަނީ ކުރިން ބިން ކަނޑައަޅާފައި ވަނީ ބީޗާ ވީ ސަރަހައްދުން ކަމަށެވެ. ކުރިން ސަރުކާރުން ކަނޑައަޅާފައި ވަނީ 853،937 އަކަފޫޓްގެ ބިމެކެވެ. އެއީ ޓްރާންސިޓް ހޮޓަލަކާއި، އެމްއެންޑީއެފް ނޮދާން އޭރިއާއަށް ބަޔަކާއި އަދި ރަންވޭގެ ދުރު މުސްތަގްބަލުގެ ޕްލޭނަށް ބޭނުންވާ ބަޔަށެވެ.\nނަމަވެސް އެރަށުގެ ރައްޔިތުންނާއި އަދި ކައުންސިލުންވެސް ކަންބޮޑުވުން ފާޅުކުރީ އެހާ ބޮޑު ބިމެއް ސަރުކާރަށް ނުދެވޭނެ ކަމަށް ބުނެ އެވެ. އެކަމަށް ހައްލު ހޯދާފައި ވަނީ އީދު ބަންދުގެ ކުރިން ރައީސް އިބްރާހިމް މުހައްމަދު ސޯލިހު އެރަށަށް ކުރެއްވި ދަތުރުފުޅުގައި ރައީސަށް އެކަން ދަންނަވައިގެންނެވެ. އެގޮތުން އެ ބިން ކުޑަކޮށް ޓްރާންސިޓް ހޮޓާ ނާޅާ ގޮތަށް މިހާރު ވަނީ ނިންމާފަ އެވެ.\nއެމްއެންޑީއެފް ހަނިމާދޫ ދަނޑުވެރިކަން\nރޯވި ބޯޓާއި ތިބި މީހުން މާލެ ގެނެސްފި


Aguhuri inaamuthakaaeku “yooroa foa yoo” dhiraagun fashaifi\nއަގުހުރި އިނާމުތަކާއެކު “ޔޫރޯ ފޯ ޔޫ” ދިރާގުން ފަށައިފި\nޔޫރޯ 2012 އާއި ދިމާކޮށް އަގުހުރި އިނާމުތަކާއެކު “ޔޫރޯ ފޯ ޔޫ” ގެ ނަމުގައި ދިރާގުން ޕްރޮމޯޝަނެއް ފަށައިފި އެވެ.\nދިރާގުގެ “ޔޫރޯ ފޯ ޔޫ” ކުރިއަށް ގެންދަނީ ހަތަރު ބަޔަކަށް ބަހާލައިގެންނެވެ. އެއީ “ގެސް ދަ ސްކޯ” އާއި “ޔޫރޯ ފޯ ޔޫރޯ ލީގް” އާއި “ޔޫރޯ އެސްއެމްއެސް ކުއިޒް” އަދި “ޔޫރޯ 2012 ލައިވް” އެވެ.\n“ޔޫރޯ ފޯ ޔޫރޯ ލީގް” ގައި ބައިވެރިވުމަށް ރެޖިސްޓަރ ކުރުމަށްޓަކައި އާރްއީޖީ ޖެހުމަށްފަހު 566 އަކަށް އެސްއެމްއެސް ކުރުމުން ރަޖިސްޓަރ ވާނެ އެވެ. އެއަށްފަހު ދިރާގުގެ ވެބްސައިޓަށް ވަދެ ލީގުގައި ބައިވެރިވެ ވެއެވެ. މިބައިގެ އެއް ވަނައަށް ދާ ފަރާތަކަށް ސައުންޑް ސިސްޓަމަކާއި އައިޕޮޑް ނެނޯއެއް ލިބޭނެ އެވެ.\nގެސް ދަ ސްކޯ ގައި ބައިވެރިވާ ފަރާތްތައް ޖެހޭނީ ކޮންމެ މެޗެއްގެ ވެސް 75 ވަނަ މިނެޓްގެ ކުރިން ލަފާ ކުރެވޭ ސްކޯ ޖެހުމަށްފަހު 577 އަށް އެސްއެމްއެސް ކުރާށެވެ. މުބާރާތުން އެންމެ ގިނަ މެޗްގެ ސްކޯ ދިމާކުރާ ފަރާތަކަށް 46 އިންޗީގެ ސޮނީ ބްރާވިއާ ޓީވީއެއް ވަނީ ހުށަހެޅިފައެވެ.\nޕްރޮމޯޝަންގެ ތިން ވަނަ މުބާރާތް، “ޔޫރޯ އެސްއެމްއެސް ކުއިޒް” ގައި ބައިވެރި ވުމަށް އެސްއެމްއެސް ކުރާނީ ޔޫރޯ ޖެހުމަށްފަހު 588 ނަމްބަރަށެވެ. އެއްވަނަ ހޯދާ ފަރާތަކަށް “ނިކޯން ޑީ 3100” ގެ ކެމެރާއެއް ހުށަހެޅިފައިވާ މި ބައިގައި އިނާމް ލިބެނީ މި ބައިގައި ކޮންމެ ބުރެއްގައި ކަނޑައެޅިފައިވާ އަދަދަކަށް ކުރާ ސުވާލުތަކުން އެންމެ ގިނަ ޖަވާބު ދިމާކުރާ ފަރާތަކަށެވެ.\nމި މުބާރާތްތަކުގެ އިތުރުން “ޔޫރޯ 2012 ލައިވް” ގެ ނަމުގައި ދިރާގުން ހިންގާބައިން ޔޫރޯއާއި ބެހޭ ގިނަ މައުލޫމާތު ތަކެއް އެސްއެމްއެސްގެ ގޮތުގައި ލިބޭ ބައެކެވެ. ދިރާގުން ބުނީ ޔޫރޯ ނިމެންދެން މި ޕްރޮމޯޝަން ކުރިއަށް ދާނެ އެވެ.


ނުކައިނުބޮއިހުރެ ރޯދަ ވީއްލުން ތައްޔާރުކުރުމުން ބަދަލުގައި ކިޔަންވީ ފާޑުތަ؟ | Jazeera\tނުކައިނުބޮއިހުރެ ރޯދަ ވީއްލުން ތައްޔާރުކުރުމުން ބަދަލުގައި ކިޔަންވީ ފާޑުތަ؟ - Jazeera\nނުކައިނުބޮއިހުރެ ރޯދަ ވީއްލުން ތައްޔާރުކުރުމުން ބަދަލުގައި ކިޔަންވީ ފާޑުތަ؟\nއާމިނަތު އަޙުމާ May 11, 2019 90 views0\nކޮންމެ މީހަކަށްވެސް އެނގޭނެ ފަދައިން މިއީ ރަމަޟާން މަހެވެ. މިއީ އަޅުކަމުގެ މައްސަރެކެވެ. މި ގޮތުން އަޅުކަން ކުރުމަށްޓަކައި މުސްލިމުންގެ ދިރިއުޅުމުގެ ވައްޓަފާޅިއަށް ބޮޑެތި ބަދަލުތަކެއް ގެންނަން ޖެހެއެވެ. ކެއިންބުއިމާއި، ނިދުމާއި، މަސައްކަތް ކުރުމާއި, ކުރުގޮތަކަށް ބުނާ ނަމަ މުސްލިމުންގެ މުޅި ދިރިއުޅުން ބަދަލުކުރާ އެއް މަހަކަށް މި މާތް މައްސަރު ވަނީ ވެފައެވެ. ސައްތަ އިިންސައްތަ މުސްލިމުން އުޅޭ ކަމަށް ދައުވާ ކުރާ، މި ކުޑަ ދިވެހިރާއްޖޭގައިވެސް އެންމެންހެން ރޯދަ ހިފައެވެ.\nދިވެހިންގެ ރަމަޟާން މަސް ހިނގަމުންް އަންނަނީ ވަރަށް ކުރީއްސުރެ އެއްގޮތަކަށެވެ. ކަންކަން ތާވަލްކުރެވި، ކަނޑައެޅިފައިވަނީ ދާދި އެއް ވައްޓަފާޅިއަކަށް ފައްތައިގެންނެވެ. މިގޮތުން އެންމެ ގިނަ ގޭގެެއިން ފެންނާނެ އެއް އާދައަކީ، ރޯދަ ވީއްލުމަށް ހުރިހާ ކާނާއެއް ތައްޔާރުކޮށް ކަންކަން ކުރާނީ އެގެއެއްގެ އަންހެނުންނެވެ. މި ހީވާގި ކަނބަލުން ދުވާލުދާ ހަތަރުދަމުހެން ގޭގެ އެހެން މެންބަރުންގެ ރޯދަ ވީއްލުން ފުރިހަމަ ކުރުމަށްޓަކައި ބުރަ މަސައްކަތްކޮށް ދައުތައް އޮހޮރުވައެވެ. މަޣުރިބު ނަމާދަށް ބަންގި ގޮވާއިރު ހުރިހާ އެންމެންނަށްވެސް ސުފުރާ ތައްޔާރުކޮށްދޭ މީހުންގެ ތެރެއިން މަދުމަދުން ނަމަވެސް ފިރިހެނުން އުޅެއެވެ. ނަމަވެސް ބޮޑު އަޣުލަބިއްޔަތެއް ލިބިފައިވަނީ އަންހެނުންނަށެވެ.\nމި ހުރިހާ ކަންކަން އަންހެނުން ކުރާއިރު ވަރަށް ހިތާމަހުރި ކަމެއް ގޭގެ އެހެން މީހުންގެ ފަރާތުން ފެނެއެވެ. މި ދެންނެވީ މަސައްކަތެއް ނުކޮށް ހަމައެކަނި ރޯދަ ވީއްލާ ގަޑި ޖެހުމުން ސުފުރާ މައްޗަށް އަރައި ކާ މީހުންގެ ވާހަކައެވެ. މިފަދަ މީހުންގެ ފަރާތުން ބަލައިނުގަނެވޭ ޢަމަލުތަކެއް އެ ގަޑީގައި ފެންނަ ފަހަރު ވަރަށް ގިނައެވެ. އެ ގޮތުން އިވޭ ބައެއް ވާހަކަތަކަކީ "މި ބޯކިބާ މާ ލޮނު ގަދަ" "ޕުޑިންގ އެތީގައި ގެރިކިރު މާ މަދު" "އަލަނާސިން ފަނި ގިރީމަ ނުބައި"އެވެ. މި ކަހަލަ އެތައް ފާޑު ކިޔުންތައް ކެއުންތަކަށް ރައްދުކުރެއެވެ.\nހަގީގަތުގައި މިއީ ވަރަށް ދަށުދަރަޖައިގެ އަމަލެކެވެ. އެމީހުންގެ ބަހުންނަމަ ވަރަށް "ޑީ-ގްރޭޑް" ކަމެކެވެ. ދުވާލުދާ ހަތަރުދަމު ބަނޑަށްހުރެ ގުދަރު ބިންދައިގެން ރޯދަ ވީއްލުން ތައްޔާރުކުރީމައި އަދާކުރި ޝުކުރަކީ މިއީހެއްޔެވެ؟ ފަށްފަށުން ކިޔަންވީ ފާޑުހެއްޔެވެ؟ އެންމެ ކުޑަ މިނުން ބިހެއް ތަޅައިދޭން އެހީވެދޭން ނުކެރުން މީހަކު ތައްޔާރުކޮށްފައިވާ ކެއުމަށް ޝުކުރުނުކުރެވިގެން މިއުޅެނީ ކީއްވެހެއްޔެވެ؟ މި ޢަމަލު ގިނައިން ފެންނަނީ ގޭގެ ފިރިހެން މީހުންގެ ކިބައިން ކަމަށްވިނަމަވެސް ހިތާމައަކީ ގޭގެ އަންހެން މީހުންގެ ތެރެއިންވެސް މަސައްކަތް ކުރުމުގައި އެހީތެރިކަމެއް ފޯރުކޮށްނުދޭ މީހުން މިކަމަށް ފާޑު ކިޔުމެވެ. މިއީ އެއްވެސް މީހެއްގެ ފަރާތުން ބަލައިގަނެވޭނެ އަމަލެއްނޫނެވެ.\nކޮންމެ މީހަކުވެސް ރަހަ ނުބަލައި ހިތު ހިސާބަށް ތައްޔާރުކުރާ ކާނާއެއްގެ ރަހައިގައި އުނިކަމެއް ހުރުމަކީ އެކަށީގެންވާ ކަމެކެވެ. އެއީ ރަމަޟާންމަހުގައި ބައެއް މީހުން ރަހަ ހެޔޮވަރުކުރަން ކާއެއްޗެހި ދުލުކޮޅުގައި ޖައްސައި ރަހަ ބަލައި އުޅުނަސް ބައެއް މީހުން މިފަދައިން ކަންތައް ކުރުމަށް ފަސް ޖެހޭތީއެވެ. ދީނީ އިލްމުވެރިން ދެކޭ ގޮތުގައި އެއީ ރޯދަ މަކްރޫހަވެގެންދާ ކަމަކަށް ވާތީއެވެ. އެއްޗެއްގެ ރަހައެއް ހެޔޮވަރުކުރުމަށް ލަފާދިނުމަކީ ގޯސްކަމެއް ނޫނެވެ. ނަމަވެސް އެކަންތައް ކުރުމުގެ ހައްގުވެސް ލިބިފައިވަނީ ވަކި ބަޔަކަށެވެ. އެ ކަންތައް ކުރަން ޖެހޭނީ ވަކި ގޮތަކަށެވެ. ރީއްޗަށް މިވެނި ކާއެއްޗެއްގައި މިއަދު ތަންކޮޅެއް ލޮނު ގަދައެއް ކަންނޭނގެއޭ ބުނެލުމަކީ ކުރެވިދާނެ ކަމެކެވެ. އެކަމުގައިވެސް ޕޮޒިޓިވް ކޮށް ބުނުމަށާއި ހިތްހަމަޖެހޭކަން އެހެން މީހުންނަށް ނާންގައި ބުނެވޭތޯ ބަލަން ވާނެއެވެ.\nރަމަޟާން މަހަކީ އެންމެން އެއްބައިވެ، އަޚްވަންތަކަން ދަމަހައްޓަން މަސައްކަތްކުރަން ޖެހޭ މަހެކެވެ. އެންމެންވެސް އިސްކަން ދޭންވީ ވީވަރަކުން އެއްބަޔަކު އަނެއް ބަޔަކަށް އެހީތެރިވެދިނުމަށެވެ. ކޮންމެ މީހަކަށްވެސް ޖެހޭ ބުރައެއް ލުއިކޮށްދިނުމަށް މަސައްކަތްކުރުމަށް ޚާއްސަ ސަމާލުކަމެއް ދޭންޖެހޭ މައްސަރަކީވެސް ރަމަޟާންމަހެވެ. ވަކިން ޚާއްސަކޮށް ރޯދަ ވީއްލާ ސުފުރާ މަތިން މި ރީތި އާދަ ދައްކަން އިސްކަން ދޭން އެބަޖެހެއެވެ.


Dhaulathuge Dhe Baaruge Verinnah Gekolhu Hamajasasaifi ދައުލަތުގެ ދެ ބާރުގެ ވެރިންނަށް ސަރުކާރުން ގެކޮޅު ހަމަޖައްސައިފި – Huvadhoo News Dhaulathuge Dhe Baaruge Verinnah Gekolhu Hamajasasaifi Huvadhoo News\nދައުލަތުގެ ދެ ބާރުގެ ވެރިންނަށް ސަރުކާރުން ގެކޮޅު ހަމަޖައްސައިފި\nދައުލަތުގެ ދެ ބާރުގެ ވެރިން ކަމުގައިވާ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އާއި އުއްތަމަ ފަނޑިޔާރު އަހްމަދު މުއުތަސިމް އަދުނާން ދިރިއުޅުއްވުމަށް ސަރުކާރުން ގެކޮޅު ހަމަޖައްސަވައި އެވެ.\nމީގެ ކުރިން މި ދެބޭފުޅުން އުޅުއްވަމުން ގެންދެވީ އެ ބޭފުޅުންގެ އަމިއްލަ ގޭގައެވެ. އެހެން ނަމަވެސް މެއި މަހުގެ6ވަނަ ދުވަހު ރައީސް ނަޝީދަށް އަމާޒުކުރެވުނު ހަމަލާއާއި ގުޅިގެން ގިނަ ބަޔަކު ވަނީ މި ބޭފުޅުންގެ ސަލާމަތާއި ރައްކާތެރިކަމާއި މެދު ސުވާލުއުފައްދާފައެވެ.\nފުލުހުން ބުނީ އެމީހުން ފޯރުކޮށްދޭ ރައްކާތެރި ކަން އެންމެ ފުރިހަމަ އަށް ފޯރު ކޮށްދިނުމަށް ފަސޭހަ ގެއަކަށް އެގެވާންޖެހޭނެއެވެ. އެގޮތުން ފުލުހުން ބުނީ މިދެގޭގައި މަސައްކަތް ކުރަން އެކަށީގެންވާ މިންވަރަށް މުވަޒިފުން ބައިތިއްބާނެއެވެ.\nރައީސް ނަޝީދަށް ދެވުނު ހަމަލާއާއި ގުޅިގެން ގާނޫނަށް ގެނައި ބަދަލާއެކު ރައީސް ނަޝީދާއި އުއްތަމަ ފަޑިޔާރަށް ރަސްމީ ގެކޮޅު ހަމަޖެއްސެވުމަށް ނިންމިއެވެ. އަދި މަޖިލީހުގެ ރައީސްގެ ގެކޮޅަށް މުވައްޒަފުން މަޖިލީހުން ހަމަޖެއްސުމަށް އަދި އުއްތަމަ ފަޑިޔާރުގެ ގެކޮޅަށް ސުޕްރީމް ކޯޓުން ރަސްމީ މުވައްޒަފުން ހަމަޖައްސާގޮތަށް ވަނީ ނިންމާފައެވެ.\nމި ގޮތުން ރައީސް ނަޝީދަށް ހަމަޖައްސަވާފައިވަނީ މ. މުރައިދޫގެއެވެ. އަދި އުއްތަމަ ފަނޑިޔާރު ދިރިއުޅުއްވުމަށް ހަމަޖައްސަވާފައިވަނީ ރެހެންދި އެޕާޓްމަންޓް ކޮމްޕްލެކްސް އިން އެޕާޓްމަންޓެކެވެ.


Taimur Ahannaai Dhurah Fonuvaalan Jehijje Nama Aharen Maruvaane: Kareena\nތައިމޫރް އަދި އޭނާގެ މަންމަ ކަރީނާ--\nތައިމޫރު އަހަރެންނާއި ދުރަށް ފޮނުވާލަން ޖެހިއްޖެނަމަ އަހަރެން މަރުވާނެ: ކަރީނާ\nބޮލީވުޑުގެ މަޝްހޫރު ސްޓާ ކިޑް "ތައިމޫރް" އާއި ނުލާ އުޅެން ޖެހިއްޖެނަމަ މަރުވާނެ ކަމަށް އޭނާގެ މަންމަ ކަރީނާ ކަޕޫރް ހާން ބުނެފިއެވެ.\nއަންނަ ޑިސެމްބަރު މަހުގެ ތެރޭގައި ދެ އަހަރު ފުރޭ ތައިމޫރުގެ ފަހަތުން އަބަދުމެހެން ޕަޕަރާޒީން އުޅޭތީ އެކަމާއި ކަންބޮޑުވެ ފިލްމު ކޮންޕޭނިއަންއަށް ދިން އިންޓަވިއުއެއްގައި ކަރީނާ ބުނީ ތައިމޫރަށް ދޭން ބޭނުންވަނީ އާދައިގެ ދިރިއުޅުމެއް ކަމަށެވެ. އެގޮތުން އެހެން ކުދިންނެކޭ އެއްގޮތަށް ކުޅެލަން ބޭރަށް ދިއުމުގެ ފުރުސަތު ދޭން ބޭނުންވާ ކަމަަށާއި ގޭގައި ބަންދުކޮށްގެން ގެންގުޅެން ބޭނުން ނުވާ ކަމަށެވެ.\nޕަޕަރާޒީންގެ އުނދަގުލުގެ ސަބަބުން ވަރަށް އަވަހަށް ތައިމޫރު ބޯޑިން ސްކޫލަކަށް ފޮނުވަން އުޅޭކަމަށް ބުނެ ހަބަރުތައް ފެތުރިފައިވާއިރު އެކަމާއި ގުޅިގެން ކަރީނާއަށް ގިނަ ބައެއްގެ ފާޑުކިޔުން އަމާޒު ވިއެވެ. ނަމަވެސް މީގެ ކުރިން ދިން އިންޓަވިއުއެއްގައި ތައިމޫރުގެ ބައްޕަ ވަނީ އެކަން ދޮގުކޮށް، ތައިމޫރު ބޯޑިން ސްކޫލަކަށް ފޮނުވާނީ އުމުން 13 އަހަރު ފުރުމުން ކަމަށް ބުނެފައެވެ.\nއިތުރު ގޮތެއް ނެތިގެން ތައިމޫރު ބޯޑިން ސްކޫލަކަށް ފޮނުވާލަން ޖެހިއްޖެނަމަ މަންމައެއްގެ ހައިސިއްޔަތުން މަރު ވާވަރު ވާނެ ކަމަށް ކަރީނާ ބުނެއެވެ. އެއީ ތައިމޫރާއި ދުރުގައި އުޅުމަކީ ފަސޭހަ ކަމަކަށް ނުވާތީ ކަމަށް ކަރީނާ ބުނެއެވެ.\nތައިމޫރަކީ އުމުރުން 38 އަހަރުގެ ކަރީނާ އާއި ސައިފުގެ ކައިވެންޏަށް ލިބިފައިވާ ހަމައެކަނި ދަރިފުޅެވެ. ނަމަވެސް ސައިފަށް ބައްޕަ ކިޔާ އިތުރު ދެކުދިން ތިބެއެވެ. އެއީ އަމްރިތާ ސިންގް އާ އޭނާ ކައިވެނިކޮށް ލިބިފައިވާ ސާރާ އާއި އިބްރާހީމެވެ.


11 ޑިސެމްބަރ 2019 - 09:366comments\nއަލަތު ކައިވެންޏަކަށް އިންސާނާ ދާންޖެހެނީ ވަކި ތަރުތީބަކުން އެތުރިފައިވާ ހަރުފަތްތަކަކުންނެވެ. ދެ މީހުން ފުރަތަމަ ބައްދަލުވަނީ ދެ ބީރައްޓެހިންގެ ގޮތުގައެވެ. އެއަށް ފަހު ދެ މީހުންގެ މެދުގައި ލޯތްބެއް އުފެދެއެވެ. ކައިވެންޏަކީ އެ ލޯބީގައި ޖަހައިލެވޭ ވަރުގަދަ ގޮށަށް ކިޔާ ނަމެކެވެ. ހަޔާތުގެ އާންމު އުސޫލަކީ އެއީއެވެ. ޒަވާޖީހަޔާތް ތަރުތީބުކުރަން އެންމެ ރަނގަޅު ގޮތަކީ ވެސް އެއީއެވެ. އެކަމަކު، އެ ނޫން ގޮތަކަށް ކުޅިބައި އަތުރައިލެވިއްޖެއްޔާ ދެން ވާނީ ކިހިނެއް ހެއްޔެވެ؟ އަހަރެންގެ ހިތުގައި އުފެދޭ ސުވާލަކީ އެއީއެވެ. ބުނާ އަޑު އަހަމެވެ. ލޯތްބާ ނުލައި ދިރިއުޅުން ފުރިހަމައެއް ނުވެއެވެ. ލޯތްބަކީ ކޯޗެއްކަން ނޭނގުނަސް، ވަޒީފާއެއް ނެތަސް، ދިރިއުޅޭނެ ތަނެއް ނެތަސް، އުމުރުން އަށާރަ އަހަރު ނުފުރުނަސް ލޯބިވެރިއެއް ހުންނަންޖެހެއެވެ. ވަކި އުމުރެއް ފުރޭއިރު ކައިވެނި ނުކުރެވިއްޖެ ނަމަ ނުވަތަ ދަރިޔަކު ނުލިބިއްޖެ ނަމަ އެއީ އައިބުކަމެކެވެ. އަހަރެންގެ ހިޔާލު ތަފާތެވެ. އަހަންނަކީ ގިނަ މީހުން ވިސްނާހެން ވިސްނާ މީހެއް ނޫނެވެ. އެހެން މީހުން އުޅޭ ގޮތަށް އުޅެން ބޭނުންވާ މީހެއް ވެސް ނޫނެވެ. އުމުރުން ތިރީސް ނުވަ އަހަރުގެ ފިރިހެނަކީމެވެ. ދަރިޔަކު ނެތެވެ. ކައިވެންޏެއް ނުކުރަމެވެ. ލޯބިވެރިޔެއް ވެސް ނެތެވެ.\nއަހަރެންގެ ހަޔާތުގެ ބިންގާ ފަތުރާލީ ތިން ތަނބެއްގެ މައްޗަށެވެ. ސިއްހަތާއި، އަޅުކަމާއި، އާމްދަނީއެވެ. އެއިން ތަނބަކަށް ލޮޅުންއެރިޔަ ނުދޭން އަހަންނަށް ކުރެވުނު ހުރިހާ މަސައްކަތެއް ކުރަމެވެ. ލޯތްބަކަށް އަހަންނަކަށް ވަގުތެއް ނެތެވެ. މައިންބަފައިންގެ ހަތަރު ދަރިންގެ ތެރެއިން އެންމެ ދޮށީ ދަރިޔަކީ އަހަންނެވެ. ބައްޕަގެ ވިޔަފާރި ވަރަށް ފުޅަލެވެ. ބައްޕަ ނެތް ދުވަހަކުން ވިޔަފާރިޔާ ހަވާލުވާން ހުރި މީހަކީ އަހަންނެވެ. މުބާރާތަކަށް ތައްޔާރުވާ ކުޅުންތެރިޔެއް ފަދައިން އަހަންނަށް ތަމްރީނުދީ، ލޯހުޅުވައިދީ، ވިޔަފާރީގެ ހުނަރުތަކާއި އުކުޅުތައް އަހަންނަށް ދަސްކޮށްދިނެވެ. އެކި ގައުމުތަކަށް އަހަރެން ފޮނުވައިގެން ބައްޕަ ބޮޑު ހޭދައެއް ކުރިއެވެ. ނަތީޖާއަކަށްވީ ލޯތްބާ ދޭތެރޭގައި ވިސްނަން އަހަންނަށް ވަގުތު ނުވުމެވެ.\nބައްޕަގެ ދުރުވިސްނުމާއި އިރުޝާދުތަކަށް އަހަރެން ތައުރީފުކުރަމެވެ. ސަބަބަކީ، އަހަރެންގެ ތަޖުރިބާގެ އެހީގައި ވިޔަފާރިއަށް ލިބުނު ކުރިއެރުމެވެ. އެކަމަކު އަހަރެންގެ ޒަވާޖީހަޔާތް ބައްޓަންކުރަން ބައްޕަ ދިމާކުރުމުން އަހަންނަކަށް އެ ކަން ކަމަކުނުދިޔައެވެ. ބަލައެއްނުގަނެވުނެވެ. އަހަންނަށް ދަސްކޮށްދިނީ ޒިންމާނަގާށެވެ. ކުންފުނި ހިންގާށެވެ. ނިންމުންތައް ނިންމާށެވެ. އަންބަކަށް އަދާކޮށްދޭންޖެހޭ ޒިންމާތައް އަހަންނަކަށް ދަހެއްނުކޮށްދެއެވެ. އެ ފަދަ ކަމަކަށް ވިސްނާކަށް ފުރުސަތެއް ވެސް ނުދެއެވެ. ބައެއް ފަހަރު އަހަންނަށް ހީވެއެވެ. މީހެއް ދެކެ އަހަރެން ލޯބިވޭތޯ ބައްޕަ ފާރަ ވެސް ލިއެވެ. އެ ކަން އެނގެނީ، އެ ކަމާ ދޭތެރޭގައި ފަހުން ވިސްނައިލީމައެވެ. ރާއްޖެއިން ބޭރުގައި އަހަރެން އުޅުނުއިރު، ހުސްވަގުތެއް އަހަންނަށް ލިބުނަ ނުދިނުމަށް ޓަކައި ބޭކާރުކަންކަން އަހަރެން ލައްވާ ކުރުވިއެވެ. ބޭނުންތެރިކަންކަން ކަމުގައި ދައްކައިގެންނެވެ. ބޭކާރު ދިރާސާތައް އަހަރެން ލައްވާ ހައްދުވައިގެންނެވެ. ބޭނުމަކީ ހުސްވަގުތުގައި އަހަރެން ހޮޓަލުން ބޭރަށްދިޔަ ނުދިނުމެވެ. އަހަރެންގެ ޝަކުވާއެއް ނެތެވެ. އެކަމަކު ބައްޕަގެ ރައްޓެއްސެއްގެ ދަރިޔަކު އަހަންނަށް ދައްކައިފައި އޭނަޔާ ކައިވެނިކުރަން ބުނުމަކީ އަނިޔާއެކެވެ. ވިޔަފާރިޔެކެވެ. އަހަންނަކީ ވިޔަފާރި މުދަލެއް ނޫނެވެ. ކުންފުންޏަކުން އުފައްދާފައިވާ އެއްޗެއް ވެސް ނޫނެވެ. ބައްޕައަކީ އަހަރެންގެ މިލްކުވެރިޔާއެެއް ވެސް ނޫނެވެ. އަހަންނަކީ އިންސާނެކެވެ. އަހަރެންގެ ހިތުގައި ވިންދުޖަހައެވެ. އެ ވިންދުޖަހަންވާ ގޮތް ބައްޕައަކަށް ނުބުނެދެވޭނެއެވެ. ނުދަންނަ ބަހަކަށް ވުރެ ބޮޑަށް ލޯތްބާ އަހަރެން ބީރައްޓެހިކުރުވައިފައި ކުއްލިއަމުރެއް ނުނެރެވޭނެއެވެ. ބައްޕަގެ އަމުރަށް ތަބާވުމަށް ޓަކައި މީހެއް ދެކެ އަހަންނަކަށް ލޯތްބެއް ނުވެވޭނެއެވެ. ހިތް އެ ކަމަކަށް ރުހުމެއް ނުދޭނެއެވެ.\nއަހަރެން ދެވަން ބައްޕަ ބޭނުންވާ އަންހެންކުއްޖަކީ ނާޒިޔާއެވެ. އޭނައަކީ ވަރަށް ރީތި ކުއްޖެކެވެ. ކިޔަވައިގެންހުރި، މޮޅު ކުއްޖެކެވެ. އެ ކައިވެންޏަށް އަހަރެން ނޫނެކޭ ބުނެފި ނަމަ ކޮންމެ މީހަކު ވެސް ބުނާނީ އެކައްޗެކެވެ. އަހަންނަކީ މޮޔައެކެވެ. ސަބަބަކީ، ނާޒިޔާއަކީ މަހުޖަނެއްގެ ދަރިޔެކެވެ. ކައިވެނިކުރެވޭ ދުވަހުން ފެށިގެން އަހަރެން ބައްޕަގެ ވިޔަފާރި ފުޅާވާނެއެވެ. ނާޒިޔާ ބައްޕަގެ ތިން ރިސޯޓަށް ސަޕްލައިކުރުމުގެ ފުރުސަތު އަހަރުމެންގެ ކުންފުންޏަށް ފަހިވާނެއެވެ. އަހަރެން ބައްޕަގެ އަމާޒަކީ އެއީއެވެ. ވިޔަފާރި މުދަލެއްހެން އަހަރެން ވިއްކައިލުމެވެ. އެކަމަކު އަހަރެން ދެކެ ނާޒިޔާ ލޯބިވޭ ހެއްޔެވެ؟ ކުޑަމިނުން އެ ޔަގީންކަން އަހަންނަށް ދެވުނު ނަމަވެސް އަހަރެންގެ ހިތަށް ކޮންމެވެސް ވަރެއްގެ ލުޔެއް ލިބުނީހެވެ. ނާޒިޔާގެ މިޒާޖާ މެދު ބައްޕަ ވިސްނައިނުލީ ކީއްވެގެން ހެއްޔެވެ؟ އޭނައަކީ އުމުރަށް ވުރެ އެތައް ތަނެއް ހަގުކޮށް ވިސްނާ، ބޯހަރު ކުއްޖެކެވެ. ލައިގެންހުންނަ ހެދުމުން ނިވާނުވާ، އިސްލާމްދީނަށް ހަޖޫޖަހާ، ކަލަކު ވޮޑިގެންވާކަމަކަށް ގަބޫލުނުކުރާ ކުއްޖެކެވެ. ވިޔަފާރިކަމެއްގެ ނަމުގައި އަހަރެން އެ ގެއަށް ގެންދިޔަ ފުރަތަމަ ފަހަރު ވެސް ނާޒިޔާގެ އެތައް ސިފައެއް އަހަންނަށް ދަނެގަނެވުނެވެ. އޭނަގެ ސިފަ ރީއްޗަސް، ކިތަންމެ މޮޅު ފާސްތަކެއް ހުއްޓަސް އެ މިޒާޖު އަހަންނަކަށް ކަމަކުނުދެއެވެ. ލޯބިނުވިޔަސް ނާޒިޔާއާ އިނދެގެން އުޅެވޭތޯ އަހަންނަށް ބެލިދާނެއެވެ. އެހެނަސް ދެން ހުރި ސިފަތައް އަަހަރެން ބަލައެއްނުގަންނަމެވެ.\nވިޔަފާރި ދަތުރެއްގައި ޗައިނާއަށް ގޮސްފައި މާލެއައި މަގުމަތީގައި ބައްޕައަށް "ފިލަން" އަހަރެން ވިސްނީމެވެ. އޭރު އަހަންނަށް ހުރެވުނީ ލަންކާގައެވެ. އެންމެ ފަހު ވަގުތު އެއާޕޯޓަށް ނުގޮސް، ދަތުރު ކެންސަލުކޮށްފައި ލަންކާގައި އަހަރެން މަޑުކުރީމެވެ. އާންމުކޮށް އަހަރެން ހުންނަ ހޮޓާތަކުގެ ބަދަލުގައި އަހަރެން ދިޔައީ ނޫރައްލިޔާއަށެވެ. ފޯނުން މައިންބަފައިންނާ ވާހަކަދައްކަމެވެ. ކޮންމެ ފަހަރަކު ވެސް އަހަރެން ބުނަނީ އަރާމުކޮށްލަނީ ކަމުގައެވެ. އެ ވާހަކަ ބައްޕަ ގަބޫލުކުރިއެވެ. ޝައްކުވީ މަންމަޔަށެވެ. މަންމަ ވަކިން އަހަންނަށް ގުޅިއެވެ.\n"އަރާމުކޮށްލަން ދަރިފުޅު ލަންކާއަކު ނުހުންނާނެ،" ވަރަށް ޔަގީންކަމާ އެކުގައި މަންމަ ބުންޏެވެ. "މަންމައަށް އޮޅުވާލަން ތިއުޅެނީ؟ ދަރިފުޅު މާލެއަށް އަންނާނެކަމެއް ކަމެއް ނެތް. ތިތާ ހުރޭ! މާލެ އަތުވެއްޖެއްޔާ އެ ނާޒިޔާއާ ދަރިފުޅު ދެވާނެ. ބައްޕަ ހުރީ ހަމަ ތައްޔާރަށް. މަންމައަކަށް އެ ކުއްޖާ ހަމަ އެއްގޮތަކަށް ވެސް ކަމަކުނުދޭ!"\nމަންމަގެ ރުހުން އަހަންނަށް ލިބުނެވެ. އެހެނަސް އެއީ މާ ބޮޑު ބުރަދަނެއް ހުރި އެއްޗެއް ނޫނެވެ. ބައްޕަ ކަންތައްކުރާނީ ބައްޕަ ބޭނުންވާ ގޮތަކަށެވެ. މަންމައަށް ކުރެވޭނެ ހަމައެކަނި ކަމަކީ، އަހަރެންގެ ކައިވެންޏާ ދޭތެރޭގައި ވިސްނަން ބައްޕައަށް ފުރުސަތު ނުދިނުމެވެ. އެ ފަދަ ބުރަޔެއް މަންމައަށް ޖައްސަން ބޭނުން ނޫނިއްޔާ ބައްޕަޔާ ހަތަރުކަޅި ހަމަކޮށްފައި ކައިވެންޏަށް އިންކާރުކުރެވިދާނެއެވެ. އެއީ އަހަރެން ބިރުގަންނަކަމެއް ނޫނެވެ. އެ ހިސާބުން މައްސަލަ ހައްލު ވެސް ވާނެއެވެ. އެޔާއެކު ބައްޕަގެ ވިޔަފާރިން އަހަރެން ދުރުކުރުމަށް ފަހު ބައްޕަގެ އެހެން ދަރިޔަކަށް އެ ފުރުސަތު ދީފާނެއެވެ. އެ ފަދަ ހިތްގައިމު، ޝައުގުވެރި މަގާމެއް ގެއްލުވާލާ ވަރަށް ވުރެ އަހަރެންގެ އަމިއްލައެދުން ބޮޑެވެ. ހަގީގަތް ފޮރުވައިގެން އުޅެންޖެހެނީ އެހެންވެއެވެ.\nފަރުބަދަމަތީ ހޮޓަލެއްގައި އަހަރެން ހުރި ދުވަހެކެވެ. މަތިމައްޗަށް ޓީޝާޓުލައި، އޭގެ މަތިން ސުއިޓަރު ލައިގެން ހުރިއިރު ވެސް އަހަރެން ހީކަރުވައިގެން ތުރުތުރުއަޅައެވެ. ފަރުބަދައިގެ ބިއްދޮށަށް އިރުއޮއްސެމުންދިޔައީ ބަނަފިނިން ގަސްކަރަ ފަރުދާކުރަމުންނެވެ. އަހަރެން ހިތަށްއެރިއެވެ. ހަގީގަތް ފަރުދާކޮށްގެން އަހަންނަށް ހުރެވޭނީ ކިހާ ދުވަހަކު ހެއްޔެވެ؟ ބީރައްޓެހި ގައުމެއްގައި އެކަނިމާއެކަނި އަހަރެންގެ އުމުރު ހުސްކޮށްލަންވީ ހެއްޔެވެ؟ ކިޔެވި ހުރިހާ އެއްޗަކާއި، ހަޔާތުގެ އެތައް ދުވަހެއް ބޭކާރުކޮށްލުން އެއީ ބުއްދިވެރިކަމެއް ހެއްޔެވެ؟ ނާޒިޔާ އެހެން މީހަކާ އިނދެފިއްޔާ އަނެއްކާ އެހެން ނާޒިޔާއެއް ބައްޕަ ހޯދާނެއެވެ. ފިލަން ދުވުމަކީ ހައްލެއް ނޫނެވެ. މޮޔަކަމެކެވެ. ކޮންމެ ކަމަކާ ވެސް ޖެހޭނީ ކުރިމަތިލާށެވެ.\n"ދިވެއްސެއްތަ؟" އަންހެންކުއްޖެއްގެ އަޑު އަހަންނަށް އިވުނެވެ.\nއަހަރެން ބަލައިލިއިރު، ކަންބޮޑުވެފައިވާ ދިވެހި އަންހެންކުއްޖަކު ގަދަކަމުން ހިނިތުންވެލައިގެން ހުއްޓެވެ. ފުރަތަަމަ ފެނިފައި ވެސް އެއީ ދިވެހިކުއްޖެއްކަން އަހަންނަށް އެނގުނެވެ. ވާހަކަދެއްކިލެއް ފަރިތަކަމުން އެކަންޏެެއް ނޫނެވެ. އޭނަގެ މޫނު ދިވެހިކަމުންނެވެ. އެ ތުންފަތުގައި ހިނިތުންވުމެއް ފަރިވެފައި ވިޔަސް، އެ މޫނަކު އުފާވެރިކަމެއް ނެތެވެ. އަހަރެން ވެސް ހިނިތުންވެލީ ގަދަކަމުންނެވެ.\n"ޝާހިދާ!" ސަލާންކުރަން އަތްދިއްކޮށްލަމުން އޭނަ ބުންޏެވެ.\nއަހަރެން ސަލާންކުރީމެވެ. ޝާހިދާއަކީ ވަރަށް އާންމު ނަމެކެވެ. އެ ކުއްޖާގެ ވެސް ހާއްސަ ސިފައެއް ނުވަތަ ރީތިކަމެއް ނެތެވެ. އޮޅަލި ކުލަޔަކަށްދާ މެދުމިން ހަށިގަނޑެކެވެ. އާދައިގެ ހެދުމެކެވެ. އޭގެ މަތިން ލައިގެންހުރީ އާދައިގެ ސުއިޓަރެކެވެ. ތަފާތުކަމެއް ނެތް އާދައިގެ އިސްތަށިގަނޑެކެވެ.\n"އަހަރެން ވެސް މި ހޮޓަލުގަ މި ހުންނަނީ،" އަހަރެން ހުރި ހޮޓަލަށް އިޝާރާތްކޮށްފައި ޝާހިދާ ބުންޏެވެ. "ފަހަރެއްގަ އަހަރެން މި ބުނާ ވާހަކަ ގަބޫލުނުވެސް ކުރެވިދާނެ. މި ތަނަށް އައި މަގުމަތީގައި، އަހަރެންގެ ހޭންޑްބޭގް ގެއްލިއްޖެ! އެކި ތަންތަނަށް ހުއްޓަމުން މިއައީ. ހީވަނީ ކޮންމެވެސް ތަނެއްގަ ބޭއްވުނީހެން. އަތަކު ނެތް އެއްވެސް ލާރިއެއް. ގެއަށް ގުޅައިގެން މިއުޅެނީ. ބުނި ކޮންމެވެސް ގޮތެއް އެބަ ހަމަޖައްސަމޭ ހޮޓަލެއްގަ މަޑުކުރާށޭ. އެހެންވެ މި ތަނަށް މިއައީ. ލަންކާގަ ތިބޭނެ ބައްޕަގެ ރައްޓެހިން. ޔަގީން ލާރި ލިބޭނެކަން. އެކަމަކު ފަހަރެއްގަ ދެ ދުވަހެއް ވަރު ނަގާފާނެ. އަހަންނަކަށް ނޭނގެ ތީ ކާކުކަމެއް. ނަމެއް ވެސް ނޭނގެ. ހުރިހާ ޑީޓެއިލެއް ދީފިއްޔާ މާލެ ގޮސް ލާރި އަނބުރާ ދޭނަން. އެބައޮތްތަ ހެލްޕެއް ވެވެން؟"\nއެ ފަދަ ބަހަނާއަކީ އަހަންނަށް އާ އެއްޗެއް ނޫނެވެ. ބައިވަރު ސުވާލު ހިތަށްއެރިއެވެ. ޝާހިދާ ދަތުރުކުރީ އެކަނި ހެއްޔެވެ؟ އެކަނި ދަތުރުކުރީ ކީއްކުރަން ހެއްޔެވެ؟ ގެއިން ލާރި ފޮނުވަންޏާ ލާރި ބޭނުންވަނީ ކޮން ކަމަކަށް ހެއްޔެވެ؟ ފެންވަރު ރަނގަޅު ހޮޓަލެއްގައި ހުރުމަށް ވުރެ އާދައިގެ ތަނެއްގައި ހުރި ނަމަ ޚަރަދު މާ ކުޑަވީހެވެ. އެހެން ނެހެދީ ކީއްވެގެން ހެއްޔެވެ؟ އޭގެ އިތުރަށް ވެސް ބައިވަރު ސުވާލު ހިތަށްއެރިއެވެ. އަހަރެންގެ މޫޑު އެ ވަގުތު ހުރި ގޮތުންނާއި، ޝާހިދާޔާ ވާހަކަދައްކާހިތް ނެތުމުން ސުވާލެއް އަހަން ބޭނުން ނުވީއެވެ. ހިތަށްއެރިއެވެ. ފައިސާ ދީފިއްޔާ އަނބުރައެއް ނުލިބޭނެއެވެ. ދެވޭ ވަރުގެ އަދަދެއް ބުނެފިއްޔާ ދޭނީއެވެ.\n"ކިހާ ވަރެއް ބޭނުންވަނީ؟" އަހަރެން ސުވާލުކުރީމެވެ.


ކޮރޯނާ ފެތުރުން އިތުރުވިއިރު އިންޑިއާ ޓީމް ފުރައިފި! ޗައިނާއިން ހުރިހާ ވަސީލަތްތަކާއެކު ކަރަންޓީނު ފެސިލީޓީއެއް އަޅައިދެނީ!\nކޮރޯނާ އާއި ގުޅިގެން ރާއްޖެއަށް އެހީތެރިވާން އައި އިންޑިއާ މެޑިކަލް ޓީމް ކޮބައިތޯ، މާލޭގައި ކޮރޯނާ ޖެހުން ގިނަވެ ރާއްޖެއަށް ފެތުރިގަތްވަގުތު ބަލައިލިއިރު އެޓީމް ފުރައިފިއެވެ.\nރާއްޖޭގައި ހުންނަވާ ޗައިނާ ސަފީރު މިއަދު އެ އިޢުލާނު ކުރެއްވީ 800 މީހުންގެ ވަގުތީ ކަރަންޓީނު ފެސިލިޓީއެއް ޗައިނާއިން އަޅައިދޭ ވާހަކައެވެ. އެ ފެސިލިޓީއަށް ބޭނުންވާ ހުރިހާ ވަސީލަތްތަކެއް ފޯރުކޮށްދޭނެ ވާހަކައެވެ. ހަމަ އެއާއިއެކު ހުޅުމާލެކަރަންޓީނު ފެސިލިޓީއަށް ކުރިމަތިވެފައިވާ ސައިޑް އިފެކްޓްސްތައް ރަނގަޅުކޮށްދިނުމަށް ޗައިނާގެ 40 މީހަކު މިހާރުވެސް މަސައްކަތްކުރަމުން ގެންދާ ކަމަށެވެ.\nޗައިނާއަކީ އެންމެ 16 ދުވަހުން އެއްވެސް ސައިޑް އިފެކްޓެއް ނެތި ބޮޑެތި ވަގުތީ ހޮސްޕިޓަލްތައް އަޅާފައިވާ ޤައުމެކެވެ. ކޮރޯނާގެ ޙާލަތުގައި އެކަން ޗައިނާއިން ވަނީ ދުނިޔެއަށް ދައްކައިދީފައެވެ. ރާއްޖެއަށް ހުރިހާ ތަކެތި އެތެރެކުރަން ޖެހޭތީ އެ ބާރުމިނުގައި ނުނިންމުނު ނަމަވެސް 36 ގަޑިއިރުން ރާއްޖެ ގެނެވޭ އެމްއާރުއައި މެޝިން6އަހަރުން ނުގެނެވުން ފަދަ ކަންކަން މެދުވެރިނުވާނެކަން މިހައިތަނަށް ޗައިނާއިން ކޮށްދީފައިވާ ކަންކަމުން ޔަޤީން ކުރެވެއެވެ.\nޗައިނާއިން އިތުރު ސާމާނުތަކެއް ހަދިޔާކޮށްފި!\nރާއްޖެއިން ނަގާފައިވާ ލޯންތައް ދެއްކުމުގެ މުއްދަތު ޗައިނާއިން ފަސްކޮށްދީފި!\nކޮރޯނާއިން ސަމާލަތްވުމަށް ތައްޔަަރުކުރާ ވެކްސިން ކާމިޔާބުވާނެ ކަމުގެ 99% ޔަގީންކަންދެން: ޗައިނާގެ ސައިންޓިސްޓުން\nޗައިނާގެ ކުންފުންޏަކުން ރާއްޖެއަށް ދެ ލައްކަ މާސްކު ހަދިޔާކޮށްފި\nޗައިނާއިން ރާއްޖޭގައި ހަދާ ކަރަންޓީން ފެސިލިޓީގެ މަސައްކަތް މި މަހު އަށާރައަށް ނިންމާލެވޭނެ: ޗައިނާ ސަފީރު


SunOnline: COLUMN - Councilarunge adhadhu gina, Madhu kuraasheve.\nއަހުމަދު ޒާހިރު (ހިރިގާ) 13 Feb 2020, 15:20\nކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ ސަރުކާރުން ކައުންސިލްތަކުގެ ދައުރު ނޫނީ އެ މީހުންގެ މަސްއޫލިއްޔަތު ހަނި ކުރި ކަމީ ހަގީގަތެކެވެ. އެހެން ނަމަވެސް އެ މަނިކުފާނުގެ ސަރުކާރުން ރަށްރަށުގެ ކައުންސިލަރުންގެ އަދަދު މަދު ކުރި، ކުރުމަކީ ރަނގަޅަށް އެޅި ފިޔަވަޅެއް ކަމަށް ގަބޫލުކުރަން ޖެހެ އެވެ. ތިން ހާހަށް ވުރެ ދަށް އާބާދީގެ ރަށްރަށުގެ ކައުންސިލަރުންގެ އަދަދަކީ ތިނެއް ކަމަށް ކުރީގެ ސަރުކާރުން ނިންމި އެވެ. ކުރިން އޮތީ ކޮންމެ ރަށެއްގައި ވެސް މަދުވެގެން ފަސް ކައުންސިލަރުން ތިބޭ ގޮތަށެވެ. އެއީ އާބާދީގައި 200 މީހުން ހަމަ ނުވިއަސްމެ އެވެ. އަދި 3000 މީހުންނަށް ވުރެ ގިނަ މީހުންގެ އާބާދީއެއް ނަމަ އެ ދަދަދު ހަތަކަށް އިތުރުވެ އެވެ.\nއެހެން ނަމަވެސް އަންނަ އެޕްރީލް މަހު އޮންނަ ކައުންސިލް އިންތިހާބުގައި އަނެއްކާ ވެސް ކައުންސިލަރުންގެ އަދަދު ވަނީ އިހު އޮތް ގޮތަށް ބަދަލުކޮށްފަ އެވެ. މި ފަހަރު ތަފާތަކީ ކޮންމެ ކައުންސިލެއްގައި ވެސް މަދުވެގެން 33 ޕަސެންޓް އަންހެނުން ނޫނީ ފަސް މީހުންގެ ކައުންސިލެއްގައި މަދުވެގެން ދެ އަންހެނުން ތިބުމެވެ. އަދި އެ އާ އެކު މުސާރަ ވެސް ބޮޑުކުރާނެ ކަމަށް ވަނީ ބުނެފަ އެވެ.\nއަޅުގަނޑުގެ ނަޒަރުގައި ކައުންސިލްތަކުގައި އަންހެނުންގެ ދައުރު އޮތުމަކީ މުހިންމު ކަމެކެވެ. އަދި އެއީ ކުރިއަށް އެޅި ރަނގަޅު ވިޔަވަޅެއްވެސްމެ އެވެ. އަދި އެހެން ކައުންސިލަރުންގެ މުސާރަ އަށް ރަނގަޅު ބަދަލެއް ގެނައުމަށް ނިންމި ނިންމުމަކީ ވެސް ރަނގަޅަށް އެޅި ފިޔަވަޅެކެވެ.\nއެކަމަކު އަޅުގަނޑުގެ ހިޔާލު ތަފާތުވާ މައްސަލައެއް އެބަ އޮތެވެ. އެއީ ކައުންސިލަރުންގެ އަދަދެވެ. އަޅުގަނޑުގެ ނަޒަރުގައި 200 ނޫނީ 300 ވަރަކަށް މީހުން އުޅޭ ރަށެއް ހިންގާކަށް ފަސް ކައުންސިލަރުން ބޭނުމެއް ނުވެ އެވެ. އަދި އެހެންމެ މާލެ އަށް ސިޔާސީ މީހުންގެ ގޮތުގައި 19 ކައުންސިލަރުންނެއް ބޭނުމެއް ނުވެ އެވެ. ތިން ހާސް މީހުން ހަމަ ނުވާ ރަށެއް ހިންގުމަށް ގިނަ ވަގެން ތިން މީހުން ފުދޭނެ އެވެ. ރަށްރަށުގެ މީހުންނަށް ވަޒީފާގެ ފުރުސަތު އިތުރުކުރަން ބޭނުން ނަމަ ކިޔަވައިގެން ތިބި މީހުންނަށް އިދާރީ ވަޒީފާތައް އިތުރު ކުރެވިދާނެ އެވެ. ރަށަށް އެންމެ ފައިދާ ބޮޑުވާނެ ގޮތަކީ ވެސް އެއީ އެވެ.\nއިލެކްޝަންސް ކޮމިޝަންގެ ތަފާސްހިސާބުތައް ދައްކާ ގޮތުން އެޕްރީލު މަހު އޮންނަ ކައުންސިލް އިންތިހާބުގައި ހަތަރު ސިޓީ އާއި 178 ރަށަށް 982 ކައުންސިލަރުން އިންތިހާބު ކުރަން ޖެހެ އެވެ. އެއީ 3000 މީހުންނަށް ވުރެ އާބާދީ އިތުރު، 15 ރަށާއި 3000 މީހުންނަށް ވުރެ އާބާދީ ދަށް 163 ރަށެވެ. ސިޓީ ކައުންސިލާއި އަތޮޅު ކައުންސިލަރުންގެ މުސާރަ ތަފާތުނުކޮށް ބަލާ އިރު ވެސް ކައުންސިލަރުންގެ މުސާރައަށް އެކަނި ވެސް މަހަކު 14 މިލިއަން ރުފިޔާ އަދި އަހަރު ދުވަހަށް 171 މިލިއަން ރުފިޔާ ހަރަދުވާނެ އެވެ.\nކްރޮސް ރޯޑްސްގައި ބޭއްވި ބައްދަލުވުމެއްގައި ކައުންސިލަރަކު ކުރި ސުވާލަކަށް ދެއްވި ޖަވާބުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވީ ކައުންސިލަރުންގެ އަދަދު އިތުރު ކުރީ ދައުލަތުގެ ބަޖެޓުން އެބައި ފޫބެއްދޭނެތީ ކަމަށެވެ. އަދި މަޖިލީހުގެ ރައީސް މުހައްމަދު ނަޝީދު ވިދާޅުވީ އަންހެން މެމްބަރުން ތިއްބަސް ކައުންސިލަރުން ކަންބޮޑުވާން ނުޖެހޭނެ ކަމަށާއި އެ އަދަދު ކަނޑައެޅީ މިހާރު އޮތް ވަރުން ފިރިހެނުންގެ ކޯޓާ އަށް ބަދަލު ނާންނާނެ ގޮތަށް ކަމަށެވެ.\nމަޖިލީހުގެ ރައީސް ދެއްކެވި ވާހަކަފުޅުން ކައުންސިލަރުންގެ އަދަދު އިތުރު ކުރި ފޯމިއުލާ އެއޮތީ ފެންނާށެވެ.\nތެދުފުޅެކެވެ. ބަޖެޓުން އެ ބައި ފޫބެއްދިދާނެ އެވެ. އެކަމަކު ރަށްރަށުގެ ފެނާއި ނަރުދަމާ އާއި މަގާއި ބަނދަރުތައް ހެދުމާއި ތައުލީމާއި ސިއްހީ ހިދުމަތްތަކުގެ ފެންވަރު މަތި ކުރުމަށް ބަޖެޓް އެބަ އޮތްތޯ އެވެ؟\nމިހާރު ވެސް ބަޖެޓްގެ ނިސްބަތުން ހިންގުމުގެ ހަރަދު ބޮޑު މި ގައުމުގައި އަދި ވެސް އެ ބައި އިތުރު ވަނީ ނޫންތޯ އެވެ؟ އެ ހުރިހާ ކަމަށް ވުރެ ވެސް ބޮޑަށް ޒުވާން ޖީލެއް ބިނާ ކުރުމަށް މަގުފަހިކޮށްދިނުމަށް ރަނގަޅު ފެންވަރުގެ ޓީޗަރުން މަގާމުގައި ބޭތިއްބުމަށް އެ މީހުންގެ މުސާރަ އާއި އިނާޔަތްތައް އިތުރުކުރުމަށް އޮތް ބަޖެޓަކީ ކޮބައިތޯ އެވެ؟ އަބަދު ވެސް "ކަންބަޅިއަށް" ވާންވީ ޓީޗަރުންނާއި ދެން ތިބި ސިވިލްސާވަންޓުންތޯ އެވެ؟ މަތީ ފެންވަރުގެ ފާސް ނަގައިގެން ރާއްޖޭގައި ހިދުމަތް ކުރުމުގެ ފުރުސަތަކީ ކޮބައިތޯ އެވެ؟\nއެ ހުރިހާ ކަމެއްގެ އިތުރަށް އެ މީހުންނަށް މުސާރަ ދިނުމަށް މި ގުރުބާންވާން ޖެހޭ އެއްބަޔަކީ އާންމު މީހުން ނޫންތޯ އެވެ. ގިނަ ބާވަތްތަކަކުން އިމްޕޯޓް ޑިއުޓީ ނަގާ އިރު، ޖީއެސްޓީ އާއި އިންކަމް ޓެކްސް ނަގަނީ އާދައިގެ މީހުންގެ އަތުން ނޫންތޯ އެވެ؟\nސަރުކާރެއް ހިންގުމަކީ ފަސޭހަ ކަމެއް ނޫނެވެ. ކައުންސިލަރުންގެ އަދަދާއި އަދި އެ ނޫން ނިންމުން ވެސް ނިންމަންވާނީ އާންމު ރައްޔިތުންގެ ތަރައްގީ އާއި ތަމައްދަނު ދެމެހެޓޭ ގޮތަށެވެ. ދައުލަތަށް ލިބޭ ހުރިހާ ފައިސާ އަކީ ބޮޑުންނާއި ސިޔާސީ މަގާމުތަކަށް ބަހަން އޮންނަ އެއްޗެއް ނޫނެވެ. ދެ ވަނަ ފަހަރަށް ވިސްނާށެވެ. ކައުންސިލަރުންގެ އަދަދު މަދުކުރަން ޖެހެ އެވެ. ހާއްސަކޮށް ކޮރޯނާ ވައިރަސް އާ އެކު މުޅި ދުނިޔޭގެ އިގްތިސާދަށް ލޮޅުން އަރާފައިވާ އަދި އަރާނެ ކަމަށް ބެލެވޭ ދުވަސްވަރެއްގައި ވިސްނަން ޖެހޭ ވަރު ބޮޑުވާން ޖެހެ އެވެ. ޓީޗަރުންގެ މުސާރައިގެ ކުރިއެރުން ދިނުމަށް ހިފެހެއްޓި ގޮތަށް ސިޔާސީ މަގާމުތައް ވެސް މަދުކޮށް ދެ ވަނަ ފަހަރަށް ވިސްނަން ޖެހެ އެވެ. ރައްކާވެ ތިބިއްޔާ ދަތުރެވެ.


Palestine ge baeh gethah Israel in bimaa hamakollaifi\nޕަލަސްތީނު ބައެއް ގެތައް އިޒުރޭލުން ބިމާ ހަމަކޮށްލައިފި\nޕަލަސްތީނުގެ އިމާރާތެއް އިޒްރޭލު ސިފައިން ތަޅާލަނީ: މި ކަން ބައިނަލްއަގުވާމީ ފަރާތްތަކުން ވަނީ ކުށްވެރިކޮށްފައި\nއިޒްރޭލް ސިފައިން ޕަލިސްތީނުގެ ރައްޔިތުން ދިިރި އުޅޭ 16 އިމާރާތެއް ތަޅާލުމުގެ މަސައްކަތް ފަށައިފި އެވެ. ގެތައް ތަޅައި ބިމާ ހަމަ ކުރަނީ ސޫބަހެރްގެ ސަރަހައްދުންނެވެ. އެ ސަރަހައްދުގެ ގިނަ މީހުން ދަނީ އެކަމާ ދެކޮޅު ހަދަމުންނެވެ. އަދި ދުނިޔޭގެ ގައުމުތަކުން ވެސް ވަނީ އިޒްރޭލުގެ އެ އަމަލު ކުށްވެރިކޮށްފަ އެވެ.\nޕަލަސްތީނުގެ 100 ވަރަކަށް މީހުން ދިރިއުޅޭ 16 އިމާރާތެއް ތަޅާލަން އިޒްރޭލުން ނިންމީ ޕަލަސްތީނާއި އިޒްރޭލް ވަކިކުރާ ބޯޑަރާއި ކައިރީގައި އެ އިމާރާތްތަށް ހުރުން ސަބަބަކަށް ދައްކައިގެނެވެ. އިޒްރޭލުގެ ސުޕްރީމް ކޯޓުން ވަނީ މިދޔަ މަހު އެ އިމާރާތްތަކުގައި ދިރިއުޅޭ މީހުން އެތަން ދޫކޮށް ދާން އަމުރުކޮށްފަ އެވެ. އެގޮތަށް ސުޕްރީމް ކޯޓުން އަމުރުކުރީ އިޒްރޭލު ސިފައިންގެ އެދުމަށެވެ.\nއިޒްރޭލު ސިފައިން ގޮސް ފަލަސްތީނުގެ ގިނަ ބަޔަކު ދިރިއުޅޭ ގެދޮރުން ބޭރުކޮށް ގެތައް ތަޅާލަން ނިންމީ ވަންނާނެ އިތުރު ތަނެއް ވެސް ނުދައްކާ ކަމަށް އިމާރާތުގައި ދިރިއުޅޭ މީހަކު ވަނީ ބުނެފަ އެވެ.\nމިދިޔަ ހަފުތާގައި އދ. އިންނާއި އިންސާނީ ހައްގުތަކާބެހޭ ޖަމިއްޔާތަކުން ވަނީ ޕަލަސްތީނު ރައްޔިތުންގެ ގެދޮރު އެގޮތަށް ތަޅައި ސުންނާފަތި ނުކުރަން ގޮވާލާފަ އެވެ. ނަމަވެސް އިޒްރޭލު ސުޕްރީމް ކޯޓުން ބުނީ، ބޯޑަރު ކައިރީގައި ޕަލަސްތީނު ރައްޔިތުންގެ ގެތައް ހުރުމަކީ އިޒްރޭލު ރައްޔިތުންނަށް އޮތް ނުރައްކަލެއް ކަމަށެވެ. ހަމަލާތަކުން ދިފާއުވުމުގެ ފުރިހަމަ ބާރު އިޒްރޭލަށް ލިބިގެންވާ ކަމަށެވެ.\nޕަލަސްތީނުން އިޒްރޭލު ސިފައިންގެ އަމަލު ކުށްވެރިކޮށް ބުނީ، ބޯޑަރު ކައިރީގައި ހުރި ގެދޮރުތަށް ތަޅާލަން އިޒްރޭލުން ނިންމީ އަމިއްލަ އެދުމެއްގެ ބޭނުމުގައި އަނެއްކާވެސް ޕަލަސްތީނުން ބިންކޮޅެއް ބޭނުވެގެން ކަމަށެވެ.\nޔޫއޭއީގެ ފަހަތުން ބަހުރެއިންވެސް އިޒްރޭލާ ގުޅުން ގާއިމުކޮށްފި\nއޮމާނާއި ބަހުރެއިންވެސް ގުޅުން ބަދަހި ކުރާނެ: އިޒްރޭލު\nކޮވިޑް-19 މަޑުޖެހި ހުޅަނގު އައްސޭރިއަށް ލުއިތައް


ޑިމޮކްރަސީގެ ނަމުގައި “ނެތިމޮށެނީ”އެވެ! – Dhen.mv\nޑިމޮކްރަސީގެ ނަމުގައި "ނެތިމޮށެނީ"އެވެ!\nMay 21, 2020 - 2:47 am\nވަރަށް ބޮޑަށް މާފުކުރައްވާާށެވެ! ލިޔަން މިއުޅެނީ ތިޔަ ބޭފުޅުން ހިތްޕުޅާވެދާނެފަދަ ލިޔުމަކަށް ނުވެދާނެތީއެވެ. ނަމަވެސް އަދު މި ޤައުމުގެ ޙާލަތަކީ މިއީނޫން ތޯއެވެ!\nމިނިވަން ކަމާއި އިންސާފު ހޯދުމުގެ ނަމުގައި ދިވެހިންގެ ތެރެއިން ބަޔަކު ފެށި ދަތުރަކީ މިއަދު މި ފެންނަން އޮތް ހާލަތުގެ ފެށުންކަމަށްވެސް ވެދާނެއެވެ. އެބައިމީހުންގެ ނިޔަތެއް އަޅުގަނޑު ނުދެނަ ހުރީމެވެ. ޢަމަލު ހުރީ މި ބީދައިންކަމާއި މެދު ޝައްކެއް ނުކުރަމެވެ. އޭރުގައި ވެރިކަމުގެ ތަހުތުގައި އިންނެވީ ކުރީގެ ރައީސް މައުމޫން ޢަބްދުލް ޤައްޔޫމެވެ.. އެބައި މީހުން ނުކުތީ ސީދާ ރައީސް މައުމޫނާއި ދެކޮޅަށެވެ.\nމިހާރު މިކިޔާ "ޑިމޮކްރަސީ" ގެ ފެށުމަކީ އެއީއެވެ. އޭރުގައި މައުމޫނާއި ދިމާއިދިކޮޅަށް ނިކުތް ފަރާތްތަކުން ކުރި ކަމަކީ ކަތިލެވެން އޮތްގޮތަކަށް އެމަނިކުފާނުގެ އަބުރު ކަތިލުމެވެ. އެމަނިކުފާނުގެ އެކަންޏެއް ނޫނެވެ. އާއިލާގެ ބޭފުޅެއްވެސް ދޫކޮށްނުލައެވެ. އެކި ފާޑުފާޑުގެ ފުަރައްސާރައާއި މަލާމާތްތަކުން އެމަނިކުފާނާއި ދެކޮޅަށް އަޑުއުފުލުމުގެ ނަތީޖާއަކަށް ވީ ދިވެހިންގެ ތެރެއިން ގިނަ ބަޔަކު އެކަން ފެޝަނަކަށް ހެދުމެވެ.\nފަހަރުގައި އެބައިމީހުން އެކަން ދަސްކުރީ ރައީސް މައުމޫނުގެ އަރިހުންކަމަށްވެސް ވެދާނެއެވެ. ރައީސް ނާސިރާއި ދެކޮޅަށް ރައީސް މައުމޫނު ހިންގެވި ކަމަކީވެސް ފޮޓޯ ކުރެހުމާއި، ފުރައްސާރަ ކުރުމެވެ.\nކޮންމެއަކަސް ރައީސް މައުމޫނާއި ދެކޮޅަށް ނިކުތް މީހުން އެމީހުންގެ މަގުސަދުގައި ކާމިޔާބު ހޯދިއެވެ. ވެރިކަމުން ރައީސް މައުމޫނު ދުރުކުރީ، ދުލާއި ގަލަމާއި، އެނޫންވެސް މިނިވަންކަން ކަށަވަރު ކުރުމަށްފަހުގައެވެ.\nރައީސް މުޙައްމަދު ނަޝީދުގެ ވެރިކަން 2012 ފެބްރުއަރީ 7ގައި ބަދަލުވެ، ރައީސް ވަހީދުގެ ވެރިކަންވެސް ނިމި އޭގެ ފަހުން ރައީސް ޢަބްދުﷲ ޔާމީން ޢަބްދުލްޤައްޔޫމްގެ ވެރިކަން ނިމި މިހާރު މިއޮތީ ރައީސް އިބްރާހިމް މުޙައްމަދު ޞާލިހުގެ ވެރިކަމެވެ.\nއެއްބައެއްގެ ކިބައިން އަނެއް ބަޔަކަށް ވާރުތަވީ އެންމެ ކަމެކެވެ. ޑިމޮކްރަސީގެ ނަމުގައި އެއް ބަޔަކު އަނެއް ބަޔަކަށް "ނެތިމޮށުމެވެ". އެއް ބަޔަކު އަނެއް ބަޔަކަށް ފުރައްސާރަކޮށް އަބުރު ކަތިލުމެވެ. އާއިލާގެ ކޮޅުކޮޅަށް ދާންދެން ޖެއްސުން ކުރުމެވެ. ރާއްޖޭގެ ގިނަ ރައްޔިތުންނަށް ވަނީ މިކަން ޖެހިފައެވެ. ސަލާމަތުން ތިބީ މަދު ބައެކެވެ.\nމީސްމީޑިއާގެ އެކި މަންސަ ތަކުގައިވެސް ކުރަނީ މި މަސައްކަތެވެ. ސިޔާސީ ގޮތުން ފާޑު ކިޔުމުގެ ނަމުގައި އެއްބަޔަކު އަނެއްބަޔަކާ "ނެތިމޮށެނީ"އެވެ. އެއްބަޔަކު އަނެއް ބައެއްގެ އަބުރު ކަތިލަނީއެވެ. އެއްބަޔަކު އަނެއް ބައެއްގެ "މުޅަ މަސް ކަނީ"އެވެ.\nހިތާމައިގެ ކޮޅެއްވެސް ނެތެވެ. ޑިމޮކްރަސީއޭ ކިޔާފައި އަޅުގަނޑުމެންނާއި މި ބައްދަލުކުރީ އާ ބްރޭންޑެކެވެ. ޑިމޮކްރަސީގެ ޅަފަތުގައި ވެސް އެއް ބަޔަކު އަނެއް ބަޔަކަށް "ނެތި މޮށުނީ"އެވެ. ޑިމޮކްރަސީ ދޮންވެ ފައްކާވިއިރު، ރާއްޖޭގެ ގިނަ ރައްޔިތުން ތިބީ މި މިކަމުގެ އަވާގައި ޖެހި ރަނގަޅަށް ހޭނިފައެވެ. ދިވެހިންގެ އާދަކާދަ އަކަށް މިކަން ވެ ނިމިއްޖެއެވެ. ހިތާމަ ހުއްޓެވެ.